**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 24 Αυγούστου 2020, ημέρα Τρίτη και ώρα 18:15`, στην Αίθουσα Συνεδριάσεων της Ολομέλειας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης:

Α. Επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας μεταξύ της Ελληνικής Δημοκρατίας και της Ιταλικής Δημοκρατίας για την οριοθέτηση των αντίστοιχων Θαλασσίων Ζωνών τους».

Β. Επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την οριοθέτηση της Αποκλειστικής Οικονομικής Ζώνης μεταξύ των δύο Κρατών».

Στη συνεδρίαση παρέστη ο Υπουργός Εξωτερικών, κ. Νικόλαος-Γεώργιος Δένδιας, και οι Υφυπουργοί Κωνσταντίνος Φραγκογιάννης και Κωνσταντίνος Βλάσσης, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι κ.κ. Βουλευτές: Αναστασιάδης Σάββας, Μπουτσικάκης Χριστόφορος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Κούβελας Δημήτριος, Καλαφάτης Σταύρος, Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Υψηλάντης Βασίλειος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Σούκουλη - Βιλιάλη Μαρία Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Αγαθοπούλου Ειρήνη, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τσίπρας Γεώργιος, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα. Μετά από την ολιγοήμερη διακοπή των εργασιών της Βουλής, ξεκινούμε σήμερα με την Επιτροπή.

Θα ήθελα, προεισαγωγικά, να πω δυο-τρία πράγματα σχετικά με την κατανομή μας μέσα στην αίθουσα. Παρακαλώ πάρα πολύ, να καθίσετε μόνο εκεί, όπου υπάρχει πράσινη ένδειξη. Μην κάθεστε σε άλλα μέρη, όπου δεν υπάρχει πράσινη ένδειξη. Μας έχουν συστήσει οι γιατροί αυτά τα νέα μέτρα. Παράκληση να τα τηρήσουμε.

Επίσης, θέλω, να σας πω ότι Τετάρτη και Πέμπτη από τις 9:00` το πρωί ως τις 17:00` θα γίνονται μοριακά τεστ στο ιατρείο και σύμφωνα με τα μέτρα, τα οποία θα ισχύσουν από εδώ και μπρος με τις συστάσεις των γιατρών, στην Ολομέλεια κατά ανώτατο όριο μπορούμε, να συνεδριάζουμε έως 60 άτομα. Οι Διαρκείς Επιτροπές, λοιπόν, θα συνεδριάζουν στην Ολομέλεια και όταν δεν υπάρχει διαθέσιμη η Ολομέλεια και πρέπει, να συνεδριάσουμε στη Γερουσία, τότε με ευθύνη των Κοινοβουλευτικών Ομάδων θα συνεδριάζουμε στη Γερουσία, αλλά εκεί θα παρίστανται, φυσικά, λιγότερα άτομα και τα υπόλοιπα άτομα, με βάση την κατανομή που η κάθε Κοινοβουλευτική Ομάδα θα κάνει, θα μετέχουν με τηλεδιάσκεψη. Θα έχουν, δηλαδή, το δικαίωμα της συμμετοχής, όχι, όμως, με τη φυσική τους παρουσία. Αυτά γιατί, δυστυχώς, βρισκόμαστε πάλι σε περίοδο έξαρσης του κορονοϊού.

Το κακό είναι ότι δε βρισκόμαστε μόνο σε περίοδο έξαρσης του κορονοϊού, αλλά βρισκόμαστε και σε περίοδο έξαρσης της τουρκικής όχι πια «προκλητικότητας», αλλά επιθετικότητας. Τώρα, που μιλάμε, δυστυχώς, ακόμη ένα μέρος του τουρκικού στόλου πλέει κάτω στην περιοχή του Νοτιοανατολικού Αιγαίου και της Νοτιοανατολικής Μεσογείου. Η τουρκική επιθετικότητα κορυφώνεται. Είχαμε τις πρόσφατες αποφάσεις του Ερντογάν και, βέβαια, ο εκνευρισμός που προκλήθηκε και από τις υπογραφές των συμφωνιών - σύμφωνα με τις δηλώσεις που είδαμε από την άλλη πλευρά των συνόρων - ήταν έκδηλος και έντονος.

Σε ό,τι αφορά στην οργάνωση της σημερινής συζήτησης, που έχει ως θέμα τις συμφωνίες, που υπέγραψε η χώρα μας με την Ιταλία και με την Αίγυπτο, για τον ορισμό θαλάσσιων ζωνών, να οργανώσουμε λίγο τη συζήτηση. Από τα Κόμματα έχουν δοθεί οι Εισηγητές. Από τον ΣΥΡΙΖΑ δόθηκαν 2 Εισηγητές, ένας Εισηγητής, για τη συμφωνία με την Ιταλία κι ένας Εισηγητής για τη συμφωνία με την Αίγυπτο. Όλα τα υπόλοιπα Κόμματα έδωσαν έναν Εισηγητή, που είναι κοινός εισηγητής και για τις δύο συμφωνίες. Έτσι, λοιπόν, προτείνουμε, γιατί τα υπόλοιπα Κόμματα έχουν έναν Εισηγητή, για να μην καλούνται τα ίδια άτομα, να πάρουν τον λόγο δύο φορές, πρώτα για τη συμφωνία με την Ιταλία και μετά για τη συμφωνία με την Αίγυπτο, να γίνει μία κοινή τοποθέτηση, αφού προηγουμένως ο κ. Υπουργός θα μιλήσει ή στην αρχή ή στο τέλος. Αυτό μπορούμε, να το συζητήσουμε. Μου είπε ότι δεν έχει αντίρρηση, οποτεδήποτε να πάρει το λόγο, είτε μετά τον κύκλο και τις τοποθετήσεις των Εισηγητών, είτε στην αρχή.

Θα πρότεινα όμως για την οικονομία της συζήτησης, να μην κάνουμε διπλό κύκλο, πρώτα συμφωνία Ιταλίας, μετά συμφωνία Αιγύπτου, αλλά να δώσουμε τον λόγο στον κάθε Εισηγητή να αναπτύξει τις θέσεις του και για τις δύο συμφωνίες. Σε ό,τι αφορά βέβαια στο ΣΥΡΙΖΑ, θα δώσω εναλλάξ τον λόγο στην κυρία Αναγνωστοπούλου καταρχήν, η οποία έχει οριστεί ως Εισηγήτρια για τη συμφωνία με την Ιταλία και στον κ. Κατρούγκαλο ως Εισηγητή για τη συμφωνία με την Αίγυπτο.

Στο σημείο αυτό θα καλωσορίσω στην Επιτροπή μας τους κ.κ. Υπουργούς, οι οποίοι θα τοποθετηθούν μετά τον κύκλο των Εισηγητών.

Το λόγο έχει ο Εισηγητής της Πλειοψηφίας, Βουλευτής Σερρών, κ. Αναστάσιος Χατζηβασιλείου, ο οποίος είναι και γραμματέας της Επιτροπής μας.

**ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ (Εισηγητής της Πλειοψηφίας)**: Κύριε Πρόεδρε, κύριοι συνάδελφοι, σήμερα έχουμε στα χέρια μας δύο ιστορικές συμφωνίες, δύο συμφωνίες που η κυβέρνηση διαπραγματεύτηκε με υπευθυνότητα και σοβαρότητα, με γνώμονα το εθνικό συμφέρον και μόνο. Είναι ιστορικές, διότι για πρώτη φορά η χώρα καθορίζει με γειτονικά κράτη, θαλάσσιες και κυρίως, αποκλειστικές οικονομικές ζώνες και αυτό πιστώνεται στον Πρωθυπουργό, αλλά και τον Υπουργό Εξωτερικών. Με τις συμφωνίες Ελλάδας - Ιταλίας και Ελλάδας – Αιγύπτου, η Κυβέρνηση αποδεικνύει εμπράκτως ότι εφαρμόζει με σταθερά βήματα μία στρατηγική εθνικής ολοκλήρωσης, στη βάση του διεθνούς δικαίου. Στέλνει ηχηρό μήνυμα αυτοπεποίθησης και αποφασιστικότητας, προς κάθε κατεύθυνση. Δημιουργεί ισχυρά νομικά κεκτημένα, ως αποτέλεσμα μιας πολιτικής αρχών, που στηρίζεται στη διεθνή νομιμότητα και μόνο. Παράλληλα, δείχνει παντού τον δρόμο, με τον οποίον πρέπει να διευθετούνται οι διμερείς εκκρεμότητες, διαπραγμάτευση, καλή πιστή εφαρμογή των συνθηκών και συμβάσεων, χωρίς απειλές και χωρίς εκβιασμούς.

Η χώρα μας σήμερα αυξάνει το γεωπολιτικό της αποτύπωμα και κατοχυρώνει τη δικαιοδοσία και τα κυριαρχικά της δικαιώματα, θωρακίζει τον θαλάσσιο χώρο της και βρίσκει λύσεις σε προβλήματα που επί δεκαετίες εμπόδιζαν την επίτευξη συμφωνίας και με την Ιταλία, αλλά και με την Αίγυπτο. Με τις συμφωνίες αυτές επιβεβαιώνεται, ότι τα νησιά διαθέτουν υφαλοκρηπίδα και ΑΟΖ. Ειδικά, η συμφωνία με την Αίγυπτο, καταρρίπτει το παράνομο τουρκολιβυκό μνημόνιο, που είχε υπογραφεί το Νοέμβριο που μας πέρασε, ανάμεσα στην κυβέρνηση της Τουρκίας και το καθεστώς του κ. Σάρατζ. Μαζί καταρρίπτει και την τουρκική θεώρηση για την περιοχή, άλλωστε έτσι εξηγείται και η σφοδρή αντίδραση της Άγκυρας τις τελευταίες εβδομάδες, κάτι που όλοι ζούμε καθημερινά.

Η Κυβέρνηση και η ελληνική διπλωματία, με σταθερά βήματα διευθετούν χρόνιες εκκρεμότητες και εδραιώνουν τη θέση της χώρας μας ως πόλου δημοκρατίας και περιφερειακής σταθερότητας. Η συμφωνία με την Ιταλία αποτέλεσε το παράδειγμα και έδωσε το έναυσμα, ενώ εκείνη με την Αίγυπτο, αποκαθιστά πλέον την τάξη στην Ανατολική Μεσόγειο. Θα ήθελα δε εδώ να επισημάνω, ότι το Κάιρο επέλεξε τη διεθνή νομιμότητα, παρόλο που η γειτονική Τουρκία προσέφερε στην Κυβέρνηση της Αιγύπτου εναλλακτική συμφωνία με περισσότερο θαλάσσιο χώρο για την ίδια. Έτσι, λοιπόν, σήμερα 30 περίπου χρόνια μετά από την έναρξη ισχύος της σύμβασης Ηνωμένων Εθνών, για το Δίκαιο της θάλασσας της γνωστής σε όλους μας UNCLOS, όπως τη λέμε, η Ελλάδα βάζει σε τάξη τις εκκρεμότητες οριοθέτησης των θαλασσίων ζωνών και ΑΟΖ με όμορα κράτη.

Πρόκειται για αποτέλεσμα στοχευμένων διπλωματικών κινήσεων και σοβαρής προετοιμασίας της κυβέρνησης για οριστική διευθέτηση των θεμάτων που εκκρεμούν επί χρόνια με τους γείτονες. Και για να το ξεκαθαρίσουμε μια και καλή. Σύμφωνα με την UNCLOS και το άρθρο 74, η οριοθέτηση ΑΟΖ μεταξύ δύο γειτονικών κρατών, με αντικείμενες ή παρακείμενες ακτές, γίνεται με συμφωνία με βάση το διεθνές δίκαιο και με στόχο την εξεύρεση δίκαιης λύσης.

Σε περίπτωση, που δεν επιτευχθεί μια τέτοια συμφωνία, εντός προφανώς εύλογου χρονικού διαστήματος, τότε τα δύο κράτη πρέπει να προσφύγουν σε δικαστική επίλυση. Μάλιστα, στο εν λόγω άρθρο, το 74, κωδικοποιείται και εθιμικό δίκαιο, το οποίο ισχύει και έναντι κρατών, που δεν έχουν επικυρώσει την UNCLOS, όπως προφανώς είναι η Τουρκία. Έτσι λοιπόν, είναι ξεκάθαρο ότι ο πλέον ενδεδειγμένος τρόπος, βάσει του διεθνούς δικαίου, για να καθορίσει κανείς ΑΟΖ, είναι η επίτευξη συμφωνιών και μόνο.

Η Κυβέρνηση σήμερα πραγματοποιεί ένα μεγάλο και τολμηρό βήμα. Προχωρά σε δίκαιες και επωφελείς οριοθετήσεις, κάνοντας εξαιρετική εφαρμογή της UNCLOS και δείχνοντας στη διεθνή κοινότητα, ότι η χώρα μας σέβεται το γράμμα των συμφωνιών και το εφαρμόζει εμπράκτως με πνεύμα καλής συνεργασίας και κυρίως καλής γειτονίας.

Με τις δύο συμφωνίες, η χώρα μας για πρώτη φορά αποκτά ΑΟΖ όπως ορίζει το διεθνές δίκαιο. Οι δύο αυτές ζώνες υπολογίζονται σε 76.000 περίπου τετραγωνικά χιλιόμετρα στην Ιταλία και των 38.000 με την Αίγυπτο. Όλα αυτά δεν γίνονται τυχαία και αποσπασματικά.

Αποτελούν μέρος μιας μελετημένης εξωτερικής πολιτικής, με στόχο την προάσπιση των εθνικών συμφερόντων και τη θωράκιση κυριαρχικών μας δικαιωμάτων. Χωρίς να χαθεί χρόνος, η κυβέρνηση - μέσα σε ένα μόλις έτος - έλυσε ζητήματα που εκκρεμούσαν επί δεκαετίες.

Η συμφωνία Ελλάδας - Ιταλίας για την οριοθέτηση των θαλασσίων ζωνών, αποτελεί χρονικά την πρώτη συμφωνία που υπεγράφη για θαλάσσιες ζώνες από τη χώρα μας, μετά την ατελέσφορη απόπειρα επικύρωσης μιας εξαιρετικής συμφωνίας με την Αλβανία, που την εποχή εκείνη ήταν η κυρία Μπακογιάννη που την διαπραγματευόταν με μεγάλη επιτυχία.

Αυτή η συμφωνία, λοιπόν, σήμερα αποτελεί καρπό πολυετών διεργασιών. Κυρίως όμως, είναι αποτέλεσμα της επίμονης προσπάθειας που κατέβαλε η κυβέρνηση το τελευταίο διάστημα. Το κείμενο, λοιπόν, επιβεβαιώνει πανηγυρικά το δικαίωμα των νησιών σε θαλάσσιες ζώνες. Η οριοθέτηση στηρίζεται στη μέση γραμμή της υπάρχουσας συμφωνίας Ελλάδας - Ιταλίας του 1977 περί υφαλοκρηπίδας. Με την τωρινή συμφωνία, η μέση αυτή γραμμή, θα ισχύει και για τα διεθνή της υφαλοκρηπίδας ύδατα. Έτσι λοιπόν, ως εκ τούτου, η συμφωνία του 1977 επεκτείνεται σε συμφωνία που περιλαμβάνει το σύνολο όλων των ζωνών άρα και της ΑΟΖ.

Η επιλογή η συμφωνία αυτήν αφορά όχι μόνο την ΑΟΖ αλλά και όλες τις άλλες ζώνες που δυνητικά μπορούν να προκηρυχθούν, συνάδει με τη διεθνή πρακτική και συμφέρει τη χώρα μας. Τα ειδικότερα θέματα της αλιείας και της περιβαλλοντικής προστασίας, δεν εμπεριέχονται στο κείμενο αυτό, αλλά διευθετούνται στο πλαίσιο κοινών δηλώσεων.

Σχετικά με την οριοθέτηση. Η χρήση της μέσης γραμμής στον καθορισμό της υφαλοκρηπίδας και η αναγνώριση του δικαιώματος των νησιών σε θαλάσσιες ζώνες, επιβεβαιώνουν τα δικαιώματα της χώρας μας. Αποδεικνύουμε για άλλη μια φορά, ότι η Ελλάδα παραμένει σταθερή στις πάγιες θέσεις της για τη γενική μέθοδο της μέσης γραμμής και τις ζώνες στα νησιά. Η συμφωνία αποτελεί ασφαλές πρότυπο και εξαιρετικό προηγούμενο, για άλλες διαπραγματεύσεις με τρίτες χώρες.

Το πιο σοβαρό ζήτημα που απασχόλησε τις δύο πλευρές ήταν η αλιεία. Οι Ιταλοί αλιείς, κινήθηκαν πιεστικά κατά της υπογραφής οποιασδήποτε συμφωνίας με την Ελλάδα, με αφορμή την κακή εμπειρία που είχαν αποκομίσει από την αντίστοιχη συμφωνία Ιταλίας - Γαλλίας το 2015.

 Οι ίδιοι λοιπόν, θεωρούσαν, ότι είχαν αποκτήσει ιστορικά δικαιώματα με την άνευ όρων και περιορισμών δραστηριότητά τους στα διεθνή ύδατα ανοιχτά του Ιονίου πελάγους. Για την ιστορία, η συμφωνία Ιταλίας και Γαλλίας, ουδέποτε κυρώθηκε από την Ιταλική Βουλή, λόγω της σφοδρής αντίδρασης των αλιευτικών συνδικάτων στη γειτονική χώρα. Έτσι λοιπόν, σήμερα, η κυβέρνηση αντέδρασε σθεναρά στα περί ιστορικών δικαιωμάτων των Ιταλών ψαράδων, καθώς δεν υπάρχει καμία νομική βάση για την οποιαδήποτε αναγνώρισή τους. Τελικά, αποφασίστηκε από κοινού με την Ιταλία, η αποστολή επιστολής προς την κομισιόν. Τα δύο κράτη ζητούν τη μελλοντική τροποποίηση του κανονισμού περί κοινής αλιευτικής πολιτικής, ώστε όταν η Ελλάδα αποφασίσει να επεκτείνει την αιγιαλίτιδα ζώνη της έως στα 12 ναυτικά μίλια, να διατηρηθεί η υπάρχουσα αλιευτική δραστηριότητα των Ιταλών αλιέων στην ενδιάμεση περιοχή, που σήμερα προφανώς αποτελεί διεθνή ύδατα.

Εδώ λοιπόν, το Υπουργείο Εξωτερικών, πέτυχε να μπει μια πολύ σημαντική πρόβλεψη. Όταν η Ελλάδα επεκτείνει τα χωρικά της ύδατα, μόνον συγκεκριμένος αριθμός Ιταλικών πλοίων θα μπορεί να κινείται στη ζώνη από τα 6 ως τα 12 μίλια, με την υποχρέωση, να δέχεται έλεγχο από τις Ελληνικές Αρχές. Επιπλέον, προβλέπεται, ότι οι Ιταλοί θα μπορούν να αλιεύουν αποκλειστικά συγκεκριμένες κατηγορίες ειδών, οι οποίες μάλιστα δεν ενδιαφέρουν τους Έλληνες ψαράδες. Έτσι λοιπόν, ουσιαστικά, η Ιταλία αποδέχεται περιορισμούς για τους αλιείς της που μέχρι σήμερα κινούνται ανεξέλεγκτα στην περιοχή και ταυτόχρονα, επιβεβαιώνει το δικαίωμα της Ελλάδας, για επέκταση των χωρικών της υδάτων.

Επιπλέον, στο πλαίσιο της συμφωνίας αυτής, υπεγράφη κοινή δήλωση Ελλάδας - Ιταλίας για τους πόρους της Μεσογείου. Με τη δήλωση αυτή, τα δύο κράτη εκφράζουν την προσήλωσή τους στην ισόρροπη και βιώσιμη διαχείριση των θαλασσίων πόρων της περιοχής μας. Και βέβαια, συμφωνούν για να κάνουν κοινές διαβουλεύσεις για την εκτίμηση τυχόν επιπτώσεις στις πρακτικές των αλιέων των δύο κρατών, από εξελίξεις περιβαλλοντικές, νομικές, κλιματικές και άλλες. Όπως τονίζεται στην κοινή δήλωση, αυτές οι διαβουλεύσεις δεν επηρεάζουν τη κυριαρχία και τη δικαιοδοσία της κάθε χώρας.

Χωρίς αμφιβολία λοιπόν, η συμφωνία με την Ιταλία ήταν το πρώτο βήμα για τον καθορισμό των θαλασσίων ζωνών με τους γείτονές μας. Σήμερα αποδεικνύουμε, ότι η Ελλάδα αποτελεί δύναμη ειρήνης και σταθερότητας στη Μεσόγειο. Η κυβέρνηση με αυτοπεποίθηση και με οδηγό το διεθνές δίκαιο, επιλύει χρόνιες εκκρεμότητες, κατοχυρώνοντας τα δικαιώματά μας με τρόπο δίκαιο και προφανώς τελεσίδικο.

Η απόφαση της Ιταλίας, μιας μεγάλης ευρωπαϊκής χώρας, να συνομολογήσει μία ισορροπημένη και νομικά ισχυρή συμφωνία με την Ελλάδα, συνεπάγεται την αναγνώριση αξιοπιστίας της κυβέρνησης αλλά και της χώρας μας.

Κύριοι συνάδελφοι, η συμφωνία με την Αίγυπτο, για να περάσω στο δεύτερο θέμα, είναι μια εξίσου σημαντική συμφωνία σε πολιτικό αλλά και σε συμβολικό επίπεδο. Πρόκειται για μία απολύτως νόμιμη συμφωνία μεταξύ δύο κυρίαρχων κρατών. Αποτελεί μέρος της ευρύτατης στρατηγικής διευθέτησης διμερών εκκρεμοτήτων και οικοδόμηση συμμαχιών με τρίτους, προασπίζοντας τα συμφέροντα της πατρίδας μας. Είναι αποτέλεσμα διεργασιών της Ελληνικής διπλωματίας, με τις συζητήσεις να έχουν ξεκινήσει το 2005 και τη συμφωνία να υπογράφεται μετά από 14 γύρους διαπραγματεύσεων. Βεβαίως, κομβικό ρόλο έπαιξαν και οι καλές προσωπικές επαφές του Πρωθυπουργού με τον Πρόεδρο της Αιγύπτου.

Πρόκειται λοιπόν για μια ισορροπημένη συμφωνία, απολύτως συμβατή με το διεθνές δίκαιο, όπως άλλωστε αναφέρεται και στο προοίμιο της, που επιβεβαιώνει ξεκάθαρα για δεύτερη φορά την πάγια θέση μας, ότι τα νησιά έχουν δικαιώματα υφαλοκρηπίδας και ΑΟΖ. Το μήνυμα που στέλνει η παρούσα συμφωνία σε κάθε κατεύθυνση, είναι πως η Ελλάδα δεν συνάπτει παράνομες συμφωνίες, ούτε εξαναγκάζει άλλες χώρες σε λεόντειες συμφωνίες, χωρίς καμία νομική ισχύ. Διαπραγματεύεται με βάση το δίκαιο της θάλασσας και όχι με παράνομα παζάρια πλειοδοσίας θαλασσίου χώρου από χώρες που τον σφετερίζονται. Πρόκειται για μία συμφωνία χωρών που δεν αμφισβητούν η μία τα δικαιώματα της άλλης, δεν εκβιάζουν και δεν απειλούν. Άλλωστε το καλό κλίμα ανάμεσά μας, αποτυπώνεται και στην επιλογή της Κυβέρνησης της Αιγύπτου να εξασφαλίσει τάχιστα την κύρωση του κειμένου από την εκεί Βουλή.

Με τη συμφωνία αυτή, επιπλέον καταρρίπτεται το παράνομο τουρκολιβυκό μνημόνιο, το οποίο ενταφιάζεται από τη διασταύρωση του με μία νόμιμη οριοθέτηση που βασίζεται στο διεθνές δίκαιο και μόνο. Η συμφωνία Ελλάδας – Αιγύπτου, δεν συγκρίνεται με το τουρκολιβυκό μνημόνιο. Γιατί; Εκείνο το κείμενο, δεν είναι σύμφωνο με το διεθνές δίκαιο και το δίκαιο της θάλασσας. Συνάφθηκε από χώρες που δεν γειτνιάζουν και η εγκυρότητά του καταγγέλθηκε από το ίδιο το νόμιμα εκλεγμένο Κοινοβούλιο της Λιβύης. Επιπλέον, ο υπονομευτικός του ρόλος σε βάρος της σταθερότητας στη Μεσόγειο αναδείχθηκε από πολλές χώρες.

 Έτσι, λοιπόν, με τη συμφωνία αυτή κατοχυρώνονται τα ελληνικά δικαιώματα, αφού όλη η θαλάσσια περιοχή, που η Τουρκία διεκδικεί με το παράνομο μνημόνιο, αναγνωρίζεται ως ζώνη ελληνικής δικαιοδοσίας. Έτσι οι τουρκικές αξιώσεις, αποδεικνύονται πλέον παράνομες και ανεδαφικές.

Ακόμα η συμφωνία αυτή έχει ακόμα ένα αποτέλεσμα. Επικαλύπτονται πλήρως οι περιοχές που η Τουρκία σκοπεύει, κατά δήλωσή της, να παραχωρήσει στην τουρκική εταιρεία πετρελαίων, την TPAO, για διεξαγωγή ερευνών υδρογονανθράκων. Επιπλέον η Λιβύη, πλέον, υφίσταται μια μεγάλη πίεση, διότι βρίσκεται ανάμεσα σε δύο απολύτως νόμιμες τοποθετήσεις, Ελλάδας - Ιταλίας και Ελλάδας - Αιγύπτου. Η οποιαδήποτε κυβέρνηση στη γειτονική χώρα, στο μέλλον, δεν θα έχει απολύτως καμία νόμιμη βάση να απορρίπτει την όποια συζήτηση με την Ελλάδα, για να ολοκληρωθεί με νόμιμο τρόπο η οριοθέτηση θαλασσίων ζωνών νοτίως της Κρήτης και αυτό αποτελεί μια μεγάλη, επίσης, κυβερνητική επιτυχία.

Σε ότι αφορά την οριοθέτηση. Ενώ η Αίγυπτος δεν συμφωνούσε στην οριοθέτηση της μέσης γραμμής, αντιπαραβάλλοντας την αναλογικότητα των αντικείμενων ακτών, τελικά αναγνωρίζοντας το αμοιβαίο συμφέρον, τις καλές σχέσεις των δύο χωρών, το διεθνές περιβάλλον συμφώνησε σε μία ενδιάμεση λύση, δηλαδή σε μια γραμμή οριοθέτησης που με αντικειμενικά κριτήρια ανταποκρίνεται στις προσδοκίες και τα συμφέροντα των δύο κρατών με αποτελέσματα που είναι, σχετικώς, πολύ κοντά στους αρχικούς στόχους που είχαν θέσει και οι δύο πλευρές. Έτσι, λοιπόν, η κατανομή του θαλασσίου χώρου είναι 55% και 45% αντίστοιχα ανάμεσα σε Αίγυπτο και Ελλάδα, αποτέλεσμα πάρα πολύ θετικό για τη χώρα μας. Βεβαίως η παρούσα οριοθέτηση είναι τμηματική, δηλαδή αποτελεί τμήμα συνολικής μεταγενέστερης οριοθέτησης μεταξύ των δύο χωρών. Όμως η μερική οριοθέτηση δεν σημαίνει σε καμία περίπτωση άρνηση των δικαιωμάτων μας. Η προτεραιότητα ήταν η κατάρριψη του τουρκολυβικού μνημονίου, πράγμα το οποίο και πετυχαίνουμε.

Στο άρθρο 1 της συμφωνίας προβλέπεται, ρητώς, ότι τα δύο μέρη μπορούν να συνεχίσουν τις συνομιλίες για να ολοκληρωθεί η οριοθέτηση, πέραν των ακραίων σημείων της γραμμής που συμφωνήθηκε και για τη γραμμή που συμφωνήθηκε η οριοθέτηση είναι οριστική και δεσμευτική. Εδώ εντοπίζεται άλλο ένα σημαντικό θετικό αποτέλεσμα. Η Αίγυπτος, δέχθηκε ότι η οριοθέτηση είναι μερική και ότι εκκρεμεί ολοκλήρωση της, κάτι που δεν αποδεχόταν ξεκάθαρα τα προηγούμενα χρόνια. Επιπλέον, με την παρούσα συμφωνία, ανοίγει ο δρόμος, για την πλήρη εκμετάλλευση των πλουτοπαραγωγικών πηγών στις θαλάσσιες ζώνες νοτίως της Κρήτης και διευκολύνεται και η περαιτέρω συζήτηση για το μεγάλο σχέδιο του East Med ενός έργου στρατηγικής σημασίας που θα ενίσχυε την ενεργειακή ασφάλεια της χώρας μας, αλλά και της Ευρώπης ολόκληρης.

Τέλος εμβαθύνονται οι σχέσεις μας με την Αίγυπτο, το μεγαλύτερο αραβικό κράτος και σημαντικό δρώντα στην περιοχή, ιδίως τώρα που η κατάσταση στη Μέση Ανατολή είναι περισσότερο πολύπλοκη από ποτέ.

Κυρίες και Κύριοι συνάδελφοι, τις προηγούμενες ημέρες ασκήθηκε κριτική από την αντιπολίτευση στις συμφωνίες που υπέγραψε η Κυβέρνηση. Ακούστηκε από ορισμένους ότι, δήθεν, υπάρχει κενό ή έλλειψη στρατηγικής ή ότι απουσιάζει ολοκληρωμένος σχεδιασμός. Λείπει η στρατηγική και το σχέδιο όταν μέσα σε ένα χρόνο η κυβέρνηση υπογράφει δύο καλά μελετημένες και συμφέρουσες συμφωνίες; Όταν μέσα σε ένα χρόνο διευθετούνται χρονίζουσες εκκρεμότητες στο πλαίσιο του διεθνούς δικαίου και μόνο; Όταν όλες οι μεγάλες χώρες στην περιοχή αναγνωρίζουν υφαλοκρηπίδα και ΑΟΖ στα νησιά μας; Όταν βεβαιώνεται, για άλλη μια φορά, το δικαίωμα της χώρας να αυξήσει την αιγιαλίδα ζώνη της; Ακόμα, λοιπόν, και σήμερα ο Πρωθυπουργός με τον Βούλγαρο ομόλογό του υπέγραψαν διμερή συμφωνία για την ανάδειξη της Αλεξανδρούπολης σε κόμβο φυσικού αερίου στη νότια Ευρώπη. Η Κυβέρνηση δεν χάνει χρόνο και προχωρά αποφασιστικά στο σχεδιασμό της. Η στρατηγική της είναι ξεκάθαρη. Διάλογος, πίστη στο διεθνές δίκαιο, με στόχο συμφωνίες που εξασφαλίζουν πλήρη άσκηση των κυριαρχικών μας δικαιωμάτων.

Η κυβέρνηση έτσι κλείνει μια περίοδο αδράνειας και δισταγμών στην εξωτερική πολιτική της χώρας και στέλνει ξεκάθαρο μήνυμα προς πάσα κατεύθυνση, κυρίως προς την Άγκυρα, ότι η οριοθέτηση των θαλασσίων ζωνών, που αποτελεί και τη μόνη διμερή εκκρεμότητα, μπορεί να γίνει αποκλειστικά στο πλαίσιο που ορίζουν οι διεθνείς συμβάσεις και συνθήκες. Όλα τα υπόλοιπα ανήκουν στη σφαίρα της φαντασίας. Έτσι, λοιπόν, η Νέα Δημοκρατία ψηφίζει τις δύο συμφωνίες με τη Ιταλία και την Αίγυπτο. Τα κείμενα τους αποτελούν αδιάψευστη απόδειξη ότι η Κυβέρνηση και η ελληνική διπλωματία ασκούν υπεύθυνη και τολμηρή εξωτερική πολιτική με σιγουριά, αυτοπεποίθηση και αποφασιστικότητα. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον συνάδελφο κ. Χατζηβασιλείου.

Πριν δώσω το λόγο στην κυρία Αναγνωστοπούλου, θα ήθελα να συστήσω και πάλι στους συναδέλφους να καθίσετε στα έδρανα εκεί όπου υπάρχει πράσινη ένδειξη. Μας έχουν κάνει αυστηρές συστάσεις οι γιατροί. Παράκληση, λοιπόν, κυρίες και κύριοι συνάδελφοι, όπου δεν έχετε πράσινο μπροστά σας, αναζητήστε την κοντινότερη θέση με την πράσινη ένδειξη.

Να πούμε ότι τα νομοσχέδια θα μπουν την Τετάρτη στην Ολομέλεια στις 11:00 το πρωί και βέβαια να πούμε ότι επρόκειτο να γίνουν δύο συνεδριάσεις αρχικά ήταν προγραμματισμένο σήμερα να κάνουμε δύο συνεδριάσεις, πρώτα την Ιταλία και μετά την Αίγυπτο, αλλά επειδή πολλοί συνάδελφοι ζήτησαν να καθυστερήσουμε την έναρξη της συνεδρίασης, για να προλάβουν να έρθουν από τις περιφέρειες τους, για αυτό το λόγο τελικά προτάθηκε να γίνει μία συνεδρίαση στις 18.00΄. Τώρα, σε ό,τι αφορά στο χρόνο, επειδή ο ΣΥΡΙΖΑ έχει δύο εισηγητές, θα παρακαλούσα λίγο να μοιράσουμε το χρόνο, δηλαδή, όσο μπορείτε να μοιράσετε μέσα στο προβλεπόμενο χρόνο, έτσι με τη σχετική ανοχή όλων, βέβαια. Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Ευχαριστώ κύριε Πρόεδρε. Κύριε Υπουργέ, κύριοι Υφυπουργοί, κυρίες και κύριοι συνάδελφοι, θα μιλήσω για την ελληνοϊταλική συμφωνία που έρχεται προς κύρωση στη Βουλή σε μία πραγματικότητα, τηρουμένων των αναλογιών, με πολλές αντιστοιχίες με την πραγματικότητα που είχε διαμορφωθεί το 1977, όταν έγινε και η συμφωνία Καραμανλή-Αντρεότι, για την οριοθέτηση υφαλοκρηπίδας ανάμεσα στην Ιταλία και στην Ελλάδα. Και τότε είχε προηγηθεί μία πολύ άσχημη κατάσταση με την Τουρκία όπως θυμόμαστε οι παλιότεροι, το 1976. Είχαμε φτάσει μέχρι το Συμβούλιο Ασφαλείας του ΟΗΕ, στο Διεθνές Δικαστήριο της Χάγης, ακολούθησε το Πρωτόκολλο της Βέρνης για το μορατόριουμ εξορύξεων στο Αιγαίο και αποφάσισε η Κυβέρνηση Καραμανλή τότε να προχωρήσει στην πρώτη συμφωνία, για να δώσει το σήμα μιας άλλης στρατηγικής, για τα θέματα οριοθέτησης θαλασσίων ζωνών.

Αυτή η κίνηση τότε του 1977 έμεινε επί 43 χρόνια μετέωρη και θα είναι καλό να πούμε γιατί έμεινε μετέωρη και γιατί από δω και πέρα, χρειάζεται μία άλλη στρατηγική. Τότε, λοιπόν, άρχισε να διαμορφώνεται μία στρατηγική έμεινε μετέωρη, γιατί επί χρόνια πολλά ακολουθήθηκε το δόγμα της ακινησίας και της απραξίας. Το δικό σας κόμμα, η Νέα Δημοκρατία, υιοθέτησε γραμμές, δόγματα, θα έλεγα, απολύτως μαξιμαλιστικά, τα οποία έθεσε στην εξωτερική πολιτική ως απόλυτες αλήθειες και αυτό είχε ως αποτέλεσμα από τη μία μεριά η διπλωματία να μην μπορεί να κινηθεί σε ενεργητική πολιτική και από την άλλη μεριά, να έχουμε μία αδράνεια, κατά τη διάρκεια της οποίας συσσωρεύονταν προβλήματα συνέχεια με πολλαπλές κρίσεις με την Τουρκία, οι οποίες ποτέ δεν κατόρθωναν να φτάσουν σε ένα αποτέλεσμα.

Σήμερα η κατάσταση με την Τουρκία -τα ξέρουμε όλοι, τα ζούμε όλοι- είναι πάρα πολύ άσχημη. Η Τουρκία έχει αναβαθμίσει την επιθετική της πολιτική σε όλη την Ανατολική Μεσόγειο και αναβαθμίζει και ένα ρόλο που θέλει, με τον οποίο επιδιώκει να γίνει πρωταγωνιστική χώρα στην Ανατολική Μεσόγειο, περιφερειακή δύναμη, αγνοώντας τα δικαιώματα των άλλων.

Σε αυτή τη στιγμή έρχονται αυτές οι δύο συμφωνίες. Εγώ θα περιοριστώ στην ελληνοϊταλική. Τη χαιρετίσαμε ή μάλλον συναινέσαμε στη συμφωνία, την οποία όπως γνωρίζετε διαπραγματευόμασταν και εμείς. Συναινέσαμε ευθύς εξαρχής ως ένα θετικό βήμα, για τη χάραξη μιας στρατηγικής της χώρας. Γιατί αυτό έχει τεράστια σημασία. Οι συμφωνίες αποκτούν αξία, όταν δίνουν δυναμική στην εξωτερική πολιτική της χώρας. Εγώ θα έλεγα ότι με αυτή τη συμφωνία η Νέα Δημοκρατία, για πρώτη φορά παραδέχεται, αποδέχεται και αυτό πρέπει να το πει στον ελληνικό λαό ξεκάθαρα, συμβιβασμούς ότι οριοθετήσεις, δεν μπορούν να γίνουν ούτως ώστε να εξασφαλιστεί η ειρήνη, η σταθερότητα, αλλά και η ενίσχυση του διπλωματικού και πολιτικού κεφαλαίου της χώρας, παρά με συμβιβασμούς, οι οποίοι όμως εντάσσονται σε μία συνολική στρατηγική και η ένσταση μας είναι στο έλλειμμα της στρατηγικής της συνολικής, γιατί δεν υπάρχει και θα το πω και με παράδειγμα τη συμφωνία της Ιταλίας.

 Βεβαίως με αυτή τη Συμφωνία φεύγουμε από δύο αξιώματα βάσει του Διεθνούς Δικαίου, βεβαίως, αλλά κάνουμε και μία μετατόπιση σε δύο αξιώματα, δηλαδή, της πλήρους επήρειας, αξίωμα Μολυβιάτη, δηλαδή της πολιτικής Μολυβιάτη 100% όλων των νησιών και της μέσης γραμμής.

Δεν είναι ακριβώς όπως μας τα παρουσίασε ο φίλτατός και πρώην φοιτητής μου, κύριος Χατζηβασιλείου, για το θέμα της μέσης γραμμής, αλλά, επαναλαμβάνω, ότι αυτό είναι οι διαπραγματεύσεις, δηλαδή, όταν οι συμβιβασμοί είναι επωφελείς και για τις δύο χώρες και γι’ αυτό συναινέσαμε.

Όμως, για να είναι επωφελείς και για τις δύο χώρες, πρέπει να κατατείνουν κάπου. Η στρατηγική, λοιπόν, η οποία, θα έλεγε ότι με διαπραγμάτευση και βάσει του Διεθνούς Δικαίου δίνουμε κίνηση στην εξωτερική πολιτική, κάτι που εγκαινιάστηκε με τη Συμφωνία των Πρεσπών και ζήσαμε εδώ μέσα απαράδεκτες σκηνές, απαράδεκτες για μία δημοκρατία, όπως είναι η Ελληνική Δημοκρατία, απαράδεκτες σκηνές στο όνομα ότι εμείς δεν κάνουμε κανένα συμβιβασμό, δεν κάνουμε τίποτα, αλλά μόνον που η Συμφωνία των Πρεσπών, έδωσε ώθηση στην Ελληνική Εξωτερική Πολιτική.

Για τη Συμφωνία με την Ιταλία η ένστασή μας, είναι, ότι από τη στιγμή που και η Ιταλία έχει 12 ναυτικά μίλια αιγιαλίτιδα ζώνη, χωρικά ύδατα, πρέπει και εμείς, άμεσα, να επεκτείνουμε τα χωρικά μας ύδατα στα 12 ναυτικά μίλια. Έτσι αξιοποιούνται οι διαπραγματεύσεις, οι συμβιβασμοί, όλα αυτά που έχουν γίνει. Άμεσα, λοιπόν, επέκταση των 12 ναυτικών μιλίων. Θυμάμαι πέρσι τον κύριο Κουμουτσάκο μέσα στη Βουλή, να αρνείται και να μη μας αφήνει να προχωρήσουμε σ’ αυτή την επέκταση, γιατί θεωρούσε διάφορα τα οποία δεν έχουν σημασία τώρα. Αυτό, όμως, που έχει σημασία αυτή τη στιγμή και με δεδομένη την κατάσταση στην Ανατολική Μεσόγειο, γιατί όλα αυτά είναι συγκοινωνούντα δοχεία, είναι, λοιπόν, η επέκταση των χωρικών υδάτων.

Εδώ, με την αλιεία, κύριε Υπουργέ, εγώ θα ήθελα μερικές διευκρινίσεις, διότι δεν έχω καταλάβει ορισμένα πράγματα, γιατί αποδεχόμαστε κάτι εκ των προτέρων. Συμφωνούμε να πάμε μαζί με την Ιταλία για το Ενωσιακό Δίκαιο, πρώτού όμως να έχουμε επεκτείνει εμείς τα χωρικά μας ύδατα. Είναι κάτι που δεν καταλαβαίνω πάρα πολύ καλά, σε σχέση με τη Συμφωνία. Θα έλεγα, λοιπόν και κλείνω με αυτό, ότι επέκταση των χωρικών υδάτων και μία συνολική ευρύτερη στρατηγική που θα αφορά όλα τα θέματα.

Ξέρετε πολύ καλά ότι ο ΣΥΡΙΖΑ, είναι και συναίνεση βεβαίως δίνει σ’ αυτά τα θέματα, όπου υπάρχει διάλογος, συνομιλίες, σεβασμός του Διεθνούς Δικαίου, συμβιβασμοί που δίνουν ώθηση στην εξωτερική πολιτική της χώρας, αλλά και σε αυτό θα επιμένουμε, είναι, στρατηγική, δηλαδή μια ευρύτερη στρατηγική. Δεν την βλέπουμε και δεν βλέπω ακόμα και με την Ιταλία και παρά το γεγονός ότι θα υπερψηφίσουμε τη Συμφωνία, ακόμα και με την Ιταλία δεν βλέπω μία στήριξη σε ευρωπαϊκό πλαίσιο και όχι ρητορική στήριξη, εννοούμε στήριξη σε ευρωπαϊκό πλαίσιο, για το τι γίνεται σε όλη την περιοχή μας. Επάνω σε αυτό περιμένουμε περισσότερες διευκρινίσεις, για να μπορούνε οι συμβιβασμοί να έχουνε ένα στρατηγικό νόημα

Σας ευχαριστώ

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** . Ευχαριστούμε πολύ την κυρία Αναγνωστοπούλου και συνεχίζουμε με τον Εισηγητή του ΣΥΡΙΖΑ για τη Συμφωνία της Αιγύπτου, τον κ. Γιώργιο Κατρούγκαλο.

To λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Σας ευχαριστώ, κύριε Πρόεδρε.

Εύχομαι σε όλες και σε όλους αγαπητές και αγαπητοί συνάδελφοι καλή επιστροφή σε μία περίοδο που θα είναι δύσκολη για την πατρίδα μας, αλλά τα έχουμε καταφέρει και σε δυσκολότερες περιόδους.

Θα συνεχίσω τη σκέψη της Εισηγήτρια μας, ξεκινώντας από τη βασική παρατήρηση ότι κάθε συμφωνία αξιολογείται στο στρατηγικό της περιβάλλον. Δηλαδή, όχι μόνο στα διακυβεύματα της συγκεκριμένης συγκυρίας που έρχεται να αντιμετωπίσει, βλέπε έξαρση της τουρκικής επιθετικότητας, βλέπε παράνομο τουρκολιβυκό σύμφωνο, αλλά και ταυτόχρονα την ένταξή της σε ένα δικό μας εθνικό σχέδιο στρατηγικής.

Έχουμε δηλώσει πολλές φορές ότι ο ΣΥΡΙΖΑ είναι μια πατριωτική δύναμη ευθύνης, θα στηρίξει μία εθνική στρατηγική. Βλέπω δύο προϋποθέσεις για αυτό.

Η μία είναι όλες οι πολιτικές δυνάμεις να λέμε την αλήθεια στον ελληνικό λαό ως προς τις παραμέτρους του προβλήματος, να το διαπαιδαγώγηση και να μην είμαστε εύκολοι στη διολίσθηση σε εθνικιστικές και σε ακραίες θέσεις. Η δεύτερη προϋπόθεση είναι να υπάρχει ένα σχέδιο στρατηγικής.

 Και στα δύο θέματα, θεωρώ ότι η σημερινή πολιτική της Νέας Δημοκρατίας περνάει κάτω από τον πήχη για το θέμα της αλήθειας. Δεν χρειάζεται να επεκταθώ ιδιαίτερα, λίγες μέρες μετά την εκπαραθύρωση του Συμβούλου Εθνικής Ασφαλείας επειδή είπε την αλήθεια και, μάλιστα, την αυτονόητη αλήθεια. Και δυστυχώς αυτό, δεν είναι μεμονωμένο επεισόδιο.

Σε αρκετές περιπτώσεις η Νέα Δημοκρατία συσκότισε συνειδητά το χαρακτήρα των τουρκικών προκλήσεων της τουρκικής επιθετικότητας, για να συγκαλύψει την αδυναμία της ή να τις προλάβει να τις αποκρούσει. Αυτό έγινε και την πρώτη φορά από το Oruc Reis, τάχα, το πήρε ο αέρας εντός του FIR Αθηνών. Έγινε και στο δεύτερο συμβάν του Έβρου, όταν απευθύναμε δύο αυστηρά διαβήματα στην Τουρκία, τα οποία ζητήσαμε να κατατεθούν στην Εθνική Αντιπροσωπεία και ποτέ δεν ήρθαν, αλλά ισχυριζόμαστε ότι δεν υπήρξε καμία είσοδος τούρκων στρατιωτών σε ελληνικό έδαφος. Δεν θέλω να επεκταθώ σε αυτό, γιατί η υποχρέωση της αλήθειας, πρέπει να είναι αυτονόητη για όλους μας. Πρέπει ο λαός μας να θεωρεί εθνικό ότι είναι αληθές.

Τώρα στο κενό στρατηγικής. Για να νομιμοποιούμαστε να ασκούμε κριτική για κενό στρατηγικής, έπρεπε να αντιπροτείνουμε τι θεωρούμε εμείς τι πρέπει να γίνει.

Πολλές φορές έχουμε πει ότι απέναντι στην έξαρση της τουρκικής επιθετικότητας, θα έπρεπε, καταρχάς, να επιδιώξουμε οι δικές μας κόκκινες γραμμές να γίνουν ευρωτουρκικές κόκκινες γραμμές, μέσω μιας διττής τακτικής, που από τη μια μεριά θα απειλούσε σημαντικές, ισχυρές, ουσιαστικές κυρώσεις απέναντι στην Τουρκία, στην οικονομία εκεί που είναι αυτή τη στιγμή η αχίλλειος πτέρνα της, ώστε να σκέφτεται μια και δύο φορές πριν προχωρήσει στην επόμενη επιθετική κίνηση, σε συνδυασμό με μια θετική ατζέντα στην περίπτωση που εγκατέλειπε την παράνομη και επιθετική της πολιτική, που θα μπορούσε να συνδυαστεί με επέκταση της τελωνειακής ένωσης, Ευρωπαϊκής Ένωσης - Τουρκίας και σε άλλα προϊόντα, μια αμοιβαία επαναδιαπραγμάτευση της συμφωνίας για το προσφυγικό.

Απέναντι σε αυτό είδαμε τον Αναπληρωτή Υπουργό Εξωτερικών λίγους μήνες πριν να ανακοινώνει στη Βουλή ότι είναι στρατηγική απόφαση η μη αναζήτηση κυρώσεων και πολύ όψιμα, χωρίς προετοιμασία και για αυτό είναι αποτελεσματικά, μόλις πρόσφατα να τίθεται από τον Πρωθυπουργό παρόμοιο θέμα, η συμμετοχή στον ευρωτουρκικό διάλογο και όχι μόνο στο θέμα της μη συμμετοχής στη διαδικασία του Βερολίνου για τη Λιβύη, ούτε καν για το προσφυγικό. Είναι, επίσης, δείγματα τέτοιες ελλείπουσας στρατηγικής. Φυσικά ακόμα και η ίδια αυτή η συμφωνία για την Αίγυπτο δεν φαίνεται ότι προετοιμάστηκε διπλωματικά, για να αντιμετωπίσει την εντελώς αναμενόμενη κλιμάκωση της τουρκικής επιθετικότητας.

Δεν λέω εδώ, σε καμία περίπτωση, ότι δεν έπρεπε να γίνει, εφόσον η Κυβέρνηση θεωρούσε ορθή. Δεν ετεροπροσδιορίζεται η εξωτερική μας πολιτική.

Έπρεπε, όμως, να φροντίσει να έχει εξασφαλίσει διπλωματική στήριξη από τους εταίρους μας στην Ευρωπαϊκή Ένωση, που την είδαμε να μην υπάρχει στα τελευταία Συμβούλια. Και όχι μόνον ως προς την επιβολή κυρώσεων, όπου αναφέρθηκα. Ούτε καν στην ύπαρξη μιας κοινής δήλωσης καταδικαστικής, με έντονο τρόπο, των κινήσεων της Τουρκίας.

Είδαμε αυτήν τη στρατηγική να ελλείπει και στα προκαταρκτικά της στάδια. Δεν έγινε, για παράδειγμα, το κλείσιμο κόλπων. Δεν έγινε ορισμός των ευθειών γραμμών βάσης. Δεν έγινε η επέκταση των χωρικών μας υδάτων στο Ιόνιο, όπως είχαμε ζητήσει, και προοπτικά και νότια και ανατολικά της Κρήτης. Αυτή είναι η γενικότερη κριτική που ασκούμε.

Επί της Συμφωνίας, καθεαυτής τώρα.

Τι θεωρούμε θετικό στη συμφωνία. Θεωρούμε θετικό ότι διεμβολίζει και αντιρροπεί το Τουρκολιβυκό Σύμφωνο, συνεχίζοντας, μάλιστα, μια διαπραγμάτευση που την είχαμε και εμείς φτάσει σε ένα σημείο σχετικής ωριμότητας.

Ποια τα προβλήματα που θεωρούμε ότι υπάρχουν. Καταρχάς, όχι απλώς δεν γνωρίζουμε την επήρεια των νησιών, αλλά ούτε καν τις αρχές και τη μεθοδολογία που ακολουθήσαμε, ούτως ώστε να φτάσουμε στη Συμφωνία αυτή. Ούτε στο προοίμιο, ούτε στα άκρα της Συμφωνίας γίνεται αναφορά στις αρχές που διέπουν την οριοθέτηση.

Προς αντιπαραβολή, η αντίστοιχη Συμφωνία της Αιγύπτου του 2003, για οριοθέτηση της ΑΟΖ με την Κύπρο, προσδιορίζει -στο άρθρο 1- ρητά και πανηγυρικά τον κανόνα της μέσης γραμμής με βάση τον οποίο συντελέστηκε η οριοθέτηση. Εδώ, δεν είχαμε εφαρμογή αυτής της μέσης γραμμής.

Ζητάμε από την Κυβέρνηση αφενός να μας προσδιορίσει την επήρεια των νησιών, γιατί -αντίθετα με τη συμφωνία με την Ιταλία που την ξέρουμε- δεν προσδιορίζεται εδώ. Κυρίως, όμως, τη μεθοδολογία που εφαρμόστηκε. Στελέχη της Νέας Δημοκρατίας, σε τηλεοπτικές συζητήσεις, ισχυρίζονται ότι είναι η εφαρμογή της αρχής της αναλογικότητας. Να μας το πει η Κυβέρνηση επίσημα. Ιδίως , όμως, να μας πει αν αυτή τη μεθοδολογία πρόκειται να την χρησιμοποιήσει στις διαπραγματεύσεις που θα έχουμε με την Τουρκία. Εδώ, υπάρχει μια άλλη εκδοχή της υποχρέωσης αλήθειας που έχετε και απέναντι στον ελληνικό λαό. Και, κυρίως, να μην φοβηθείτε τις τυχόν αντιδράσεις που μπορεί να υπάρχουν στο εσωτερικό της παράταξης σας, είτε από εθνικιστική σκοπιά, είτε από αυτό που χαρακτήρισε ορθά η Εισηγήτρια μας «ως υπέρμαχους της ακινησίας και της μη λύσης».

Εμείς, εάν τη μεθοδολογία, την οποία θα ανακοινώσετε, θεωρήσουμε ότι εντάσσεται σε ένα εθνικό σχέδιο στρατηγικής, το οποίο πρέπει να συζητηθεί βέβαια αναλυτικά, κατεξοχήν μεταξύ των Πολιτικών Αρχηγών, στο Εθνικό Συμβούλιο Εξωτερικής Πολιτικής, είμαστε διατεθειμένοι να τη στηρίξουμε. Αλλά, εσείς πρέπει να μας το πείτε.

Πώς θα προσέλθετε στις διερευνητικές; Πώς θα εξηγήσετε στην τουρκική πλευρά τις ελληνικές θέσεις για τη μέση γραμμή, την αναλογικότητα, την επήρεια των νησιών;

Μέχρι στιγμής, ο νόμος 4001/2011 δεσμεύει πολιτικά ως προκαταρκτική ενέργεια, με μόνη βάση για την οριοθέτηση, τη μέση γραμμή. Θα πρέπει να μας πείτε πως τοποθετείστε απέναντι σε αυτόν τον κανόνα.

Το δεύτερο θέμα, που θεωρούμε προβληματικό και ότι χρήζει διευκρινίσεων, είναι η μερική οριοθέτηση, όχι τόσο καθαυτή -και εμείς σε ορισμένους γύρους διαπραγματευόμαστε μερική οριοθέτηση-, αλλά ως προς τη διχοτόμηση της Ρόδου, στον 25ο Μεσημβρινό, όπου ξέρετε ότι στηρίζει όλες τις παράνομες διεκδικήσεις της η Τουρκία.

Αν προσέξει κανείς το χάρτη, η οριοθέτηση δεν ακολουθεί τη γεωγραφική φορά των ακτών, αλλά αποκλίνει προς το βορρά, συναντώντας έτσι το άκρο όριο του οικοπέδου που παράνομα έχει αδειοδοτήσει η Τουρκία, με στοιχεία AR/TPO/XVIII/5035 και που συνιστά ταυτόχρονα το βόρειο όριο της προτεινόμενης, από την Άγκυρα προς το Κάϊρο, αιγυπτιακής ΑΟΖ.

Κατά το άρθρο 1 της Συμφωνίας μπορεί να επεκταθεί η οριοθέτηση και ανατολικά με προϋπόθεση διαβούλευση και ενημέρωση των μερών. Άρα, κάτ. αρχάς, πέραν του ενδεχομένου στο πλαίσιο της γενικότερης στρεψοδικίας να χρησιμοποιήσει ως επιχείρημα η Τουρκία τον 28ο μεσημβρινό, εδώ δημιουργείται ένα ζήτημα ως προς το ενδεχόμενο η Αίγυπτος και η Τουρκία σε μελλοντική βελτίωση των σχέσεών τους να οριοθετήσουν μεταξύ τους ανατολικά του 28ου μεσημβρινού, όπου είναι και το συγκρότημα του Καστελόριζου, ΑΟΖ με μόνη υποχρέωση την ενημέρωση και τη διαβούλευση με μας. Θα ήταν σκόπιμο να έχει συμπεριληφθεί ρήτρα εκατέρωθεν αναγνώριση της ύπαρξης δικαιωμάτων με πανηγυρική δήλωση ότι η Ελλάδα διατηρεί ενεργά τα προς οριοθέτηση κυριαρχικά δικαιώματά της και ανατολικά του 28ου μεσημβρινού.

 Εδώ ένα δευτερεύον, αλλά σας το αναφέρω, γιατί είναι εύκολο να διορθωθεί νομοτεχνικό ζήτημα, στο 1.δ) όπου γίνεται λόγος για «προεκτεινόμενο σημείο». Τα σημεία δεν προεκτείνονται γιατί όπως θα θυμόσαστε από την ευκλείδεια γεωμετρία δεν έχουν διαστάσεις. Άρα εδώ η διατύπωση θα πρέπει να είναι, μετατοπιζόμενου ή μετακινούμενου.

Ενόψει αυτών που προηγήθηκαν, μολονότι θεωρούμε ότι η Συμφωνία μπορεί, αν ενταχθεί σε ένα πλαίσιο συνολικής στρατηγικής να διεμβολίσει το τουρκολιβυκό σύμφωνο - προσοχή δεν το ακυρώνει, όπως ήταν η πανηγυρική ρητορική της κυβέρνησης- έχει όμως σημαντικά σκοτεινά σημεία που αν δεν διευκρινιστούν και αν δεν ενταχθούν στο πλαίσιο μιας εθνικής στρατηγικής μπορεί να είναι υπονομευτικά της προσπάθειάς μας να βρούμε επιτέλους μια λύση σύμφωνη με το διεθνές δίκαιο , το δίκαιο της θάλασσας με τη Τουρκία. Επαναλαμβάνω ότι έχετε υποχρέωση αλήθειας προς τον ελληνικό λαό και ενημέρωσης, δεν την τηρήσατε μέχρι στιγμής ούτε καν στα προπαρασκευαστικά στάδια της διαμόρφωσης εθνικής στρατηγικής.

Ενόψει, λοιπόν, αυτών των προβληματισμών και ακριβώς επειδή είμαστε υπεύθυνη πολιτική δύναμη θα ψηφίσουμε «παρών» στη Συμφωνία αυτή ζητώντας για μία ακόμη φορά από τη Νέα Δημοκρατία να συγκαλέσει Συμβούλιο Πολιτικών Αρχηγών ούτως ώστε όλα αυτά τα κρίσιμα ζητήματα να συζητηθούν, όχι απλώς στο πλαίσιο μιας ενημέρωσης, που κι αυτή ως προς ουσιώδη ερωτήματα που προανέφερα ελλείπει, αλλά για την από κοινού χάραξης μιας εθνικής στρατηγικής με αρχή, μέση και τέλος, που θα εξασφαλίσει και την απαραίτητη ενότητα του ελληνικού λαού με βάση την πραγματικότητα και την αλήθεια. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει από την πλευρά του Κινήματος Αλλαγής ο κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ: (Ειδικός Αγορητής του Κινήματος Αλλαγής (ΚΙΝ.ΑΛ.):** Ευχαριστώ, κύριε Πρόεδρε.

Κυρίες και κύριοι βουλευτές, το βασικό θέμα σε μια τέτοιου είδους διαδικασία είναι τελικά τι κάνει κάθε μία πολιτική δύναμη. Γι’ αυτό σπεύδω να πω από την αρχή ότι λέμε «ναι» και στις δύο Συμφωνίες, αλλά θέλουμε να ακουστεί στη Βουλή των Ελλήνων, όσο το δυνατόν πιο καθαρά η άποψή μας.

Η εκτίμησή μας είναι ότι η χώρα δεν έχει στρατηγική στην εξωτερική της πολιτική. Δεν υπάρχει συνεννόηση σε κεντρικό πολιτικό κομματικό επίπεδο. Ακούγονται ορισμένες φορές και αυτό δεν είναι καθόλου καλό κομματικοί μονόλογοι. Εις μάτην καλούμε εδώ και μήνες την κυβέρνηση σε συνεργασία σε επίπεδο ηγεσίας των κομμάτων για θέματα εξωτερικής πολιτικής.

Πολλές φορές όταν συζητάμε λέγοντας ότι η χώρα δεν έχει στρατηγική ή η Κυβέρνηση δεν έχει στρατηγική, δεχόμαστε και το ερώτημα «τι είναι στρατηγική;». Η απάντηση, κυρίες και κύριοι Βουλευτές είναι απλή. Στρατηγική έχεις όταν ξέρεις και ξέρουν ποια είναι η επόμενη κίνησή σου σε εθνικό επίπεδο. Εμείς, δεν ξέρουμε σήμερα. Ξέρει η Κυβέρνηση; Δεν το βλέπω, στον ένα χρόνο που έχει στα χέρια της την εξωτερική πολιτική. «Φωτογραφίζω». Σήμερα το τουρκικό ερευνητικό σκάφος βρίσκεται στη 14η μέρα της πλεύσης του. Ξεκινά τρίτη εβδομάδα και από ότι ξέρουμε μέχρι στιγμής θα συνεχίσει τον πλου του έως τις 27 Αυγούστου, για την ώρα. Η Ελλάδα αυτές τις μέρες, θέλω να είμαι απολύτως ειλικρινής, κατά τις εκτιμήσεις μας, κερδίζει σε διπλωματικό επίπεδο, δεν χάνει. Όχι μόνο ο Πρόεδρος Μακρόν, αλλά και η Καγκελάριος Μέρκελ για πρώτη φορά απ’ όσο θυμάμαι, αποδέχεται ως αποκλειστικό θέμα διαλόγου Ελλάδας-Τουρκίας τις θαλάσσιες ζώνες και μόνον αυτές. Δεν θυμάμαι να το έχω ξανακούσει στο παρελθόν, όταν μας καλούν για διάλογο με την Τουρκία.

 Από την άλλη πλευρά όμως, κυρίες και κύριοι Βουλευτές, η τουρκική νηοπομπή ,δηλαδή η σύμπλευση πλοίων κατά ομάδα στο χώρο των κυριαρχικών μας δικαιωμάτων, συνεχίζεται. Δύο φορές πλησίασαν σε σημείο να εφάπτονται με τα σύνορα των θαλάσσιων ζωνών μας με την Αίγυπτο, αλλά δεν προχώρησαν. Μένουν, στα όρια των δικών μας κυριαρχικών δικαιωμάτων, όχι παρεξηγήσεις εδώ, όχι στα όρια της κυριαρχίας μας, των κυριαρχικών μας δικαιωμάτων. Οι έννοιες είναι πάρα πολύ διαφορετικές και είναι ορισμένες φορές θλιβερό να καταλαβαίνεις ότι συζητητής σου σε δημόσιο διάλογο δεν ελέγχει νοηματικά τις διαφορές αυτές.

 Έχουμε, λοιπόν, κυρίες και κύριοι, δύο παράλληλες πορείες, δηλαδή δύο πορείες, έως ώρας, ασύμπτωτες. Άμεσα, η Ελλάδα υπερέχει σε διπλωματικό επίπεδο με τρόπο έντονο που κυβερνήσεις, έγκυρα μέσα μαζικής ενημέρωσης του δυτικού κόσμου. Αφετέρου όμως, η Άγκυρα «μαρκάρει» περιοχές της δικής μας Αποκλειστικής Οικονομικής Ζώνης και προσπαθεί να δημιουργήσει οιονεί τετελεσμένα.

Δηλαδή, η υπεροχή μας στη διπλωματία δεν οδηγεί σε αναδίπλωση της Τουρκίας και δεν μπορεί να έχουν ως στόχο που θα επιτύχει μέσω αυτού η χώρα μας την αναδίπλωση, τις κυρώσεις της Ευρωπαϊκής Ένωσης τις οποίες η Τουρκία τις αγνοεί. Είχα εκτιμήσει πολύ θετικές το Φεβρουάριο τις κυρώσεις για εκείνον που θα παραβιάζει το εμπάργκο όπλων στην Λιβύη μα είδαμε την Τουρκία να περιφρονεί, όχι απλώς να αγνοεί, τις κυρώσεις αυτές και «να μην τρέχει στην πράξη και τίποτα».

Κυρίες και κύριοι, θέλω από το βήμα αυτό- επειδή παρακολουθώ εδώ και πάρα πολλά χρόνια τον διάλογο γύρω από τα εξωτερικά και θυμάμαι και ορισμένες κορυφαίες στιγμές αυτού του διαλόγου - να κάνω μια/δυο διευκρινίσεις σε σχέση με την Ελλάδα και την Τουρκία. Η Ελλάδα είναι μια χώρα που υπέγραψε, κύρωσε, επικύρωσε και επικαλείται το Δίκαιο της Θάλασσας. Η Ελλάδα είναι μια χώρα η οποία καλεί την Τουρκία από τη δεκαετία του ‘70 να επιλυθούν στη Χάγη τα θέματα των διαφορών μας σε σχέση με τις θαλάσσιες ζώνες.

 Η Ελλάδα είναι μια χώρα που όσα χρόνια εγώ είμαι στην πολιτική, την παρακολουθώ πριν, δεν έχει κάνει επιθετική ενέργεια σε βάρος της Τουρκίας. Δεν έχει ,επίσης, παραβιάσει απόφαση της Ευρωπαϊκής Ένωσης και επειδή, παρακολουθώ και ως επιστήμων πολύ προσεκτικά τα θέματα της προστασίας των δικαιωμάτων των μειονοτήτων, η μουσουλμανική μειονότητα ευημερεί σε ένα μεγάλο βαθμό στην Ελλάδα. Όποτε παραβιάζονται δικαιώματά της, υπάρχουν πολιτικές δυνάμεις και κυβερνήσεις στην Ελλάδα που σπεύδουν να προασπίσουν τα δικαιώματα της μειονότητας αυτής και αριθμητικά είναι αυτή που ήταν. Συνέβη το ίδιο, αντιστοίχως στην Κωνσταντινούπολη;

Συνέβη το ίδιο, αντιστοίχως, στην Κωνσταντινούπολη με τους Έλληνες, με τους χριστιανούς; Δεν συνέβη το ίδιο. Ξέρουμε όλοι τα ιστορικά γεγονότα. Η Τουρκία σε ό,τι προανέφερα, κάνει ακριβώς το αντίθετο.

Και κάτι τελευταίο. Απευθύνομαι στους συναδέλφους του ΣΥΡΙΖΑ, όχι σε όλους. Συνάδελφοι, μην υπερεκτιμάτε την Τουρκία. Κάνει, λέει, ανοίγματα στον μουσουλμανικό κόσμο, αποπειράται να ηγηθεί. Αυτό το λέμε επί χρόνια, ειδικά μετά τα πρώτα χρόνια της ηγεσίας Ερντογάν στη χώρα αυτή. Μα, δεν μπορεί να μην παρατηρούμε τα τελευταία χρόνια ότι από τον αραβικό μουσουλμανικό κόσμο της έχει μείνει μόνο το μικρό Κατάρ, για πολλούς λόγους. Όλος ο άλλος αραβικός κόσμος είναι απέναντι. Ποια ηγεσία στο μουσουλμανικό κόσμο, έχει καταφέρει; Φυσικά, έχει καλύτερες σχέσεις με το Ιράν, που δεν είναι αραβικός κόσμος είναι όμως μουσουλμανικός. Είναι αυτό asset για μια χώρα; Είναι πλεονέκτημα για μία χώρα στο διεθνές στερέωμα ή όχι; Μην την υπερεκτιμούμε την Τουρκία και μην συζητάμε μεταξύ μας με στερεότυπα.

Και πρέπει να υπογραμμίσουμε, ότι με το που υπεγράφη η συμφωνία Ελλάδας- Αιγύπτου, είχαμε μέχρι να παρέμβει ο Ερντογάν με την Navtex και να στείλει τα καράβια του δύο προσεγγίσεις τουρκικές. Η μία προσέγγιση που έλεγε, ό,τι έλεγε στην Ελλάδα, ο Νίκος Κοτζιάς, ότι η Ελλάδα, δηλαδή, «ξεπουλήθηκε» και η άλλη που έλεγε, ότι η Αίγυπτος «ξεπουλήθηκε». Το ότι η Ελλάδα «ξεπουλήθηκε» ανέφερε καταγράφοντας τις δηλώσεις Κοτζιά, το Anatolu -όχι τυχαίο πρακτορείο ειδήσεων- και το αντίθετο, το ακούσαμε κι από τον υπουργό τους των εξωτερικών. Τελικά το θέμα, το έλυσε ο πρόεδρος Eρντογάν με τα καράβια του, αλλά εμείς πρέπει να κρατήσουμε τον αιφνιδιασμό και τις δύο απόψεις που εκφράστηκαν από εκεί. Εκτιμάς τη χώρα με την οποία έχεις προβλήματα, δεν την υποτιμάς, ούτε όμως και την αποθεώνεις σε κάθε ευκαιρία.

Πάμε, τώρα, να δούμε τη Συμφωνία μας με την Ιταλία με λίγα λόγια, γιατί σε πολιτικό επίπεδο έχουμε μιλήσει από τον καιρό που η Συμφωνία υπεγράφη, ούσα, στα χνάρια εκείνης της Συμφωνίας του 1977 για την υφαλοκρηπίδα.

Θέλω εδώ να κάνω μια διευκρίνιση, γιατί έχω συμμετάσχει αρκετές φορές σε τέτοιες συζητήσεις και η αντίθετη άποψη από αυτή που υποστηρίζω- επειδή διαβάζω, όχι επειδή είμαι κάτι περισσότερο- είναι και η στάση του Δικαστηρίου της Χάγης, είναι ότι κάνουν λάθος όσοι λένε, ότι η ταύτιση ΑΟΖ και υφαλοκρηπίδας είναι αυτόματη. Είναι λάθος αυτό! Και μάλιστα, ορισμένοι που το λένε επικαλούνται και τη νομολογία του Δικαστηρίου της Χάγης η οποία κινείται σε άλλη κατεύθυνση. Λέει ότι, ναι, σε πάρα πολλές περιπτώσεις αυτά πάνε μαζί, ειδικά όταν οι αποστάσεις είναι μικρές, αλλά στις ανοιχτές θάλασσες είναι το ίδιο; Τα 200 ναυτικά μίλια με την υφαλοκρηπίδα που μπορεί να φτάνει στα 350; Να ξέρουμε, δηλαδή, και τι λέμε.

Η Ελλάδα, λοιπόν, προσήλθε στη Συμφωνία με την Ιταλία ως κυρίαρχο κράτος. Με την ελεύθερη βούλησή της, συμφώνησε να επιτρέπεται η αλιεία στους Ιταλούς- σωστά λέει η κυβέρνηση- όχι επειδή δεχτήκαμε την επίκληση ιστορικών λόγων, αλλά μια χώρα κυρίαρχη αποφασίζει να παράσχει ένα δικαίωμα σε άλλη μία κυρίαρχη χώρα, επειδή η ίδια το θέλει. Γιατί το θέλει αυτός που υπογράφει, γιατί το θέλει η Βουλή που κυρώνει, γιατί το θέλει ο Πρόεδρος της Δημοκρατίας, που για λογαριασμό της Ελλάδας επικυρώνει. Έγινε, λοιπόν, αυτό και ακόμα και εκεί που αν επεκταθούν τα ναυτικά μας μίλια σε 12 θα μπορούν οι Ιταλοί ψαράδες να κάνουν τη δουλειά τους.

Θα έλεγα, ότι ως κυρίαρχο κράτος, σήμερα εδώ, στην κυρωτική διαδικασία της Βουλής, μπορούμε να δηλώνουμε τα πολιτικά κόμματα- και πάνω απ’ όλα μετράει η δήλωση του Υπουργού των Εξωτερικών- ότι αν υπάρχουν κάποιες αποκλίσεις, τώρα στη Συμφωνία για την Αποκλειστική Οικονομική Ζώνη με την Ιταλία σε σχέση με την Συμφωνία του ‘77 για την υφαλοκρηπίδα, αυτές οφείλονται στο γεγονός ότι εκείνη η Συμφωνία υπεγράφη πριν τη σύμβαση του Montego Bay, και συνεπώς, οι αποκλίσεις αυτές πρέπει να γίνουν σεβαστές σύμφωνα με την πάγια αρχή του Διεθνούς Δικαίου, που τη μαθαίνουμε από τα μικράτα μας στη Νομική, ότι όσα έχουν συμφωνηθεί πρέπει να γίνονται σεβαστά: «Pacta sunt servanda».

Τώρα, κυρίες και κύριοι, θα μιλήσω επ’ ολίγον για την συμφωνία μας με την Αίγυπτο. Όπως όλοι γνωρίζουμε, είναι συμφωνία μερικής οριοθέτησης. Εάν δεν υπήρχε το παράνομο Τουρκολιβυκό Σύμφωνο, δε θα είχαμε καμία διάθεση, να δεχτούμε μερικοί συμφωνία με την Αίγυπτο. Θέλω, να είμαστε σαφείς. Επαναλαμβάνω, αν δεν είχε προηγηθεί η παράνομη συμφωνία Τουρκίας-Λιβύης, εμείς δε θα είχαμε σε καμία περίπτωση δεχτεί μία μερική συμφωνία. Από τη στιγμή, όμως, που υπάρχει το παράνομο Τουρκολιβυκό Σύμφωνο, είναι μονόδρομος κατά τη γνώμη μας η αποδοχή της.

Ακόμα, στα πλεονεκτήματα αυτής της μερικότητας είναι ότι δεν απομονώνεται το Καστελόριζο. Εάν απομονωνόταν το Καστελόριζο και γινόταν αυτό, που η κρητική απευθύνει στην Κυβέρνηση από κάποιες πλευρές, να πήγαινε πιο ανατολικά από τον 28ο μεσημβρινό η συμφωνία, τότε θα έμενε το Καστελόριζο μόνο αυτό απέξω. Αυτό θα ήταν αποκλεισμός.

Ενώ, τώρα, η μερικότητα, κ.κ. βουλευτές, συμπεριλαμβάνει ένα κομμάτι της Ρόδου, συμπεριλαμβάνει, φυσικά, το Καστελόριζο, συμπεριλαμβάνει στα δυτικά ένα μικρό κομμάτι, εκεί που συναντιόμαστε με τη Λιβύη. Είμαστε, δηλαδή, τρεις στο σημείο της σύμπτωσης.

Η επήρεια με βάση τις αρχές που διέπουν την οριοθέτηση, δηλαδή, τους κανόνες της ίσης απόστασης μέσης γραμμής πρέπει, να συμπροσδιορίζεται - αυτό το πιστεύουμε - και με αναλογικά κριτήρια με βάση τα γεωγραφικά μέτωπα κι αυτό είναι καθαρό. Σύμφωνοι, δεν προσδιορίζεται στο κείμενο της συμφωνίας ακριβώς η επήρεια πέραν του αριθμού 45-55. Με τους συνεργάτες μου, όταν η Κυβέρνηση δεν είχε ακόμη μιλήσει, βγάζαμε το μέσον όρο, αυτό που άλλοι λένε «τελικό αποτέλεσμα», δηλαδή ο συμπροσδιορισμός όλων των σημείων από 42-58 και φτάναμε στο 44-56, ίσως και παραπάνω ορισμένες φορές, αλλά δεν ξέραμε, πώς να κάνουμε τις μετρήσεις, γιατί κανείς στην αίθουσα αυτή δεν ξέρει τις γραμμές βάσης. Μόνο η Κυβέρνηση το ξέρει.

Εγώ, καταλαβαίνω το να μη μιλάς. Μπορώ, να το καταλάβω, αλλά δε μπορώ και να κλείσω το στόμα μου και να μην πω ότι «δε μπορεί, να είμαστε σύμφωνοι 300 άνθρωποι εδώ, ποιες είναι οι γραμμές». Αφού δεν ξέρουμε, ποιες είναι οι γραμμές βάσης. Να προσθέσω κι εγώ εδώ, πως παραξενευτήκαμε τις πρώτες μέρες, όσοι ξέρουμε λίγα νομικά, όταν είπε η Κυβέρνηση ότι «ακύρωσε το παράνομο σύμφωνο Τουρκίας-Λιβύης». «Το διεμβόλισε», αυτή είναι η σωστή φράση. Προφανώς, και δεν το ακύρωσε. Αυτό είναι μια ντε φάκτο επιλογή τους και ως ντε φάκτο επιλογή τη συζητάμε. “De jure” δε μπορεί, να γίνει σεβαστό, προφανέστατα. Η δική μας, όμως, συμφωνία που βασίζεται στο Διεθνές Δίκαιο, ένα Δίκαιο που το σεβόμαστε, που το έχουμε υπογράψει, που το έχουμε κυρώσει, έχουμε δεχθεί τη δικαιοδοσία του Δικαστηρίου του Αμβούργου, έχουμε προτιμήσει τη Χάγη - και σωστά γιατί γνωρίζουμε πολλά περισσότερα για τη νομολογία της.

Εμείς, είμαστε μια χώρα της νομιμότητας και λέμε ότι με την συμφωνία αυτή το πλεονέκτημά μας είναι ότι διεμβολίζεται η παράνομη προηγούμενη συμφωνία και μερικά - γιατί σε αυτό έχω, τελείως, αντίθετη γνώμη, για αντίθετη στρατηγική, αλλά δεν είναι η ώρα - επιτέλους λέμε κι εμείς κατά το Διεθνές Δίκαιο, ποια είναι η ΑΟΖ μας. Μέχρι τώρα λέγαμε το Διεθνές Δίκαιο. Στα fora που εγώ συμμετείχα και η Τουρκία το ίδιο έλεγε, για Διεθνές Δίκαιο μιλούσε. Τώρα, προσδιορίζουμε, τι εννοούμε και μάλιστα με υπογραφή κι άλλου κράτους, που συμφωνεί μαζί μας. Αυτό το πλεονέκτημα δε μπορεί κανείς, να το παραγνωρίζει, αλλά όχι και να λέμε ότι «επιτύχαμε και την ακύρωση».

Κυρίες και κύριοι, θα τελειώσω. Είπα και στην αρχή της τοποθέτησής μου μιλώντας στρατηγικότερα ότι το Oruc Reis με τις διαδρομές που κάνει - επαναλαμβάνω ότι δύο φορές έχει αγγίξει τα σύνορα μεταξύ της ΑΟΖ Ελλάδας-Αιγύπτου - μαρκάρει την περιοχή.

Το είπε και ο Σύμβουλος Εθνικής Ασφάλειας του Πρωθυπουργού. Όταν η Νέα Δημοκρατία, είχε εκφράσει στο προηγούμενο Εθνικό Συμβούλιο Εξωτερικής Πολιτικής, αυτήν την άποψη για αυτό το όργανο, εμείς είχαμε πει στον κ. Σαββαΐδη και τον κ. Κουμουτσάκο τότε, που συμμετείχαν στο Εθνικό Συμβούλιο εκείνης της σύνθεσης, στο οποίο συμμετείχα κι εγώ, ότι αυτό είναι μια αχρείαστη θεσμική προσθήκη. Τι να το κάνετε αυτό; Έχουν οι κυβερνήσεις στρατιωτικό σύμβουλο του Πρωθυπουργού, υπάρχει ο Υπουργός Άμυνας, υπάρχει ο αρχηγός ΓΕΕΘΑ, υπάρχει το ΚΥΣΕΑ. Τι τον θέλατε αυτόν; Επιμένατε με έναν τρόπο αφελή, να θέλετε αυτό το όργανο. Διορίσατε στρατηγικό σας σύμβουλο και ιδού τα αποτελέσματα. Ο σύμβουλος σας μίλησε, φωτογραφίζοντας την πραγματικότητα, αλλά στα μέσα ενημέρωσης. Καλά να πάθετε, αλλά παθαίνει και η χώρα ταυτόχρονα, δεν παθαίνετε μόνο εσείς. Θα έλεγα λοιπόν, ότι αυτή η επιλογή ήταν λανθασμένη. Δεν ξέρω, αν θέλετε να συνεχίσετε να την χρησιμοποιείτε, θα σας έλεγα να το αποφύγετε.

 Κυρίες και κύριοι, με συναίσθηση ευθύνης, γνωρίζοντας ακριβώς ότι η χώρα μας χρειάζεται όλους, ξέροντας πάρα πολύ καλά όσα συμβαίνουν στην περιοχή μας, γνωρίζοντας πάρα πολύ καλά το διεθνές δίκαιο, έχοντας πρώτο πράγμα στο μυαλό μας ότι πάνω απ’ όλα η Ελλάδα, εμείς θα ψηφίσουμε και τις δύο συμφωνίες, με την κριτική όμως που συνοδεύουμε τη στάση μας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής)**: Το λόγο έχει ο κ. Μαρίνος, Εισηγητής Του Κομμουνιστικού Κόμματος Ελλάδας.

**ΓΕΩΡΓΙΟΣ ΜΑΡΙΝΟΣ (Ειδικός Αγορητής του ΚΚΕ)**: Κυρίες και Κύριοι Βουλευτές, τα τελευταία γεγονότα στην περιοχή τονίζουν, πόσο οδυνηρή είναι για το λαό μας η διαχρονική πολιτική όλων των κυβερνήσεων, μέσα από την οποία υπηρετούνται τα συμφέροντα της ελληνικής αστικής τάξης και εμπλέκεται η χώρα στους επικίνδυνους σχεδιασμούς των Ηνωμένων Πολιτειών, του ΝΑΤΟ και της Ευρωπαϊκής Ένωσης. Τα γεγονότα διέψευσαν τις εκτιμήσεις όλων αυτών, που μιλούν για απομόνωση της Τουρκίας ή καλλιεργούν εφησυχασμό, περιμένοντας ξανά και ξανά την αποτελεσματική παρέμβαση των συμμάχων, ερμηνεύοντας ακόμα και το βήξιμο του Μακρόν ή της Μέρκελ ως στήριξη της Ελλάδας, όπως λένε και ενώ πέφτουν κορμιά στην Ευρωπαϊκή Ένωση στην αναμέτρηση μεγάλων ιμπεριαλιστικών συμφερόντων και ο νους τους αυτές τις μέρες είναι στη Λευκορωσία, που κατέχει ιδιαίτερη θέση στον ανταγωνισμό με τη Ρωσία.

Οι δυνάμεις που ευθύνονται, για δεκάδες πολέμους και επεμβάσεις, για την προσφυγιά και τη φτώχεια των λαών, δεν ήταν ποτέ και δεν θα γίνουν προστάτες της ειρήνης και της ασφάλειας και αλλοίμονο, στους λαούς που θα μπούνε υπό ξένη σημαία και θα πιστέψουν στο μύθο περί εθνικής στρατηγικής, κάτω από την ομπρέλα των ισχυρών ιμπεριαλιστικών κρατών και των συμφερόντων της αστικής τάξης. Η Ανατολική Μεσόγειος έχει αναβαθμιστεί στον στρατηγικό σχεδιασμό των ισχυρότερων ιμπεριαλιστικών δυνάμεων και πρώτα απ’ όλα των Ηνωμένων Πολιτειών, της Ευρωπαϊκής Ένωσης και του ΝΑΤΟ, στον ανταγωνισμό με τη Ρωσία και την Κίνα που προωθούν τα δικά τους συμφέροντα και προσβλέπουν σε επέκταση της δράσης τους στην περιοχή.

Μέσα σε αυτό το περιβάλλον, κινείται η στρατηγική της αστικής τάξης της νατοϊκής Τουρκίας, που προβάλει ισχύ στο Αιγαίο και την Ανατολική Μεσόγειο, συνεχίζει τις επεμβάσεις στη Συρία, τη Λιβύη και το Ιράκ και υλοποιεί τους σχεδιασμούς της με τη στήριξη, την υπόθαλψη των Αμερικανών του ΝΑΤΟ και της Ευρωπαϊκής Ένωσης, με κριτήριο τα δικά τους συμφέροντα.

 Αυτή την αδιαμφισβήτητη πραγματικότητα, κρύβουν η Νέα Δημοκρατία, ο ΣΥΡΙΖΑ και το ΚΙΝΑΛ και ο λαός δεν πρέπει να δείξει καμία εμπιστοσύνη, γιατί τα κόμματα αυτά αγκιστρωμένα στις ιμπεριαλιστικές συμμαχίες, καλλιεργούν ψεύτικες προσδοκίες για το ρόλο των «Συμμάχων» και διαψεύδονται διαρκώς. Αυτό δείχνουν και τα πρόσφατα γεγονότα στην ανατολική Μεσόγειο, την οποία εξακολουθεί και με νέα Navtex να οργώνει το ερευνητικό πλοίο Oruc Reis, διαμορφώνοντας τετελεσμένα παραβίασης κυριαρχικών δικαιωμάτων σε περιοχή, που εντάσσεται στην ελληνική υφαλοκρηπίδα.

Το Κομμουνιστικό Κόμμα της Ελλάδας, νιώθει την ανάγκη να ενημερώσει και από αυτό το βήμα το λαό μας, ότι με πρωτοβουλία των Αμερικανών του ΝΑΤΟ και της Ευρωπαϊκής Ένωσης, προωθείται γενικότερη διευθέτηση, ιμπεριαλιστικό παζάρι στην περιοχή, που μέρος της είναι η συνεκμετάλλευση θαλάσσιων ζωνών της Ανατολικής Μεσογείου και του Αιγαίου και η επιβολή διχοτομικής λύσης στην Κύπρο, γιατί αυτό έχουν ανάγκη τα αμερικανικά και ευρωπαϊκά μονοπώλια.

Κυρίες και κύριοι βουλευτές, η οριοθέτηση της υφαλοκρηπίδας, μεταξύ Ελλάδος και Ιταλίας έγινε το 1977, δηλαδή μετά την ελληνοτουρκική κρίση του 1976. Από τότε μέχρι σήμερα, μεσολάβησε η διεθνής σύμβαση για το δίκαιο της θάλασσας του 1982, που έφερε νέα δεδομένα, τα οποία δίνουν τη δυνατότητα στα νησιά με οικονομική ζωή - μεταξύ των άλλων - να έχουνε επήρεια όπως ηπειρωτικές ακτές.

Επομένως, ήταν αναγκαία νέα διαπραγμάτευση, αλλά αυτό δεν το ήθελε η ιταλική αστική τάξη και η ελληνική κυβέρνηση επεδίωξε να κλείσει πάση θυσία το πρόβλημα αυτό. Η συμφωνία προβλέπει μειωμένη επήρεια στα Διαπόντεια νησιά 70% και τις Στροφάδες 32%, μετατοπίζοντας στη μέση γραμμή η οποία μόνο κατ’ όνομα είναι τέτοια.

Κυβερνητικά στελέχη λένε, πως αυτά που έχασε η χώρα στα Διαπόντεια νησιά και τις Στροφάδες, προφανώς κερδήθηκαν με την επήρεια της Κεφαλονιάς, αλλά αυτοί οι υπολογισμοί είναι έξω από την πραγματικότητα, γιατί παραδείγματος χάρη, τα Διαπόντεια νησιά είναι στο Τριεθνές και επιδρούν στην οριοθέτηση με την Αλβανία. Έχουν με έναν τρόπο στρατηγική σημασία και στα ζητήματα των κυριαρχικών δικαιωμάτων, δεν χωρούν συμψηφισμοί. Υπογράφτηκε κοινή γνωστοποίηση προς την Ευρωπαϊκή Ένωση, σύμφωνα με την οποία η Ιταλία και η Ελλάδα ζητούν την τροποποίηση του κανονισμού περί κοινής αλιευτικής πολιτικής και εφόσον η Ελλάδα αποφασίζει να επεκτείνει την αιγιαλίτιδα ζώνη της έως στα 12 ναυτικά μίλια, θα διατηρηθεί η δραστηριότητα των ιταλικών αλιευτικών στην περιοχή μεταξύ 6 και 12 ναυτικών μιλίων.

Τι σημαίνει αυτό; Αυτό σημαίνει, πως η Ελληνική Κυβέρνηση ανέλαβε την ευθύνη να παραχωρήσει κυριαρχικά δικαιώματα, τουλάχιστον, για τα ζητήματα της αλιείας. Επιπλέον, δεν είναι καθόλου πειστικές οι κυβερνητικές τοποθετήσεις για το αλιευτικό ισοζύγιο, γιατί δεν επαρκεί η εξήγηση ότι μπαίνουν περιοριστικά μέτρα στους Ιταλούς ψαράδες ως προς τον αριθμό των σκαφών και τα είδη που θα μπορούν να ψαρέψουν, αφού είναι γνωστό πως ο ιταλικός αλιευτικός στόλος, συγκροτείται από μονοπωλιακές επιχειρήσεις και ισχυρές πολυάριθμες μονάδες με πολλά πλεονεκτήματα.

Σε τελευταία ανάλυση, οι ψαράδες και οι παράκτιες περιοχές μία συμφωνία που δίνει στα ιταλικά αλιευτικά μονοπώλια τη δυνατότητα να ψαρεύουν την κόκκινη γαρίδα και τα οστρακόδερμα και στους Έλληνες ψαράδες το γαύρο και τη μαρίδα.

 Κύριοι Βουλευτές, είναι φανερό, πως τα περί ιστορικών συμφωνιών που διατυμπανίζει η κυβέρνηση της Νέας Δημοκρατίας, δεν είναι μόνο αμετροέπεια, αλλά μέρος μιας προπαγανδιστικής επιχείρησης εξαπάτησης του λαού. Η συμφωνία Ελλάδας - Αιγύπτου για μερική οριοθέτηση της ΑΟΖ, είναι και αυτή αποτέλεσμα απαράδεκτου συμβιβασμού. Τα κυβερνητικά στελέχη, λένε: Μα δε θα γίνουν συμβιβασμοί; Πετάνε την μπάλα στην εξέδρα, γιατί το θέμα δεν είναι μια γενική περί συμβιβασμών αναφορά, αλλά ότι οι συμβιβασμοί γίνονται με τη σημαία των συμφερόντων των αστικών τάξεων μέσα στο γενικότερο παζάρι. Είναι χωρίς αρχές και αυτό είναι απαράδεκτο.

Ας τα πούμε συγκεκριμένα. Η μερική οριοθέτηση με άξονες τον 26ο και 28ο μεσημβρινό, μπλοκάρει το θαλάσσιο δρόμο Ελλάδας – Κύπρου, εξαιρεί το Καστελόριζο και τη μισή Ρόδο και ενώ είναι γνωστό πως η περιοχή από τον 28ο μέχρι το 32ο μεσημβρινό είναι στην πρώτη γραμμή του συνολικού παζαριού και των διεκδικήσεων της τουρκικής αστικής τάξης, όπως άλλωστε φαίνεται από τις σχετικές Navtex, τις στρατιωτικές ασκήσεις και τις κινήσεις του ερευνητικού πλοίου Oruc Reis.

Αυτές τις μέρες, κυβερνητικά στελέχη μαζί με αστούς αναλυτές που έχουν αναγάγει τις ιμπεριαλιστικές επιδιώξεις στην περιοχή σε θρησκεία, ξεπέρασαν κάθε όριο. Ανακάλυψαν τώρα, πως το Καστελόριζο είναι δίπλα στις τουρκικές ακτές και άρα, λένε, καλείται να υποστεί τις συνέπειες. Ανοίγοντας έτσι επικίνδυνο δρόμο για όλα τα νησιά που είναι κοντά στη γειτονική χώρα. Όμως η γεωγραφική θέση του νησιού, δεν οδηγεί σε λιγότερα δικαιώματα από άλλες Ελληνικές περιοχές και αυτό ισχύει για όλα τα νησιά. Συνεπώς, η προβολή νομολογιών διεθνών δικαστηρίων στις οποίες επιδρούν γεωστρατηγικά συμφέροντα για να δικαιολογηθεί η μηδενική, η μειωμένη επήρεια των νησιών, είναι εκ του πονηρού και καταπατά το άρθρο 121 της σύμβασης, για το δίκαιο της θάλασσας, που προβλέπει πλήρη επήρεια όπως οι ηπειρωτικές ακτές.

Θέλουμε να προειδοποιήσουμε, ότι η συζήτηση για τα νησιά στην εξέλιξή της, οδηγεί ακόμα και στην αμφισβήτηση των συνόρων. Η Κυβέρνηση, για να δικαιολογήσει την εξαίρεση του Καστελόριζου και της μισής Ρόδου, μιλάει για τμηματική οριοθέτηση και καλλιεργεί αναμονή, ότι θα συμπεριληφθούν σε αόριστο χρόνο και ενώ είναι γνωστό πως η Αιγυπτιακή αστική τάξη, υποστήριξε τη μερική οριοθέτηση, γιατί αφήνει ανοιχτό το δρόμο για διευθετήσεις με την Τουρκία ή ακόμα, για να μην εμπλακεί σε ελληνοτουρκικές αντιπαραθέσεις. Η γραμμή της οριοθέτησης της Ελληνικής και Αιγυπτιακής Αποκλειστικής Οικονομικής Ζώνης, δεν καθορίστηκε με βάση τη μέση απόσταση, 50% + 50% και δεν με μέση γραμμή, αλλά γραμμή με αναλογικό υπολογισμό, που επιλέχτηκε για να υπογραφεί συμφωνία και εδώ πάση θυσία και αυτό οδήγησε σε μειωμένη επήρεια της Κρήτης, του μεγαλύτερου Ελληνικού νησιού και σε διαγραφή νησιών νότια της Κρήτης. Πώς υπολογίστηκε η μοιρασιά της ΑΟΖ με 44% η Ελλάδα και 56% η Αίγυπτος; Τα γεωγραφικά στοιχεία, δεν δικαιολογούν τέτοια ανισότιμη κατανομή και δεν υπάρχει το πρόβλημα για τη μία εκατοστιαία μονάδα. Σημειώνουμε, ότι ήδη είχε συζητηθεί το ενδιαφέρον της Αιγυπτιακής πλευράς να πάρει τη θαλάσσια ζώνη νότια της οριοθετικής γραμμής, μέρος της λεκάνης του Ηροδότου, για την οποία υπάρχουν μελέτες για ύπαρξη κοιτασμάτων υδρογονανθράκων.

Ρωτάμε, γιατί δεν έδωσε η κυβέρνηση στα κόμματα και τη Βουλή, τη συγκεκριμένη μεθοδολογία και πλήρη εικόνα του υδρογραφικού χάρτη, με επεξήγηση για την έκταση της κάθε ΑΟΖ, τις γραμμές βάσεις, το εμβαδόν της κάθε περιοχής;

 Χρησιμοποιείται, επίσης, το επιχείρημα πως η συμφωνία Ελλάδας - Αιγύπτου ακυρώνει το τουρκολιβυκό σύμφωνο. Όμως αυτό παραμένει, αξιοποιείται και θα αξιοποιηθεί από την τουρκική πολιτική, υποστηρίζοντας ότι το σύμφωνο Τουρκίας - Λιβύης υπογράφτηκε από την κυβέρνηση Σάρατζ που έχει αναγνωρισθεί από τον ΟΗΕ και την Ευρωπαϊκή Ένωση, από ισχυρά ιμπεριαλιστικά κράτη, που, έτσι και αλλιώς, έχουν την ευθύνη της νατοϊκής επέμβασης στη Λιβύη το 2011 με πρωταγωνιστή τη Γαλλία, που η Κυβέρνηση και τα άλλα κόμματα πίνουν νερό στο όνομά της.

Η κριτική της Ευρωπαϊκής Ένωσης στο τουρκολιβυκό σύμφωνο είναι επιδερμική, ενώ οι Ηνωμένες Πολιτείες και το ΝΑΤΟ δεν μιλούν για παράνομο σύμφωνο και αυτό ανά πάσα στιγμή μπορεί να χρησιμοποιηθεί ως υλικό για τις γενικότερες επικίνδυνες διευθετήσεις στην περιοχή. Στη βάση των παραπάνω το Κομμουνιστικό Κόμμα της Ελλάδας θα καταψηφίσει και τις δύο συμφωνίες και επειδή γίνεται συζήτηση για την επέκταση της αιγιαλίτιδας ζώνης στα 12 ναυτικά μίλια και ο ΣΥΡΙΖΑ, που συμπλέει στρατηγικά με τη Νέα Δημοκρατία, το χρησιμοποιεί ως στοιχείο διαφοροποίησης ή και να εξιλεωθεί, για τη στήριξη που έδωσε στην Κυβέρνηση στη συμφωνία με την Ιταλία, αλλά και την Αίγυπτο, θέλουμε να πούμε δυο λόγια.

Η Ελλάδα, όπως και τα άλλα κράτη, έχει δικαίωμα σε αιγιαλίτιδα ζώνη στα 12 ναυτικά μίλια και ανεξάρτητα πότε θα το ασκήσει. Αλλά εδώ, κατά τη γνώμη μας, υπάρχουν δύο προβλήματα. Το ένα αφορά την μερική επέκταση και την εξαίρεση του Αιγαίου που ενέχει τον κίνδυνο να χαρακτηριστεί ως ειδική περίπτωση και το δεύτερο, το βασικότερο, είναι η επέκταση της αιγιαλίτιδας ζώνης στα 12 ναυτικά μίλια. Είναι μπλεγμένη σήμερα στο κουβάρι των αντιθέσεων και των ανταγωνισμών. Με δυο λόγια με ή χωρίς επέκταση της αιγιαλίτιδας ζώνης στα 12 ναυτικά μίλια η κυβέρνηση της ΝΔ, όπως και κάθε αστική κυβέρνηση θα συνεχίσει την πολιτική που υπηρετεί τα συμφέροντα των μονοπωλίων και τα παζάρια των αστικών τάξεων, την εμπλοκή της χώρας στα επικίνδυνα σχέδια των Ηνωμένων Πολιτειών, του ΝΑΤΟ και της Ευρωπαϊκής Ένωσης, που βάζουν το λαό μας σε μεγάλους κινδύνους.

Η επίλυση των προβλημάτων, που αφορούν την αιγιαλίτιδα ζώνη, την οριοθέτηση της υφαλοκρηπίδας και ΑΟΖ υπέρ του λαού μας, συνδέονται με την οικοδόμηση σχέσεων αμοιβαίου οφέλους, μεταξύ των γειτονικών κρατών και λαών, την εκμετάλλευση του θαλάσσιου πλούτου με κριτήριο τις λαϊκές ανάγκες, την αποδέσμευση της χώρας από τις ιμπεριαλιστικές συμμαχίες. Αυτά μπορεί να το εγγυηθεί η εργατική εξουσία και αυτό το μήνυμα στέλνει το Κ.Κ.Ε. στο λαό μας.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Μπουτσικάκης Χριστόφορος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Κούβελας Δημήτριος, Καλαφάτης Σταύρος, Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Υψηλάντης Βασίλειος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Σούκουλη - Βιλιάλη Μαρία Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Αγαθοπούλου Ειρήνη, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τσίπρας Γεώργιος, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε. Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ.Κύριε Πρόεδρε, κυρίες και κύριοι συνάδελφοι, κ.κ. Υπουργοί, κ. Υπουργέ των Εξωτερικών λυπόμαστε πολύ, αλλά προσωπικά δεν θα ήθελα να είμαι στη θέση σας τούτες τις δύσκολες ώρες. Ξέρετε πολύ καλά ότι σας εκτιμώ απεριόριστα και τη νομική σας επάρκεια και την ευσυνειδησία σας. Όμως έχετε μπλέξει σε μία περιπέτεια, κύριε Υπουργέ, που εσείς και ο κύριος Πρωθυπουργός, κυρίως, πρωτίστως, θα καταγραφείτε στη συνείδηση του ελληνικού λαού ως άνθρωποι οι οποίοι δεν επιτελέσατε το καθήκον σας.

Το λέω μετά λόγου γνώσεως και με στενάχωρο ύφος, όπως βλέπετε, γιατί κύριε Υπουργέ, ένα σχέδιο το οποίο ξεκίνησε από το 1977, πέρασε από τη Συμφωνία της Μαδρίτης. Πιστεύω επειδή είστε άνθρωπος, ο όποιος διαβάζετε, θα έχετε διαβάσει το βιβλίο «Η συμφωνία που γκρίζαρε το Αιγαίο. Από τα Ίμια στη Μαδρίτη», είναι του Μιχάλη Ιγνατίου, τα απόρρητα τηλεγραφήματα των Αμερικανών και επειδή αναφέρθηκε ο καλός μου φίλος ο Ανδρέας Λοβέρδος, ο όποιος κι αυτός προσεγγίζει τα θέματα επιστημονικά, θέλω να σας ρωτήσω κύριε Λοβέρδο, μπορείτε να μου πείτε ή να πείτε στην Εθνική Αντιπροσωπεία, σε ποιο σημείο το δίκαιο της θάλασσας υπάρχει η μερική επήρεια επί της αποκλειστικής οικονομικής ζώνης των νήσων; Θα ήθελα σας παρακαλώ πάρα πολύ, επειδή το αναφέρατε αυτό και στηρίχθηκατε στο Δίκαιο της Θάλασσας και επειδή προσπαθήσατε με πολλά λόγια, με δυσκολία, αλλά το προσπαθήσατε να δικαιολογήσετε αυτή την συμφωνία, την κατάπτυστη συμφωνία με την Αίγυπτο. Είπατε βέβαια στο λόγο σας ότι δεν θα το δικαιολογούσατε αλλιώς, αν δεν υπήρχε η συμφωνία του τουρκολιβυκού συμφώνου και αυτό κύριε Λοβέρδο σας δίνει το δικαίωμα να λέτε ότι μπορεί να ψηφίσετε ή θα ψηφίσετε αυτή τη συμφωνία, για αυτό μόνο το λόγο; Δηλαδή ότι χάνουμε ολόκληρο το σύμπλεγμα της Μεγίστης και θέλω να πω επειδή άκουσα κάποιον –δεν θα πω το όνομά του- που δεν κατάλαβε ότι το σύμπλεγμα της Μεγίστης είναι το ίδιο με το σύμπλεγμα του Καστελόριζου. Δεν έχει καμιά διαφορά. 14 νησάκια και αν ήταν εδώ η κυρία Μπακογιάννη, θα τη ρωτούσα επειδή το Καστελόριζο, φαίνεται το ρίξαμε μακράν, το 2008 πώς αποστρατεύθηκε το 2009, το 2010 μάλλον, προτού λήξει η θητεία του ο Στρατηγός ο Γράψας και για ποιο λόγο αποστρατεύτηκε; Πιστεύω να τα ξέρετε αυτά κύριε Λοβέρδο και να τα έχετε ακούσει.

Θέλω, όμως, κύριε Υπουργέ να σας ρωτήσω εάν διαβάσατε αυτό το βιβλίο. Και επειδή μίλησα και με πάρα πολύ καλούς αρθρογράφους και ερευνητές, όπως και τον κύριο Μανώλη Κοττάκη, μίλησα με τον καθηγητή του ΕΚΠΑ τον κ. Μάζη, είναι εδώ και ο κύριος Συρίγος, πρέπει να τα βάλουμε τα πράγματα κάποια στιγμή, κυρίες και κύριοι στη θέση τους.

Η Συμφωνία της Μαδρίτης, κύριε Λοβέρδο, ξέρετε βάσει των απορρήτων του Αμερικανικού Υπουργείου Εξωτερικών, που βρίσκονται στα υπόγεια του Υπουργείου Εξωτερικών του δικού μας, λέει το εξής –αυτά είναι του κ. Πάγκαλου λόγια- ακούτε, κύριε Υπουργέ, σας είχα πει όταν μιλήσαμε ότι δεν μπορεί να παρασέρνετε γιατί είμαι σίγουρος ότι δεν το θέλετε, αλλά σας επιβάλουν και δεν νομίζω ότι ο Νίκος Δένδιας αξίζει αυτής της επιβολής, ακούτε κυρίες και κύριοι, «αλλά εάν η υφαλοκρηπίδα και τα όρια…» -αυτό είναι η Συμφωνία της Μαδρίτης, αμέσως μετά τα Ίμια 1996-1997-1998- «…χωρικών υδάτων και εναέριου χώρου επιλυθούν και αν η Τουρκία και η Ελλάδα, δεν έχουν συγκρουόμενες εδαφικές διεκδικήσεις, τότε πιθανώς οι ελληνοτουρκικές διαφορές από το Αιγαίο θα σβήσουν…» -αυτό είναι λογοκριμένο κείμενο, έτσι;- «…και η αποστρατικοποίηση θα μπορούσε να προχωρήσει». Καταλάβατε τι γίνεται, κυρίες και κύριοι, ποιος ο αντικειμενικός σκοπός εδώ πέρα; Γιατί το επόμενο βήμα της Τουρκίας είναι να ανοίξει διάλογο με μας δυτικότερα το 28ου μεσημβρινού μέχρι του 32ου μεσημβρινού και πάμε για αποκρατικοποίηση των νήσων. Αυτό θέλει ο Ερντογάν. Τι δεν καταλαβαίνετε, κύριε Υπουργέ; Ούτε αυτό το καταλαβαίνουμε τελικά, κύριε Λοβέρδο;   Κυρίες και κύριοι συνάδελφοι, τώρα θα ήθελα να ακούστε και κάτι άλλο. Όλα αυτά, ξέρετε, δεν θα μπορούσα να τα βρω, αν δεν είχα μιλήσει με τους καθ’ ύλην αρμόδιους.

Ακούστε τώρα για την ίδια τη Συμφωνία της Μαδρίτης. Εκεί είναι, κύριε Κατρούγκαλε, «το παραμύθι», εκεί είναι το ζουμί. Αυτό είναι το ζουμί, η Συμφωνία της Μαδρίτης. Γι’ αυτό και η Μέρκελ, έχει βάλει το δικό μας Υπουργείο Εξωτερικών, μαζί με την Κυβέρνηση, να ξεκινήσει τις διαπραγματεύσεις και τις συνομιλίες από εκεί που τις σταματήσατε εσείς το 2016, διότι δεν μπορούσατε να τα βρείτε στα 12 και στα 6 ναυτικά μίλια και πιο πριν ο Γεώργιος Παπανδρέου είχε μιλήσει για 12 ναυτικά μίλια στην Ηπειρωτική Ελλάδα και για τα 6 ναυτικά μίλια στα νησιά. Επειδή τώρα το θυμήθηκα, κύριε Υπουργέ Εξωτερικών, μας έχετε στείλει - και ρώτησα και άλλους συναδέλφους μου και δεν το έχουμε βρει - στη Βουλή ένα απόρρητο, το 89673 έγγραφο, στις 10/10/2019, το οποίο καθορίζει ότι το Καστελόριζο βρίσκεται στη Μεσόγειο;

Σας υπενθυμίζω ότι εδώ μέσα είχε γίνει παλαιόθεν μια κόντρα μεταξύ του κυρίου Τσιρώνη, τότε βουλευτή του ΣΥΡΙΖΑ και του κυρίου Συρίγου. Ο κύριος Τσιρώνης, είχε μιλήσει για Καστελόριζο στη Μεσόγειο και είναι αυτό, το οποίο επιδιώκει η Τουρκία αυτή τη στιγμή και όχι, κύριε Λοβέρδο, ότι είμαστε τυχεροί που η Συμφωνία με την Αίγυπτο, μας κόβει τη Ρόδο. Μας δίνει 50% επήρεια στη Ρόδο και 0% στη Μεγίστη. Δίνει 0% επήρεια στη Μεγίστη. Το σύμπλεγμα της Μεγίστης, υπάρχει από πιο παλιά, διότι καμιά κυβέρνηση και το βλέπω τώρα και στον κ. Δένδια.

Ποιο είναι αυτό, το απόρρητο 89673, στις 10/10/2019, που μπήκε στη Βουλή και δεν το πήραμε χαμπάρι και το οποίο μιλάει και λέει ότι το Καστελόριζο βρίσκεται στη Μεσόγειο; Το θέλουμε, κύριε Υπουργέ, αυτό το έγγραφο. Εάν το έχει πάρει κάποιος αυτό το έγγραφο, να μας το πει. Για να δούμε, λοιπόν, τι άλλο συμβαίνει.

Στη σελίδα 329, της ίδιας της Συμφωνίας της Μαδρίτης, της περιβόητης του κυρίου Σημίτη και της παρέας του, «από την άποψη της ελληνικής πλευράς, η αποστρατικοποίηση των νήσων, μπορεί να ακολουθήσει ή να αποτελέσει αναπόσπαστο μέρος, αλλά όχι να προηγηθεί μιας Συμφωνίας, για τις βασικές πολιτικές και νομικές διαφορές στο Αιγαίο». Ελάτε τώρα και πέστε μου: Ψηφίζατε, κύριε Λοβέρδο, αυτή τη Συμφωνία; Όλα αυτά ξεκίνησαν από τι; Από τη Συμφωνία άρον-άρον με την Ιταλία.

Είπαμε και εμείς, γιατί, ρε παιδί μου, από το 1977 η Συμφωνία της Υφαλοκρηπίδας, ξαφνικά που ήταν για την υφαλοκρηπίδα μεταφέρθηκε και μίλησε ο Υπουργός των Εξωτερικών για υφαλοκρηπίδα, για ΑΟΖ και για μερική επήρεια. Είδαμε, κύριε Χατζηβασιλείου, πού είστε και διεθνολόγος και υπεραμυνθήκατε αυτών των Συμφωνιών, ότι μερική επήρεια ήρθε. Σας παρακαλώ και εσάς, επειδή είσαστε όλοι μορφωμένοι και όλοι πανεπιστήμονες, φέρτε μας το Δίκαιο της Θάλασσας και πείτε μας, που υπάρχει μερική επήρεια; Που υπάρχει, κύριε Υπουργέ των Εξωτερικών Αποκλειστική Οικονομική Ζώνη, δίνοντας στους Ιταλούς το δικαίωμα να ψαρεύουν στα δικά μας χωρικά ύδατα; Ή έχεις Αποκλειστική Οικονομική Ζώνη δικιά σου ή δεν έχεις. Τι πάει να πει, 68 καΐκια να ψαρεύουν τις δικές μας γαρίδες; Και γιατί δώσατε μερική επήρεια στους Διαπόντιους και τις Στροφάδες; Ποιος είναι ο λόγος;

Επιμένω βέβαια για το απόρρητο, το οποίο μπήκε μέσα στη Βουλή και δεν το είδε κανένας, σαν φάντασμα, μιλώ για το έγγραφο 89673 στις 10/10/2019 και λέει, ότι το Καστελόριζο βρίσκεται στη Μεσόγειο. Εάν, λοιπόν, το Καστελόριζο βρίσκεται στη Μεσόγειο και δεν ελέγχεται από την Ελλάδα, να μας το πείτε.

Επειδή έχουμε πολύ μεγάλους πολιτικούς εδώ μέσα, ήρθε η κυρία Μπακογιάννη, την οποία θεωρώ πολύ σοβαρή πολιτικό στην εξωτερική πολιτική. Κυρία Μπακογιάννη, θα ήθελα να σας ρωτήσω ειλικρινά και με το χέρι στην καρδιά, τι συμβαίνει τελικά με το σύμπλεγμα της Μεγίστης;

 Γιατί, όταν είχε πει κάτι ο Στρατηγός Γράψας - αυτό το λέει ο κ. Βασίλης Μαρκεζίνης στο βιβλίο του, «Η Νέα Εξωτερική Πολιτική», νομίζω ότι το έχετε διαβάσει - και ούτε λίγο ούτε πολύ ο κύριος Γράψας αποκεφαλιστεί, διότι είχε απειλήσει το «BARBAROS» που είχε μπει στα χωρικά ύδατα της αποκλειστικής οικονομικής ζώνη της Κύπρου και αλώνιζε δίκην, το Oruc Reis, που έχει μπει και αλωνίζει τώρα 15 μέρες και τώρα πριν από λίγο βγήκε νέα NAVTEX. Επειδή κάποιος μίλησε ή ο Λοβέρδος ή ο κ. Κατρούγκαλος για την επιθετικότητα του Ερντογάν, η οποία θα μεταφερθεί και νοτίως της Κρήτης.

Πριν από λίγο, κύριε Λοβέρδο, βγήκε NAVTEX, διαβάστε, από τις 25 του μηνός, από τις 6 το πρωί μέχρι τις 11, νοτίως της Κρήτης τουρκικά πλοία. Δηλαδή, ο κύριος Νικήτας Κακλαμάνης σήμερα το πρωί, στο MEGA, που τον άκουσα είπε ότι υπό αυτές τις συνθήκες καμία σοβαρή χώρα δεν μπορεί να κάνει διάλογο. Τι σόι διάλογος θα γίνει την Παρασκευή; Κάτω από ποιο πρίσμα; Τι θα μας ζητήσει ο Ερντογάν; Τι άλλο θα μπορέσει να μας ζητήσει;

Βγαίνει ο κ. Τσαβούσογλου, Υπουργός Εξωτερικών και λέει το εξής απλό: «Εάν καθίσουμε στο τραπέζι, ο 28ο μεσημβρινός είναι το όριο και ανατολικότερα είναι δικά μας θέματα. Είναι δικιά μας η θαλάσσια περιοχή». Έτσι ξεκινάμε. Αυτό, λοιπόν, είναι ένα θέμα.

Βλέπουμε τη Συμφωνία της Μαδρίτης ότι μιλάει καθαρά για αποστρατικοποίηση των νήσων. Δηλαδή, αυτός είναι ο αντικειμενικός σκοπός. Τελικά, εκεί θα καταλήξουμε. Για να καταλήξουμε, όμως, σε αυτή τη Συμφωνία, την αποκρατικοποίηση των νήσων, θα πρέπει να περάσουμε όλο αυτή τη βάσανο. Δηλαδή, έπρεπε να υπογραφεί άρον-άρον η Συμφωνία με τη Λιβύη, για να ξεκινήσουν για πρώτη φορά η μερική επήρεια επί της AOZ των νήσων, πρώτη φορά. Όποιος μας φέρει ότι το δίκαιο της θάλασσας αναφέρει μερική επήρεια να το δεχτούμε.

Έρχεται, λοιπόν, δεύτερη άρον - άρον Συμφωνία με την Αίγυπτο, της οποίας, της δίνουμε παραπάνω 11%. Εντάξει, της το δώσαμε το παραπάνω, της δώσαμε τον «Ηρόδοτο», το κοίτασμα Zohr και αφήνουμε όλο το κομμάτι από τον 28ο μεσημβρινό και ανατολικότερα στην Τουρκία. Kαι εγώ ρωτώ. Μπορούμε, κύριε Υπουργέ των εξωτερικών να οριοθετήσουμε αποκλειστική οικονομική ζώνη με την Κύπρο αυτή τη στιγμή;

Δεν μπορούμε, διότι για να το κάνουμε, πρέπει να πάρουμε την άδεια από την Αίγυπτο, η οποία Αίγυπτος μπορεί να κάνει οποιαδήποτε ώρα και στιγμή και επειδή μιλάμε για την Αίγυπτο και επειδή μιλήσατε ότι είναι εχθροί της Τουρκίας, τι είναι η Αίγυπτος; Ένα σουνιτικό ισλαμικό κράτος, το ίδιο είναι και οι τούρκοι. Αυτό θέλουν να κάνουν οι τούρκοι, να γίνει ο Ερντογάν επικεφαλής των ισλαμιστών σουνιτών. Το Ιράν είναι σιτικό. Και ποιο είναι το πρόβλημα, δηλαδή; Αύριο μπορεί να φύγει ο Σίσι και να έρθουν οι αδελφοί μουσουλμάνοι. Ξέρουμε, τι θα γίνει μεθαύριο; Γιατί, λοιπόν, να μπούμε στη διαδικασία της μερικής οριοθέτησης με την Αίγυπτο και να μην πάμε από την αρχή σε μία κανονική οριοθέτηση;

Άρα, συνοψίζοντας, η Συμφωνία με την Ιταλία, παρόλο ότι είναι ευρωπαϊκό κράτος δεν μας έδωσε τίποτα. Αντιθέτως, άνοιξε την κερκόπορτα για τη μερική επήρεια των νήσων επί της αποκλειστικής οικονομικής ζώνης.

Τη μεταφέρουμε τώρα την ίδια, όπως το είπε ο Τσαβούσογλου, «εμάς μας συμφέρει αυτή η συμφωνία που υπογράψατε». Όπως έρχεται και τώρα, στις 10/10, και το είπε «είναι πάρα πολύ καλή Συμφωνία για εμάς μας, μας αφήνει ελεύθερο πεδίο», όταν γύριζε από τον Λίβανο.

Όλα αυτά, λοιπόν, συνηγορούν, ούτως ώστε, να υπερψηφίσει η Ελληνική Βουλή τη συμφωνία με την Αίγυπτο και να είμαστε και ευχαριστημένοι, επειδή ερχόμαστε απέναντι από το ψευτοτουρκολιβυκό σύμφωνο; Αν είναι έτσι, τότε θα υπάρξει μία κόντρα, βεβαίως. Θα έχουμε, ίσως, μία νίκη μικρή πάνω στο κομμάτι αυτό. Θα χάσουμε, όμως, από τον 28ο Μεσημβρινό και ανατολικότερα, τα πάντα. Θα το δείτε. Εδώ θα είμαστε. Κυρίες και κύριοι συνάδελφοι, σας λέω ότι η επόμενη κίνηση είναι η αποστρατικοποίηση των νήσων του Αιγαίου. Αυτό θέλει ο Ερντογάν. Αυτό προσπαθεί να κάνει και σε αυτό θα χτυπήσει όταν θα καθίσουμε στο τραπέζι του διαλόγου. Επιφυλασσόμαστε, για την ψήφο μας, στην Ολομέλεια.

Πάντως, κύριε Υπουργέ των Εξωτερικών, ειλικρινά δεν περιμέναμε μια τέτοια βεβιασμένη κίνηση και ενέργεια, ούτως ώστε να προσπαθήσουμε να πείσουμε τον ελληνικό λαό –εσείς, δηλαδή, να πείσετε τον ελληνικό λαό- ότι όλα πάνε καλά.

Και επειδή είπατε κάτι, κύριε Λοβέρδο, για το Σύμβουλο Εθνικής Ασφαλείας, ξέρετε δεν είχατε άδικο εν πολλοίς. Αλλά, από τη στιγμή που επέλεξε η Κυβέρνηση να υπάρχει Σύμβουλος Εθνικής Ασφαλείας, αυτός ο άνθρωπος, κάποια στιγμή, δεν έπρεπε να πει την αλήθεια; Την αλήθεια είπε. Έκανε έρευνες το «ORUC REIS» -μεγάλες ή μικρές, δεν έχει να κάνει. Αυτά που έλεγε η Κυβέρνηση είναι παραμύθια της Χαλιμάς, για να κοροϊδεύει τον κόσμο, για να κλείνει τα μάτια, για να περάσει ο χρόνος, να ψηφιστούν, να περάσουν όλα. Θα τα καταφέρει. Η Ιστορία, όμως, θα γράψει, δυστυχώς.

Κύριε Υπουργέ, επιφυλασσόμαστε για την ψήφο μας. Σας λέω, πάντως, ότι καλό θα είναι να διαβάζετε τα βιβλία και σας καλώ να διαβάσετε και τη «Συμφωνία που Γκρίζαρε το Αιγαίο» του Μιχάλη Ιγνατίου. Και τον Κοττάκη να διαβάζετε, κάθε μέρα, με τα άρθρα του, αλλά να ακούτε και τον καθηγητή κύριο Μάζη, ο οποίος αναλύει, πολλάκις και πλειστάκις και από τηλεοράσεως, ορισμένα πράγματα.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Μυλωνάκη. Και κλείνουμε τον κύκλο των Εισηγητών με την κυρία Σοφία Σακοράφα από το ΜέΡΑ25. Ελάτε κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια από το ΜέΡΑ25):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αντικείμενο της σημερινής συνεδρίασης αποτελεί η εξέταση των δύο Συμφωνιών της Ελλάδας με την Ιταλία και την Αίγυπτο για το κρίσιμο ζήτημα των θαλάσσιων ζωνών και των ΑΟΖ, αντίστοιχα.

Δυστυχώς, δεν συζητάμε για ελληνικές κινήσεις που εντάσσονται σε κάποια εθνική στρατηγική, σε ένα -όπως θα λέγαμε- εθνικό σχέδιο εξωτερικής πολιτικής. Έχει παγιωθεί πια μια κατάσταση όπου η ελληνική εξωτερική πολιτική ασκείται, δυστυχώς, αποκλειστικά και μόνο μέσω κινήσεων που δεν εντάσσονται σε στρατηγικό πλαίσιο, αλλά αποτελούν απλώς αντανακλαστικές –για να μην πούμε και σπασμωδικές- αντιδράσεις στις κινήσεις άλλων και εν προκειμένω της Τουρκίας.

Και οι δύο Συμφωνίες, που συζητούμε σήμερα, δεν θα είχαν υπογραφεί εάν δεν είχε προηγηθεί το διαβόητο Τουρκολιβυκό μνημόνιο. Η Ελλάδα σύρεται, για μια ακόμη φορά, πίσω από τις εξελίξεις, καταδικασμένη να προσπαθεί να διασώσει ό,τι είναι δυνατόν να διασωθεί, απέναντι σε ήδη διαμορφωμένες καταστάσεις. Ο αντανακλαστικός ή -αν θέλετε- απαντητικός χαρακτήρας των Συμφωνιών αυτών, καθορίζει και τις ατέλειες του περιεχομένου τους σε ένα τόσο κρίσιμο ζήτημα, αφού αφορούν στην οριοθέτηση θαλασσίων ζωνών και ΑΟΖ με τις γειτονικές αυτές χώρες.

Η Συμφωνία με την Ιταλία δεν επηρεάζει γεωγραφικά το Τουρκολιβυκό Σύμφωνο. Μπορεί να έχει επίδραση μόνο όσον αφορά σε μια αντίστοιχη Συμφωνία με την Αλβανία, μετά τη γνωστή προηγούμενη προσπάθεια διμερούς οριοθέτησης με τη χώρα αυτή, που απέτυχε και ακυρώθηκε για πολύ συγκεκριμένους λόγους. Η Συμφωνία με την Ιταλία βασίζεται στην παλιά, από το 1977, Συμφωνία μεταξύ των δύο χωρών για την οριοθέτηση της υφαλοκρηπίδας. Ειδικότερα μάλιστα, βασίζεται και στις συντεταγμένες εκείνης της Συμφωνίας.

Σε κάθε περίπτωση, πρέπει να επισημάνουμε ότι, σύμφωνα με το περιεχόμενό της, δεν ακολουθείται ο κανόνας της πλήρους επήρειας των νησιών που υποτίθεται ότι αποτυπώνει την πάγια ελληνική θέση. Εξαιρούνται από αυτόν τουλάχιστον το σύμπλεγμα των Διαπόντιων Νήσων, βορειοδυτικά της Κέρκυρας, με επήρεια 70%, αλλά και οι Στροφάδες, νότια της Ζακύνθου, μόνο με 32%.

Είναι ενδεικτικό ότι ο Πρέσβης των ΗΠΑ, ο κ . Πάιατ, χαρακτήρισε δημόσια τη Συμφωνία αυτή σαν ένα παράδειγμα που δείχνει πώς πρέπει να γίνονται αυτά τα πράγματα. Την ίδια ώρα όμως δήλωνε ότι όπως ορίζει το διεθνές δίκαιο θαλασσών όλα τα νησιά έχουν τα ίδια δικαιώματα με την ηπειρωτική χώρα.

Όσον αφορά στο ζήτημα της αλιείας δεν πρέπει να μας διαφεύγει ότι η Ιταλία έχει από το 1984 με διάταγμα ορίσει αποκλειστική ζώνη αλιείας 12 ναυτικών μιλίων σε όλες τις ακτές της. Με την παρούσα Συμφωνία αναγνωρίζεται το δικαίωμα της Ελλάδας για την επέκταση των χωρικών υδάτων της στα 12 ναυτικά μίλια, αλλά με την πρόβλεψη δικαιώματος δραστηριοποίησης ιταλικών αλιευτικών σκαφών εντός της ελληνικής αιγιαλίτιδας ζώνης, δηλαδή, στα ελληνικά χωρικά ύδατα, έστω υπό συγκεκριμένους περιορισμούς. Παράλληλα προβλέπεται η παραπομπή στα αρμόδια ευρωπαϊκά όργανα για την τροποποίηση των κανονισμών της κοινής αλιευτικής πολιτικής με τρόπο συμβατό προς τα συμφέροντα και των δύο μερών όπως αναφέρεται. Με τον τρόπο αυτό η μεν Ιταλία καθίσταται μέτοχος και συν δικαιούχος της ελληνικής αιγιαλίτιδας ζώνης, η δε Ευρωπαϊκή Ένωση αναλαμβάνει και ρόλο συν διαχειριστή της.

Με τις παραπάνω συνοπτικές επισημάνσεις μας επιβεβαιώνονται οι ατέλειες του περιεχομένου της Συμφωνίας. Το κρίσιμο όμως είναι ότι τα σημεία αυτά αποτελούν υποχωρήσεις σε σχέση με τις αρχές και τις προβλέψεις του διεθνούς δικαίου της θάλασσας, το οποίο υποτίθεται ότι αποτελεί πάγια τη «λυδία λίθο» των θέσεων της ελληνικής εξωτερικής πολιτικής, αφού σε αυτό κυρίως εναποθέτουμε την υποστήριξη και προστασία των εθνικών μας δικαιωμάτων και των συμφερόντων μας.

Εμείς ως ΜέΡΑ25 θα καταψηφίσουμε την κύρωση της Συμφωνίας αυτής όχι με βάση μια μαξιμαλιστική στοχοθεσία ή μια αντιπολιτευτική μικροψυχία, ούτε μόνο εξαιτίας των παραπάνω εθνικών υποχωρήσεων. Θα καταψηφίσουμε πρωτίστως για λόγους αρχής. Έχουμε τη θέση ότι οι μεμονωμένες διμερείς συμφωνίες οριοθέτησης ΑΟΖ ή θαλάσσιων ζωνών δεν μπορούν να αποτελέσουν πραγματική λύση στις ιδιαίτερες συνθήκες της Νοτιοανατολικής Μεσογείου, όπου αντικειμενικά υπάρχει αλληλοεπικάλυψη των ζωνών επίδρασης των κρατών της περιοχής.

Με τη δεδομένη γεωγραφική διαμόρφωση κάθε συμφωνία πλήρους οριοθέτησης μεταξύ δύο κρατών είναι δεδομένο ότι θα συμπεριλαμβάνει και την επέμβαση στα δικαιώματα μιας τουλάχιστον ακόμα τρίτης χώρας. Επίσης, οι διμερείς διαπραγματεύσεις επιφυλάσσουν κρίσιμο ρόλο σε αυτόκλητους ή επιβαλλόμενους επιδιαιτητές με τα δικά τους συμφέροντα, ενδιαφέροντα και προτεραιότητες, όπως είναι οι Ηνωμένες Πολιτείες Αμερικής ή η Γερμανία.

Ένα είναι, λοιπόν, το βάσιμο και αιτιολογημένο συμπέρασμα. Πραγματική και βιώσιμη λύση με ασφάλεια και προοπτική μπορεί να υπάρξει μόνο μέσω μιας περιφερειακής διεθνούς διάσκεψης όλων των χωρών της Ανατολικής Μεσογείου με αντικείμενο τη διευθέτηση των ορίων ΑΟΖ και θαλασσίων ζωνών. Γι’ αυτό και έχουμε προτείνει να αναλάβει η Αθήνα την πρωτοβουλία για τη σύγκληση αυτής της διεθνούς διάσκεψης που θα λειτουργήσει με αρχή και γνώμονα μόνο το διεθνές δίκαιο και το δίκαιο της θάλασσας. Μια τέτοια διεθνής διάσκεψη θα απαλλάξει την περιοχή από πολυετείς διακρατικές συγκρούσεις και πολιτικά παιχνίδια με αδιέξοδες διπλωματικές επιπλοκές μεθοδεύσεις θερμών επεισοδίων και πολεμικές εντάσεις. Ταυτόχρονα δε ακυρώνει αυτόματα και την ιδιοτελή επεμβατική διάθεση οποιασδήποτε τρίτης χώρας. Και κάτι ακόμα. Αν κάποια χώρα τυχόν επιλέξει με οποιοδήποτε πρόσχημα να αρνηθεί τη συμμετοχή της σε μια τέτοια διάσκεψη θα εκτεθεί ανεπανόρθωτα και θα υποστεί και τις αντίστοιχες αρνητικές συνέπειες, δηλαδή, ιδίως τόσο τη διεθνή απομόνωση όσο και την ερήμην της διευθέτηση.

 Τελειώνοντας θα υπενθυμίσω τη θέση του κόμματός μας εναντίον των εξορύξεων. Αυτό είναι θέμα που αφορά και στην υφαλοκρηπίδα αλλά και στην ΑΟΖ και η θέση μας είναι ότι θέλουμε την κατοχύρωση της ελληνικής ΑΟΖ για να εξασφαλίσουμε την αποτροπή της διενέργειας εξορύξεων στον χώρο της. Επίσης, η οριοθέτηση της ΑΟΖ είναι κρίσιμη για το στοίχημα της πράσινης μετάβασης και ιδίως για την ανάπτυξη στη θάλασσα αποδοτικού δικτύου ανανεώσιμων πηγών ενέργειας.

 Εν τέλει με βάση το συγκεκριμένο περιεχόμενο της Συμφωνίας, αλλά και τη θέση μας για τη σύγκληση διεθνούς διάσκεψης την Ανατολική Μεσόγειο, δεν μπορούμε παρά να καταψηφίσουμε τη Συμφωνία.

Τώρα όσον αφορά τη Συμφωνία με την Αίγυπτο. Η Συμφωνία της κυβέρνησης με την Αίγυπτο, όπως και αυτή με την Ιταλία ανήκει στο ίδιο πλαίσιο των αντανακλαστικών αντιδράσεων που υλοποιούνται λόγω έλλειψης εθνικής στρατηγικής και σχεδιασμού.

Το περιεχόμενό τους δεν εξασφαλίζει την προστασία των ελληνικών δικαιωμάτων με βάση το Δίκαιο της Θάλασσας. Αντίθετα, δημιουργούνται κρίσιμα κενά τα οποία θα λειτουργήσουν καταλυτικά σε βάρος μας στις αναγκαίες περαιτέρω διαπραγματεύσεις στις οποίες θα εμπλακούν, δυστυχώς και με δική μας ευθύνη και τρίτοι επιδιαιτητές, καθόλου αμερόληπτοι. Ακόμη χειρότερα την ίδια αρνητική επίδραση θα έχουν και σε περίπτωση προσφυγής στη Χάγη. Θα σταθώ στα πιο χαρακτηριστικά σημεία. Δεν υπάρχει καμία αναφορά ή επίκληση στο Δίκαιο της Θάλασσας και στις αρχές του που θέλουμε να εμφανιζόμαστε ότι προασπίζουμε.

 Στη Συμφωνία με την Αίγυπτο δεν υπάρχει καν ρήτρα παραπομπής σε Διεθνές Δικαστήριο, όπως στη Συμφωνία με την Ιταλία. Εδώ προβλέπονται μόνο διαβουλεύσεις. Επίσης, πουθενά δεν αναφέρεται η έννοια της υφαλοκρηπίδας η οποία ισχύει εξαρχής και αυτοδίκαια.

 Η οριοθέτηση με την Αίγυπτο δεν περιλαμβάνει το Καστελόριζο, αλλά ούτε καν ολόκληρη τη Ρόδο. Η Ελλάδα εμφανίζεται μέσω σκόπιμης παράλειψης να νομιμοποιεί ή να επιφυλάσσει και να προδιαγράφει τη νομιμοποίηση για την εδώ και χρόνια τουρκική επεκτατική στρατηγική ιδιοποίησης της Ανατολικής Μεσογείου ανατολικά του 28ου μεσημβρινού ο οποίος τέμνει την Ρόδο στη μέση.

Πριν την υπογραφή του Τουρκολιβυκού Μνημονίου το Νοέμβριο η Τουρκία έθετε σαν όριο των βλέψεών της προς δυσμάς το όριο του 28ου μεσημβρινού. Για πρώτη φορά με αυτό επιχείρησαν να εγγράψουν υποθήκες και πέρα από τον 28ο μεσημβρινό. Εμείς, λοιπόν, ερχόμαστε πλέον να οριοθετούμε τη θαλάσσια περιοχή με την Αίγυπτο μόνο μέχρι τον 27. 59 μεσημβρινό. Με τον τρόπο αυτό, εμμέσως πλην σαφώς, αναγνωρίζουμε και οπωσδήποτε φαίνεται να επιφυλάσσουμε δικαιώματα της Τουρκίας ανατολικά του 28ου μεσημβρινού.

Έγκυροι αναλυτές επισημαίνουν ότι ο καθορισμός της μέσης γραμμής ΑΟΖ μεταξύ Ελλάδας και Αιγύπτου από τον 26ο μέχρι τον 28ο μεσημβρινό χωρίς ελληνική διεκδίκηση, πλην από τον 28ο έως τον 30ο μεσημβρινό, αφήνει ακάλυπτη την περιοχή ανατολικά του 28ου μεσημβρινού και δημιουργεί κενό στην ελληνική κυριαρχία προς όφελος της Τουρκίας και οι τελευταίες NAVTEX της Τουρκίας αυτό ακριβώς επιβεβαιώνουν. Έτσι, ο κύριος Τσαβούσογλου, δηλώνει ευθαρσώς προς τη διεθνή κοινότητα ότι το ORUC REIS επιχειρεί ανατολικά του 28ου μεσημβρινού και συνεπώς δεν θίγει την Ελληνο-Αιγυπτιακή Συμφωνία, ακριβώς, γιατί αυτή η ίδια Συμφωνία, κατά το σημείο αυτό, υποχωρεί έναντι των τουρκικών επιθυμιών και βλέψεων και η «ρωγμή» εδώ, στα ελληνικά κυριαρχικά δικαιώματα, είναι προφανής.

 Προδιαγράφεται, σχεδόν, βέβαιη προοπτική όπου το Καστελόριζο θα εμπίπτει μέσα στην ηπειρωτική ΑΟΖ της Τουρκίας. Θα μεταβληθεί σε έδαφος περίκλειστο από τουρκική δικαιοδοσία, καταδικασμένο σε ασφυκτικό τουρκικό έλεγχο με όλες τις διαιτητικές, απόλυτα αρνητικές συνέπειες και στο οικονομικό επίπεδο.

 Σε κάθε περίπτωση, παραμένει σε πλήρη εκκρεμότητα το ζήτημα της επικάλυψης των ΑΟΖ Ελλάδας-Αιγύπτου με τις θαλάσσιες ζώνες του Τουρκολιβυκού Μνημονίου.

Θα είχε ενδιαφέρον η διαδικασία επίλυσης αυτού του θέματος για διάφορους λόγους. Ο ένας θα είναι ο τρόπος συμμετοχής και εκπροσώπησης της Λιβύης σε αυτή τη διαδικασία.

Επίσης, θα αντιμετωπίσουμε την περίπτωση όπου η Τουρκία θα θέσει απαιτήσεις και δυτικά του 28ου μεσημβρινού, χωρίς εμείς να έχουμε θέσει καμία απαίτηση ανατολικά από αυτόν και αφήνοντας εκτός, πέρα από το σύμπλεγμα του Καστελορίζου, ακόμα και τη μισή Ρόδο.

Επιπλέον, με τη Συμφωνία, άρθρο 1 παρ. 3, η Αίγυπτος αποκτά το δικαίωμα να παρέμβει στην οριοθέτηση ΑΟΖ της Ελλάδας με άλλα κράτη, δηλαδή, ακόμα και στην οριοθέτηση ΑΟΖ με την Κύπρο. Όμως, το πιο επικίνδυνο είναι όσον αφορά στη ρύθμιση με την Τουρκία όπου η Ελλάδα θα βρεθεί πιθανώς να διαπραγματεύεται απέναντι σε δύο συμμάχους. Προδιαγράφουμε δηλαδή τη δραστική αποδυνάμωση της θέσης μας.

Ήδη, όπως προκύπτει από τη Συμφωνία, η Αίγυπτος δεν επιθυμεί να γίνει τμήμα της ελληνοτουρκικής διένεξης και εξάλλου, κανείς δεν αμφισβητεί τη δική της θαλάσσια περιοχή.

 Τέλος, στη συγκεκριμένη Συμφωνία δεν διασφαλίζεται το δικαίωμα της Ελλάδας για επέκταση των χωρικών μας υδάτων από τα 6 στα 12 ναυτικά μίλια, όπως έχει κάνει ήδη η Αίγυπτος. Εκτός από τα παραπάνω όμως, η Συμφωνία συνιστά μια βεβιασμένη κίνηση που υπονομεύει τις διαχρονικές ελληνικές θέσεις και ως προς τη μέση γραμμή και την πλήρη επήρεια των νησιών στην οριοθέτηση. Η επήρεια, λόγου χάρη της Κρήτης και της Καρπάθου είναι μειωμένη με αποτέλεσμα η Αίγυπτος να παίρνει περίπου το 55% του υπό προς οριοθέτηση θαλάσσιου χώρου, ενώ η Ελλάδα το 45%.

Συμπερασματικά. Η Συμφωνία, θα έχει προοπτικά αρνητικό αντίκτυπο στη θέση της Ελλάδας ως προς την οριοθέτηση άλλων θαλάσσιων περιοχών της. Σε κάθε περίπτωση, φαίνεται ότι η Ελλάδα σύρεται σε βεβιασμένες συμφωνίες που ενέχουν υποχωρήσεις από τις αρχές του Δικαίου της Θάλασσας, αλλά και διάβρωση των ελληνικών θέσεων και των συμφερόντων. Εκτός από αυτά, προδιαγράφουν αναπόφευκτες μελλοντικές εντάσεις τις οποίες είναι βέβαιο ότι δεν θα έχουμε τη δυνατότητα να διαχειριστούμε.

Θέλω, λοιπόν, να αναρωτηθούμε επιτέλους, είναι αυτό ένας εθνικός σχεδιασμός; Είναι δυνατόν αυτό να επιχειρείται να παρουσιαστεί σαν εθνική πολιτική; Αλλοίμονο αν καταλήγουμε να ενεργούμε με βάση εντολές άλλων ακόμη και για τόσο καίρια ζητήματα που αφορούν άμεσα το εθνικό συμφέρον και την προοπτική της χώρας μας.

Με βάση όλα τα παραπάνω, αλλά και όσα είπαμε για τη Συμφωνία με την Ιταλία ως προς τη θέση μας για την ανάγκη σύγκλησης της Διεθνούς Διάσκεψης των χωρών της Ανατολικής Μεσογείου με αντικείμενο την οριοθέτηση και διευθέτηση θαλάσσιων ζωνών και ΑΟΖ, θα καταψηφίσουμε και αυτή τη Συμφωνία.

Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς. Στο σημείο αυτό ολοκληρώθηκε ο κύκλος των Εισηγητών των κομμάτων. Κύριε Υπουργέ, θέλετε να λάβετε τώρα το λόγο;

Το λόγο έχει ο κ. Δένδιας.

**ΝΙΚΟΛΑΟΣ- ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Ευχαριστώ, κύριε Πρόεδρε.

 Κύριε Πρόεδρε, κυρίες και κύριοι συνάδελφοι, θα είμαι εξαιρετικά ολιγόλογος και προσεκτικός στην τοποθέτησή μου. Και αυτό, γιατί, ό,τι πω συνιστά αυθεντική δήλωση του νομοθέτη και θα συνεκτιμηθεί στο μέλλον μαζί με το κείμενο της Συμφωνίας και της μίας και της άλλης, για την προάσπιση των συμφερόντων της χώρας, όποτε και αν αυτά τεθούν υπό οιαδήποτε κρίση.

Κατά συνέπεια, δεν θα παρασυρθώ σε ευρύτερες τοποθετήσεις. Δεν θα απαντήσω σε πολλά τα οποία ελέγχθηκαν κατά τη διάρκεια της συζήτησης. Θα πω μόνο ότι είμαι πάντοτε, διαχρονικά κατ’ εντολήν του πρωθυπουργού στη διάθεση των κομμάτων και των συναδέλφων, για εξηγήσεις σε θέματα τα οποία δεν μπορούν να αναλύονται σε δημόσιες συνεδριάσεις, γιατί κάτι τέτοιο θα ήταν ενδεχομένως βλαπτικό στα εθνικά συμφέροντα.

 Κυρίες και κύριοι συνάδελφοι, η κυβέρνηση Μητσοτάκη, εισάγει προς ψήφιση δύο συμφωνίες οριοθέτησης θαλασσίων ζωνών. Η συμφωνία οριοθέτησης πολλαπλών ζωνών με την Ιταλία, χρησιμοποιεί για όλες τις θαλάσσιες ζώνες που θα ανακηρύξουν στο εξής τα δύο κράτη το ίδιο θαλάσσιο όριο που είχε καθοριστεί βάσει της συμφωνίας του 1977 για την υφαλοκρηπίδα.

Οι διαπραγματεύσεις αυτές είχαν οδηγηθεί κατόπιν σε αδιέξοδο το οποίο διατηρήθηκε περίπου μισό αιώνα. Αυτό οφειλόταν στη μη αποδοχή της ιταλικής πλευράς να υπογράψει νέα συμφωνία, εάν δεν κατοχυρώνονταν οι πρακτικές των Ιταλών αλιέων που μέχρι τώρα ασκούνται ανεμπόδιστα στα διεθνή ύδατα. Οι πρακτικές αυτές δεν θα επετρέποντο όταν η χώρα μας επεκτείνει τα χωρικά της ύδατα από 6 σε 12 ναυτικά μίλια. Ανοίγω μια παρένθεση για να πω ότι, επί του σημείου αυτού το οποίο τέθηκε από αρκετούς από τους Εισηγητές των κομμάτων, θα έχετε σύντομα σαφή κυβερνητική τοποθέτηση.

Η χώρα μας πάντως, συστηματικά αρνήθηκε να αναγνωρίσει ιστορικά αλιευτικά δικαιώματα των Ιταλών αλιέων. Αρνήθηκε να εισαγάγει οποιαδήποτε σχετική πρόβλεψη περί ιστορικών δικαιωμάτων στο κείμενο της συμφωνίας όπως ήταν η αρχική ιταλική επιδίωξη. Επέλεξε και πρότεινε για την επίλυση του ζητήματος την από κοινού με την Ιταλία αποστολή επιστολής στην Ευρωπαϊκή Επιτροπή που έχει αποκλειστική αρμοδιότητα, για το θέμα της αλιείας. Με την επιστολή αυτή, οι δύο χώρες η Ελλάδα και η Ιταλία, ζητούν στην επόμενη τροποποίηση του Αλιευτικού Κανονισμού της Ευρωπαϊκής Ένωσης να προβλεφθεί, ότι όταν η χώρα μας επεκτείνει τα χωρικά της ύδατα, συγκεκριμένος αριθμός ιταλικών πλοίων θα μπορεί να αλιεύει συγκεκριμένες κατηγορίες ειδών οι οποίες, μάλιστα, δεν ενδιαφέρουν τους Έλληνες αλιείς.

Αναγνωρίστηκε, δηλαδή, στην Ιταλία υπό περιορισμούς δικαίωμα σε δράσεις, στις οποίες προβαίνει όλα αυτά τα χρόνια χωρίς κανέναν περιορισμό. Από την πλευρά της η Ιταλία κι εμμέσως αποδεχόμενη την επιστολή η Ευρωπαϊκή Επιτροπή επιβεβαιώνουν το αναφαίρετο δικαίωμα της χώρας μας, να επεκτείνει παντού τα χωρικά της ύδατα. Αυτή η μεθόδευση μαζί με την υπογραφή την ίδια μέρα μιας κοινής δήλωσης, για διαβουλεύσεις σε θέματα ισόρροπης και βιώσιμης διαχείρισης θαλάσσιων πόρων επέτρεψε την άρση του αδιεξόδου και την υπογραφή της συμφωνίας.

Έρχομαι τώρα στη συμφωνία με την Αίγυπτο. Η επίτευξη συμφωνίας με την Αίγυπτο έπρεπε, να αντιμετωπίσει μεγαλύτερα εμπόδια. Ήταν δυσχερέστερη, αφού αυτή τη φορά οι δύο χώρες έπρεπε, να συμφωνήσουν για πρώτη φορά στην οριοθέτηση της αποκλειστικής οικονομικής ζώνης τους. Οι δύο χώρες, συμβαλλόμενα μέρη στη σύμβαση του Δικαίου της Θάλασσας, δεν συμφωνούσαν σε κοινή προσέγγιση υπολογισμού της μεταξύ τους οριοθετικής γραμμής. Η χώρα μας είχε, επίσης, να αντιμετωπίσει το γεγονός ότι η Αίγυπτος ήταν δέκτης διαχρονικών πιέσεων εκ μέρους της Τουρκίας, για υπογραφή συμφωνίας μαζί της, η οποία τυχόν συμφωνία με την Τουρκία θα της απέδιδε πολύ μεγαλύτερο θαλάσσιο χώρο, άνω του 30% από ό,τι μια συμφωνία με την Ελλάδα, προοπτική που - όπως πιθανότατα ήδη ξέρετε - υλοποιήθηκε στο παρελθόν, σχεδόν μέχρι τελικού σταδίου και είναι κάτι το οποίο ουδόλως θα μπορούσε, να αποκλειστεί στο μέλλον σε περίπτωση μεταβολής του τρέχοντος ισοζυγίου των τούρκο Αιγυπτιακών σχέσεων.

Εν πάση περιπτώσει, μετά από 14 γύρους διαπραγματεύσεων σε διάρκεια, 15 και πλέον ετών στη διάρκεια των οποίων υπεγράφη το παράνομο Τουρκολιβυκό Μνημόνιο, οι δύο πλευρές εκτιμώντας τα ζωτικά τους συμφέροντα και τις εξαιρετικές μεταξύ τους σχέσεις επέλεξαν μια λύση αμοιβαία επωφελή και πολύ κοντά στους στόχους και των δύο.

Πρόκειται για ένα δίκαιο αποτέλεσμα όπως απαιτείται από τα σχετικά με την οριοθέτηση αποκλειστικών οικονομικών ζωνών και υφαλοκρηπίδας άρθρα της Σύμβασης του Δικαίου της Θάλασσας. Όπως ορθά παρατηρήθηκε από συναδέλφους, δεν γίνεται αναφορά στη συμφωνία στη μεθοδολογία, η οποία ακολουθήθηκε κι αυτό, όπως καταλαβαίνετε, γίνεται επί τούτου. Η συμφωνία, αποτελεί δήλωση βουλήσεως και συμφωνίας βουλήσεως δύο κυρίαρχων κρατών. Ο θαλάσσιος χώρος που αναλογεί στην κάθε χώρα στην οριοθετηθεί σα περιοχή, ανέρχεται σε ποσοστό 45% για την Ελλάδα και 55% για την Αίγυπτο. Είναι πολύ κοντά στα αριθμητικά δεδομένα της συμφωνίας με την Ιταλία, όπου τα ποσοστά είναι 46% για την Ελλάδα και 54% για την Ιταλία.

Η συμφωνία προβλέπει ότι τα δύο μέρη προβαίνουν σε μερική οριοθέτηση της αποκλειστικής οικονομικής ζώνης τους με ρητή, όμως, δέσμευση να ολοκληρωθεί αυτή μελλοντικά τόσο ανατολικά του 28ου μεσημβρινού όσο και δυτικά του 26ου με νέα συμφωνία. Οι συνέπειες που επιφέρει η συμφωνία αυτή στο παράνομο Τουρκολιβυκό Μνημόνιο καθώς και στην τουρκική θεώρηση, όσον αφορά στα δικαιώματα των κρατών στην περιοχή, εξηγούν απολύτως και το μέγεθος της τουρκικής αντίδρασης στην υπογραφή της. Το «εξηγούν», βεβαίως, δεν σημαίνει με κανένα τρόπο ότι «δικαιολογούν».

Με τις δύο αυτές συμφωνίες η χώρα μας για πρώτη φορά αποκτά αποκλειστική οικονομική ζώνη με πλήρη ευθυγράμμιση με το Διεθνές Δίκαιο και το Δίκαιο της Θάλασσας. Οι δύο αυτές ζώνες υπολογίζονται σε 75.837 τετραγωνικά χλμ. με την Ιταλία και 37.714 τετραγωνικά χλμ. με την Αίγυπτο.

Το συνολικό αποτέλεσμα και των δύο συμφωνιών κρίνεται κατά την Κυβέρνηση ως «ιδιαίτερα ικανοποιητικό». Συνδυάζει την επέκταση των ζωνών, όπου θα ασκούνται κυριαρχικά δικαιώματα με τη νομική κατοχύρωση των πάγιων θέσεων της χώρας μας ανεξαρτήτως κυβερνήσεων. Ενισχύεται, έμπρακτα, σε μια κρίσιμη στιγμή την εικόνα της χώρας μας ως χώρας, που κινούμενη πάντοτε με γνώμονα το Διεθνές Δίκαιο, μπορεί και βρίσκει αμοιβαία επωφελείς λύσεις με τους γείτονές της σε εκκρεμή θέματα, προάγοντας την ασφάλεια και την ευημερία στην περιοχή μας. Δικαιώνεται, κυρίες και κύριοι συνάδελφοι, με τον τρόπο αυτό η πολιτική επιλογή της Κυβέρνησης Μητσοτάκη, για αναζήτηση λύσεων σε θέματα οριοθέτησης.

Οι συμφωνίες αυτές συνιστούν στοιχεία ενίσχυσης του εθνικού οπλοστασίου. Όμως οφείλω να σας πω, ότι στις δυσχερείς στιγμές, που η τουρκική παραβατική ύβρις δημιουργεί για τη χώρα, το απαραίτητο στοιχείο είναι η εθνική ομοψυχία. Αυτή θα επιφέρει τη νέμεση απέναντι στην τουρκική ύβρι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής)**: Το λόγο η κυρία Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ**: Κυρίες και κύριοι συνάδελφοι, ζήτησα το λόγο όχι για να μπω στην ουσία των δύο συμφωνιών, γιατί αυτό επιφυλάσσομαι να το κάνω στην Ολομέλεια, αλλά επειδή ακούστηκαν ορισμένες θέσεις σήμερα εδώ, σε μία συζήτηση η οποία ανέδειξε την ωριμότητα, κατά τη γνώμη μου, των ελληνικών πολιτικών δυνάμεων. Πέρα από την όποια κριτική ασκήθηκε, επί της ουσίας με ελάχιστες εξαιρέσεις, σχεδόν όλοι οι ομιλητές υπερασπίστηκαν την κεντρική εθνική γραμμή.

 Ήθελα να πάρω το λόγο, για να μιλήσω για αυτό το έλλειμμα εθνικής στρατηγικής, στο οποίο αναφέρθηκαν διάφοροι συνάδελφοι στις ομιλίες τους. Η εθνική στρατηγική είναι οι βασικές θέσεις της χώρας, οι στρατηγικές της επιλογές, τις οποίες η χώρα υπερασπίζεται με μεγαλύτερη ή λιγότερο μεγάλη επιτυχία, για ένα μεγάλο χρονικό διάστημα. Από το 2005, όταν είχα την τιμή να είμαι Υπουργός Εξωτερικών, η χώρα έθεσε ως προτεραιότητά της, τις συμφωνίες, για τις θαλάσσιες ζώνες με όλες τις χώρες. Ξεκινήσαμε με την Αλβανία, είχαμε την ατυχία, ξέρετε την ιστορία, είχαμε ξεκινήσει τις συζητήσεις με τη Λιβύη εκείνη την εποχή, βρεθήκαμε μπροστά στο μέτωπο της Ιταλίας των αλιέων, το οποίο σας ανέλυσε ο Υπουργός Εξωτερικών και ξεκινήσαμε και τη συζήτηση με την Αίγυπτο. Ο στρατηγικός στόχος ήταν να κλείσουμε το σύνολο των συμφωνιών, διμερώς. Κυρία Σακοράφα, η Ελλάδα δεν έχει τη δυνατότητα να κάνει Γιάλτα, μην κοροιδευόμαστε τώρα, ότι έχουμε τη δυνατότητα να βάλουμε εμείς το πλαίσιο για περιφερειακές συναντήσεις αυτού του είδους. Έπρεπε να γίνουν διμερείς συμφωνίες, για να προχωρήσουμε ταυτόχρονα με την Τουρκία, όπου κατά τη διάρκεια όλων αυτών των ετών οι διερευνητικές συζητήσεις προχωρούσαν.

Αυτή ήταν η εθνική στρατηγική και αυτή είναι η εθνική στρατηγική. Αυτός είναι ο στόχος. Από εκεί και πέρα υπάρχουν και άλλοι παράγοντες, οι οποίοι αναμφισβήτητα είτε επιταχύνουν είτε αργοπορούν διαδικασίες, τις οποίες έχουμε βάλει μπροστά. Δεν υπάρχει καμία αμφιβολία, ότι το τουρκολιβυκό σύμφωνο μας δημιούργησε μια πρόσθετη πίεση για να προχωρήσουμε με την Αίγυπτο πιο γρήγορα και όπως μετά βεβαιότητας όλοι είχαν συμφωνήσει, ότι αυτή η συμφωνία με την Αίγυπτο αυτή τη στιγμή που μιλάμε, θα έπρεπε να ήταν μια τμηματική συμφωνία. Αυτή είναι η πραγματικότητα. Ξέραμε, ότι είχαμε να διαλέξουμε ανάμεσα σε μία μη συμφωνία ή σε μία τμηματική συμφωνία. Όταν εμείς διαπραγματευόμασταν στην αρχή, πηγαίναμε για το άλλο, βεβαίως, αυτό είχαμε ζητήσει από την Αίγυπτο. Από κει και πέρα όμως μετά, μία πρόβλεψη για την επόμενη συμφωνία και μια τμηματική συμφωνία, είναι βέβαιον ότι φέρνει την Τουρκία σήμερα σε πάρα πολύ δύσκολη θέση και αυτό η Τουρκία το εκφράζει με όλους τους τόνους.

Τι σημαίνει, λοιπόν, αυτό; Ότι ορθώς έπραξε η Ελλάδα και υπέγραψε αυτές τις συμφωνίες. Για την Ιταλία, δεν το συζητάω καν, γιατί δεν νομίζω πως υπάρχουν πολλοί που να αμφισβητούν την ορθότητα των επιλογών αυτών. Επανέρχομαι λοιπόν. Αυτή είναι η εθνική στρατηγική. Αυτός είναι ο στόχος. Η υπεράσπιση των δικών μας δικαιωμάτων δια της οριοθετήσεως διμερών συμφωνιών. Από εκεί και πέρα έχουμε το κεφάλαιο Τουρκίας στο οποίο δεν μου επιτρέπει να μπω. Θα πω όμως μόνο μία κουβέντα.

Κυρίες και κύριοι συνάδελφοι, τα πράγματα είναι πάρα πολύ δύσκολα. Και δεν νομίζω ότι κανένας μέσα σε αυτή την αίθουσα, έχει άγνοια του κινδύνου τον οποίον αντιμετωπίζουμε. Άρα, μέσα σε αυτές τις δυσκολίες ναι, η Ελλάδα έχει βγει ενδυναμωμένη. Διπλωματικά είναι πολύ πιο ισχυρή από ότι ήταν πριν από έξι μήνες. Επίσης, είναι και αμυντικά πιο ισχυρή, διότι απέδειξε στην πράξη, ότι είναι σε θέση να υπερασπιστεί αποτελεσματικά τα σύνορά της.

Αυτοί οι δύο παράγοντες, καθιστούν την Ελλάδα σήμερα μία χώρα που μπορεί με αυτοπεποίθηση, με σιγουριά και με τους συμμάχους της, να προχωρήσει στην επόμενη δύσκολη περίοδο που μας περιμένει. Σας ευχαριστώ πολύ.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Το λόγο έχει ο κύριος Δαβάκης.

 **ΑΘΑΝΑΣΙΟΣ ΔΑΒΑΚΗΣ:** **(Πρόεδρος Επιτροπής Εξοπλισμών ):** Κύριε πρόεδρε, κυρίες και κύριοι συνάδελφοι, οι δύο διεθνείς συμβάσεις που συζητούμε σήμερα, εντάσσονται στην ευρύτερη προσπάθεια της πατρίδας μας να οικοδομήσει μια αρχιτεκτονική ασφάλειας και ευημερίας στην Ανατολική Μεσόγειο.

Τα ιδιάζοντα χαρακτηριστικά αυτής της αρχιτεκτονικής είναι η καλή γειτονία και η οριοθέτηση των θαλασσίων ζωνών με τα γειτονικά μας κράτη, στη βάση των κανόνων του διεθνούς δικαίου, έτσι όπως αυτές διατυπώνονται, τόσο στη σύμβαση των Ηνωμένων Εθνών, όσο και στο δίκαιο της θάλασσας.

Οι δύο συνθήκες που κρατούμε στα χέρια μας, είναι αποτέλεσμα της συγκεκριμένης στρατηγικής. Η οριοθέτηση με την Ιταλία, είναι μετεξέλιξη της μεταξύ μας συμφωνίας του 1977 για την οριοθέτηση της υφαλοκρηπίδας και χαράσσεται με βάση το κριτήριο της μέσης γραμμής, ενώ αναγνωρίζει τα δικαιώματα των νησιών στην αποκλειστική οικονομική ζώνη.

Αντίστοιχα, θετικές προβλέψεις περιέχονται και στο κείμενο της συμφωνίας με την Αίγυπτο, καθώς και σε αυτήν αναγνωρίζεται ότι ακόμη και τα μικρότερα νησιά διαθέτουν αποκλειστική οικονομική ζώνη. Δυστυχώς όμως, αυτή η προσπάθεια της χώρας μας για την οικοδόμηση ενός περιφερειακού συστήματος ειρηνικής συνύπαρξης και ευημερίας, απειλείται και υπονομεύεται συστηματικά από τις παράνομες και επιθετικές ενέργειες της Τουρκίας. Για την αντιμετώπιση της εν εξελίξει τουρκικής στρατηγικής στην ανατολική μεσόγειο, η χώρα μας πρέπει - κατά την άποψή μου - να κινηθεί κατά μήκος τριών εξίσου σημαντικών και καίριων αξόνων.

Ο πρώτος άξονας, είναι η περαιτέρω ενίσχυση της ετοιμότητας του Πολεμικού Ναυτικού και του Λιμενικού Σώματος στην αντιμετώπιση και στην εφαρμογή ναυτικών ελιγμών, τακτικών και αντιμέτρων, που μπορούν να συμβάλλουν στην παρεμπόδιση των παράνομων τουρκικών ενεργειών.

Δεύτερος άξονας, είναι η ενίσχυση των Ενόπλων μας Δυνάμεων, καθώς ο αποτρεπτικός τους ρόλος είναι διαχρονικά κρίσιμος, κάθε φορά που η Τουρκία επιλέγει να θέσει την ειρήνη στην περιοχή υπό αμφισβήτηση.

Τρίτος άξονας, είναι η ανάγκη, η αποκλειστική μας ανάγκη για συμμαχίες. Για την αντιμετώπιση των παράνομων και παράλογων διεκδικήσεων της Τουρκίας, η χώρα μας χρειάζεται να έχει στη διάθεσή της μια διευρυμένη διπλωματική εργαλειοθήκη, έτοιμη να χρησιμοποιηθεί, για την κινητοποίηση συμμάχων και την επιβολή κυρώσεων.

Κυρίες και κύριοι συνάδελφοι, η Κυβέρνηση και προσωπικά Πρωθυπουργός, έχουν χαράξει μία σαφή και επιτυχημένη στρατηγική για τη διαχείριση των τουρκικών απειλών. Με τα σταθερά της βήματα, τους ουσιώδεις διπλωματικούς ελιγμούς, καθώς και με την έγκαιρη ανάπτυξη και την αποφασιστική παράταξη των Ενόπλων μας Δυνάμεων, έχει κινητοποιήσει τους συμμάχους μας και υπερασπίζεται αποφασιστικά τη νομιμότητα και τα κυριαρχικά δικαιώματα της χώρας μας.

Και μόνο η διεξαγωγή τόσο στρατιωτικών ασκήσεων το τελευταίο χρονικό διάστημα με κράτη όπως η Γαλλία και τα Ηνωμένα Αραβικά Εμιράτα, είναι μια αδιάσειστη απόδειξη της επιτυχίας αυτής της συγκεκριμένης εθνικής στρατηγικής.

 Με τις συμφωνίες που σήμερα τίθενται υπό την κρίση της εθνικής αντιπροσωπείας, η χώρα μας δείχνει έμπρακτα, ότι αποτελεί κομμάτι της λύσης και όχι των προβλημάτων της περιοχής. Μιας λύσης που για να είναι βιώσιμη, πρέπει να βασίζεται στο διεθνές δίκαιο, στην καλή πίστη και στην καλή γειτονία. Δυστυχώς όμως, η Τουρκία δεν φαίνεται μέχρι στιγμής, διατεθειμένη να μας ακολουθήσει στο δρόμο και της διεθνούς νομιμότητας και παραμένει στο δρόμο της έντασης. Αυτό βέβαια, δεν αποκλείει να υπάρξει στο μέλλον αποκλιμάκωση και προσέγγιση με τη γειτονική αυτή χώρα. Σε κάθε περίπτωση όμως, η ιστορία και η εμπειρία δείχνουν, πιστεύω, ότι η διατήρηση της ισορροπίας της ισχύος είναι προϋπόθεση για την επιτυχή κατάληξη οποιασδήποτε προσπάθειες αποκλιμάκωσης ή εξομάλυνσης των σχέσεων με τη γείτονα.

Κλείνοντας, καλώ όλους μας να ψηφίσουμε υπέρ της κύρωσης αυτών των δύο συμφωνιών, οι οποίες και εξυπηρετούν το εθνικό συμφέρον και τη διεθνή νομιμότητα και κυρίως, σφυρηλατούν την ενότητα που τόσο έχει ανάγκη αυτές τις κρίσιμες στιγμές ο τόπος μας. Ευχαριστώ πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κύριο Δαβάκη, τον Πρόεδρο της Επιτροπής Εξοπλισμών της Βουλής. Τον λόγο έχει τώρα ο κ. Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ κύριε Πρόεδρε. Κύριοι Υπουργοί, κυρίες και κύριοι συνάδελφοι, πιστεύω, ότι η εξωτερική πολιτική της Νέας Δημοκρατίας όπως την ζήσαμε τον τελευταίο χρόνο, χαρακτηρίζεται από ένα κενό στρατηγικής, με αποτέλεσμα κατά τη γνώμη μου, σε αρκετά θέματα να παραδίδει την πρωτοβουλία των κινήσεων στην άλλη πλευρά. Αυτό είναι το πρώτο στοιχείο που θα πρέπει να κρατήσουμε.

Το δεύτερο στοιχείο, ότι αρκετά ζητήματα αντιμετωπίζονται με έναν επικοινωνιακό θα έλεγα τρόπο, ο οποίος ειδικά στα θέματα της εξωτερικής πολιτικής, πιστεύω ότι δεν βοηθάει. Στα εθνικά ζητήματα, όντως η επικοινωνία σταματάει όταν έρχεται το ερώτημα στο δια ταύτα.

Θα σταθώ σε δυο - τρία στοιχεία. Το Oruc Reis το πήρε ο άνεμος. Για ένα μη γεγονός στον Έβρο, έγιναν δύο διαβήματα στην Τουρκική πλευρά. Να δούμε τις βροχοπτώσεις και πόσο επηρέασαν την όχθη και την κοίτη του ποταμού και τα λοιπά. Δεν θα σταθώ, ξέρετε στις απαντήσεις σε όλα αυτά, που καμιά φορά είναι τόσο χοντροκομμένη αυτή η επικοινωνιακή διαχείριση των θεμάτων, που πραγματικά υποτιμά τη νοημοσύνη μας. Δεν θα σταθώ καθόλου κυρίες και κύριοι συνάδελφοι καθόλου σε αυτά. Θα σταθώ, στο ότι κατά τη γνώμη μου, γίνεται μία προσπάθεια από την κυβέρνηση να κρυφτούν κάτω από το χαλί μια σειρά επικίνδυνα προηγούμενα και γι’ αυτό το θέτω εδώ.

 Μια σειρά από γεγονότα που στρέφονται ενάντια στα εθνικά μας συμφέροντα, ενάντια στα κυριαρχικά μας δικαιώματα. Δεν είναι δηλαδή, το θέμα αν έκανε ή δεν έκανε έρευνες, αν ακουμπούσαν στο βυθό τα συρματόσχοινα, αν επηρέαζε ή όχι την υφαλοκρηπίδα. Δεν είναι το πρόβλημα κυρίες και κύριοι συνάδελφοι αν έκανε έρευνες το Oruc Reis ή πολύ περισσότερο, η ποιότητα των ερευνών. Το πρόβλημα είναι, ότι η Τουρκία -δεν λέω ότι το πετυχαίνει- επιχειρεί όμως να γκριζάρει περιοχές του Αιγαίου. Εδώ, λοιπόν, δεν είναι το θέμα αν ο θόρυβος από τα συνοδά σκάφη εμπόδιζε τις έρευνες. Εδώ, αυτό που περιμένει κ. Υπουργέ ο Ελληνικός λαός να ακούσει, είναι για το ποια είναι τα όρια. Μέχρι που φτάνουν και ποιες είναι ακριβώς οι κόκκινες γραμμές.

Παρακάτω. Ζητάμε παρέμβαση της Ευρώπης για διάφορα ζητήματα που πραγματικά δεν είναι Ελληνοτουρκικά, δεν είναι Ελληνοτουρκικές διαφορές, αλλά ευρωτουρκικές διαφορές.

 Ο Γερμανός Υπουργός Εξωτερικών, την Προεδρία της Ευρωπαϊκής Ένωσης έχει αυτή τη στιγμή η Γερμανία, έρχεται αύριο στην Ελλάδα, μεθαύριο στην Τουρκία, για να συναντηθεί με τους δύο Υπουργούς Εξωτερικών και ορισμένα μέσα, πράγματι, τοποθετούν την έναρξη των συζητήσεων την Παρασκευή 28 Αυγούστου. Εδώ, σαφώς, είμαστε υπέρ του διαλόγου. Σαφώς, πρέπει να είμαστε υπέρ των ανοιχτών διαύλων επικοινωνίας, πολύ περισσότερο, ανάμεσα σε χώρες που έχουν να λύσουν διαφορές. Δεν μπορεί να μην τις συζητήσουν μεταξύ τους. Ωστόσο το ερώτημα χρειάζεται ένα καθαρό πεδίο συζήτησης, έξω από προηγούμενα που θίγουν τα ελληνικά συμφέροντα. Το ερώτημα, λοιπόν, δεν είναι αν θα κάνουμε διάλογο, που πρέπει πράγματι να κάνουμε. Το ερώτημα είναι με ποιους όρους; Με ποια ατζέντα δέχεται η Αθήνα να καθίσει στο τραπέζι του διαλόγου;

Παρακάτω, κ.κ. συνάδελφοι, ποια είναι η εγγύηση ότι η τουρκία δεν θα δεσμεύσει ξανά περιοχή ελληνικής υφαλοκρηπίδας; Ας μη γελιόμαστε, δεν υπάρχει καμία εγγύηση. Η Ευρωπαϊκή Ένωση, με την ανοχή της σημερινής κυβέρνησης, επιτρέψτε μου να πω, δεν έχει επιβάλει ούτε μία από τις κυρώσεις ενάντια στην Τουρκία. Και αυτή ακριβώς η έλλειψη ενός συνεκτικού στρατηγικού σχεδίου, υπογραμμίζει, κατά τη γνώμη μου, την ανάγκη να είμαστε σήμερα ακόμα πιο αποφασιστικοί στην προάσπιση της κυριαρχίας μας και στην πίεση προς την Τουρκία να σταματήσει τις απειλές, αλλά πρέπει να είμαστε ακόμα και πιο ενεργητικοί στην αξιοποίηση των διαύλων και στη δημιουργία προϋποθέσεων, για προώθηση ουσιαστικού διαλόγου.

Επιτυχία οι δηλώσεις διαφόρων ευρωπαίων ηγετών; Ναι. Ωστόσο δεν μπορώ να μην σημειώσω ότι δεν έχουμε ούτε μία δήλωση από τα ανώτερα όργανα της Ευρωπαϊκής Ένωσης, σαν όργανα, όχι μεμονωμένοι Ευρωπαίοι ηγέτες. Δεν έχουμε ούτε μία δήλωση για καταδίκη των όποιων ενεργειών της Τουρκίας και παραπέμπουν συνεχώς το θέμα στις καλένδες. Και εδώ σε σχέση με δηλώσεις συμπαράστασης, επιτρέψτε μου να πω, ότι, κατά τη γνώμη μου, αν η όποια αλληλεγγύη στην Ελλάδα δεν συνοδεύεται με έμπρακτες ενέργειες στήριξης ουσιαστικά προσφέρει άλλοθι στις παράνομες ενέργειες του Ερντογάν στην περιοχή.

Μόλις έγινε γνωστό ότι υπεγράφη η συμφωνία με την Αίγυπτο, κύριε Υπουργέ, σπεύσατε να δηλώσετε ότι: «Η συμφωνία περιέχει επακριβώς το ορθό ποσοστό επήρειας που περιλαμβάνει το Διεθνές Δίκαιο. Ειλικρινά έχω ένα ερώτημα. Ποιο ακριβώς ποσοστό επήρειας θεωρείται εσείς ο ίδιος σωστό ότι είναι το ορθό, για το μεγαλύτερο νησί της χώρας και τα νησιά που βρίσκονται νότια από αυτό;

Δεύτερον, κακά τα ψέματα, το θέμα της επήρειας θα το δούμε μπροστά μας. Η οριοθέτηση με την Αίγυπτο στέλνει, έμμεσα, το μήνυμα ότι η Ελλάδα αφήνει την περιοχή ανατολικά του 28ου μεσημβρινού, για να αρχίσει ή για να μπει η Τουρκία. Δεν λέω ότι έχει κανένα κυριαρχικό δικαίωμα η τουρκία στην περιοχή. Εγώ στέκομαι στο ότι σε αυτό ψευδό επιχειρηματολόγησε η NAVTEX της τουρκίας.

Είπαν αρκετοί συνάδελφοι ότι όντως η συμφωνία έφερε σε δύσκολη θέση την Τουρκία και αμφισβητεί, αυτή είναι όντως η σωστή λέξη, το τουρκολιβυκό παράνομο σύμφωνο. Ωστόσο, δεν μπορεί να μη βλέπουμε ότι η Τουρκία θα προσπαθήσει να μπει στο χώρο ανατολικότερα του 28ο μεσημβρινού. Το ερώτημα, λοιπόν, που τίθεται προς την κυβέρνηση είναι τι έκανε η κυβέρνηση, για να θωρακίσει τα συμφέροντα της χώρας σ αυτήν την περιοχή;

Κλείνω με μία αναφορά στην εθνική ομοψυχία. Το είπαν αρκετοί, το είπε και ο ίδιος ο Υπουργός και είναι κάτι το οποίο στα ζητήματα αυτά με βρίσκει σύμφωνο. Ούτε καν σε Συμβούλιο των Πολιτικών Αρχηγών, δεν προχωρήσατε, κύριε Υπουργέ. Δηλαδή πώς εθνική ομοψυχία; Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς τον κύριο Ηγουμενίδη.

Το λόγο έχει ο Βουλευτής της Νέας Δημοκρατίας κύριος Γκίκας.

**ΣΤΕΦΑΝΟΣ ΓΚΙΚΑΣ:** Ευχαριστώ κύριε Πρόεδρε. Κύριοι Υπουργοί, κυρίες και κύριοι συνάδελφοι, κατ’ αρχάς να ευχηθούμε καλή αρχή, μία που άνοιξε σήμερα η Βουλή. Νομίζω ότι είναι πολύ σημαντική η σημερινή συνεδρίαση, διότι έρχονται προς κύρωση δύο συμφωνίες, οι οποίες προάγουν τα εθνικά συμφέροντα και έρχονται σε μία περίοδο που πραγματικά η χώρα αντιμετωπίζει σωρεία κινδύνων και πράγματι, ακούγοντας την κριτική της Αντιπολιτεύσεως, διερωτώμαι οι συνάδελφοι δεν βλέπουν τι γίνεται αυτή τη στιγμή στην περιοχή μας; Ένα ολόκληρο χρόνο τώρα, δεν έχουν δει την τεράστια κλιμάκωση της τουρκικής προκλητικότητας και της εργαλειοποίησης ακόμα και προσφύγων και μεταναστών; Δεν έχουν δει ότι η Τουρκία έχει ξεφύγει με το τουρκολυβικο μνημόνιο, το οποίο έφεραν, πράγματι αιφνιδιάζοντας, θα έλεγα, πολλούς; Δεν θα έπρεπε η Ελληνική Κυβέρνηση να αντιδράσει και καθόμαστε τώρα και μετράμε με το μοιρογνωμόνιο αν είναι το 45 καλό ή το 46;

Ήρθε μία συμφωνία, η οποία υπό τις παρούσες συνθήκες, ομιλώ για την Αίγυπτο, προάγει ασφαλώς το εθνικό συμφέρον και καταργεί -εγώ θα πω καταργεί- εν τοις πράγμασι το παράνομο τουρκολιβυκό μνημόνιο και το καταργεί και όχι το διεμβολίζει, για τον απλούστατο λόγο ότι η Τουρκία με τη Λιβύη, χωρίς να εφαρμόσουν καμία μα καμία διάταξη του Δικαίου της Θάλασσας παρουσίασαν αυτό το μνημόνιο. Έρχεται η χώρα συντεταγμένα, δια του Υπουργού των Εξωτερικών, με τον αντίστοιχο Υπουργό των Εξωτερικών της Αραβικής Δημοκρατίας, παρουσιάζει μία συμφωνία καθόλα σύννομη, όπως προβλέπεται από το Δίκαιο της Θάλασσας και αυτό είναι νόμιμο, άρα καταργεί το παράνομο.

Λέγοντας, λοιπόν, για τη συμφωνία με την Αίγυπτο θα πω ότι σε ένα από τα άρθρα και είναι πολύ σημαντικό, το άρθρο 4 αν δεν κάνω λάθος, λέει ότι δεν μπορεί η συμφωνία αυτή ούτε να καταγγελθεί ούτε να αλλάξει και παραμένει έτσι. Βεβαίως μπορεί να τροποποιηθεί με τη σύμφωνη γνώμη των μερών. Είναι πολύ σημαντικό αυτό ξέρετε, διότι εάν υποτεθεί ότι μπορεί να υπάρξει κάποια πολιτική αλλαγή ή μπορεί να υπάρξουν άλλοι συσχετισμοί, αυτή η συμφωνία και μετά την κύρωση της και από τα δύο Κοινοβούλια, πάει στον ΟΗΕ και τέλος, παραμένει εκεί, αποτελεί δικαίωμα κυριαρχικό και των δύο χωρών, βεβαίως της χώρας μας.

Σε ό,τι αφορά στην Ιταλία, νομίζω ότι έπρεπε να κλείσει αυτό το κεφάλαιο, αρκετά ταλαιπώρησε τη χώρα. Μέσα σε ένα χρόνο αυτή η Κυβέρνηση έκλεισε πολύ σημαντικές εκκρεμότητες και νομίζω ότι και τους επόμενους μήνες ή εβδομάδες θα δούμε και άλλες κινήσεις, για την κατοχύρωση εθνικών κυριαρχικών δικαιωμάτων, όπως μπορεί να είναι η επέκταση μιλίων και αλλά.

Και μία κουβέντα, κύριε Πρόεδρε -θέλω να είμαι σύντομος- για την κατάσταση, την οποία αυτή τη στιγμή ζούμε, βιώνουμε, με την προκλητική συμπεριφορά της Τουρκίας με τις NAVTEX.

Νομίζω ότι η αντίδραση των Ελληνικών Ενόπλων Δυνάμεων και στις 21 Ιουλίου, αλλά και τώρα, είναι πράγματι μία αντίδραση, που δρα αποτρεπτικά για οποιονδήποτε, εν προκειμένω για την Τουρκία, θα ήθελε να προβεί σε κάποια πράξη, που να φέρει τις χώρες σε ένα θερμό επεισόδιο ή ακόμα και περισσότερο.

Νομίζω ότι με τον τρόπο που αντέδρασαν οι Ένοπλες Δυνάμεις, τον οργανωμένο τρόπο, το συντεταγμένο τρόπο και με τον τρόπο που ακόμα και τώρα αντιδρούν, πέρασαν το μήνυμα ότι οι Έλληνες, οι Ελληνικές Ένοπλες Δυνάμεις, παρά τα Μνημόνια και τις κρίσεις, έχουν το ηθικό, την εκπαίδευση και την ικανότητα, εκεί στην πρώτη γραμμή, να προασπίσουν τα εθνικά κυριαρχικά δικαιώματα.

Και αυτό, είναι εξόχως σημαντικό. Αλλά, κύριε Πρόεδρε και θα συμφωνήσω με τον κύριο Δαβάκη, θα πρέπει πράγματι μετά απ’ όλα αυτά τα χρόνια των μνημονίων και «των παγωμένων εξοπλιστικών προγραμμάτων», να δούμε σοβαρά τους εξοπλισμούς των Ενόπλων Δυνάμεων και σε πρώτο χρόνο να δούμε τους πολλαπλασιαστές ισχύος. Διότι, γνωρίζετε ότι μία φρεγάτα, για να έρθει, μπορεί να κάνει και πέντε χρόνια, αλλά εάν πάρεις ένα όπλο, μπορείς πολύ σύντομα να έχεις ένα πολλαπλασιαστή ισχύος, ισχυρό και δυνατό.

 Άρα, λοιπόν, κάτω από τις παρούσες συνθήκες, νομίζω ότι είναι λάθος, τα κόμματα της αντιπολίτευσης να ψηφίζουν παρών ή να καταψηφίζουν αυτές τις Συμφωνίες. Νομίζω, ότι οι Συμφωνίες αυτές, προάγουν το εθνικό συμφέρον.

Πράγματι, κύριε Δένδια, θέλω να σας συγχαρώ και προσωπικά ως συντοπίτης σας, για την προσπάθεια την οποία έχετε καταβάλλει όλο αυτό το χρόνο.

Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Σας ευχαριστώ πολύ, κύριε Πρόεδρε.

Κύριε Πρόεδρε, θα μπορούσα να μη μιλήσω, γιατί η Εισηγήτρια μας για την συμφωνία για την Ιταλία, η κυρία Σία Αναγνωστοπούλου και ο Εισηγητής για την Συμφωνία με την Αίγυπτο, ο κ. Γιώργος Κατρούγκαλος, κάλυψαν επαρκέστατα όλες τις παραμέτρους και τα ζητήματα και παρουσίασαν τη θέση του ΣΥΡΙΖΑ. Επιθυμώ να κάνω δυο-τρία σχόλια, σε κρίσιμα κατά τη γνώμη μου ζητήματα.

Η συζήτηση αυτή σήμερα, παρόλο ότι από διάφορες πλευρές επιχειρήθηκε να ακουστούν ανάλογες φωνές, αλλά δεν έχει καμία σχέση με τις ανάλογες συζητήσεις που το Ελληνικό Κοινοβούλιο και η ελληνική κοινωνία, όταν συζητείτο η Συμφωνία των Πρεσπών. Θα μου πείτε, όμως, ότι η Βόρεια Μακεδονία και η Τουρκία, δεν είναι το ίδιο πράγμα. Να το δεχτώ.

Στον πυρήνα της η Συμφωνία των Πρεσπών χαρακτηρίστηκε προδοτική τότε και από τη Νέα Δημοκρατία, τα έχει ξεχάσει αυτά η Νέα Δημοκρατία, επειδή, λέει, συμβιβάστηκε η τότε κυβέρνηση σε δύο κρίσιμα ζητήματα, που απειλούν την εθνική υπόσταση, τη γλώσσα και την εθνότητα.

Έχει περάσει αρκετός χρόνος, νομίζω, για να εξαχθούν συμπεράσματα και δεν επικαλούμαι μόνο, το ότι τη σέβεται πλέον η Νέα Δημοκρατία αυτή τη Συμφωνία, αλλά η ίδια η ζωή έδειξε ότι όλες αυτές οι άναρχες κραυγές τις οποίες εγκολπώθηκε και το ΚΙΝ.ΑΛ., είχαν μόνο ψηφοθηρική σκοπιμότητα, κρατώντας τον ελληνικό λαό με την δήθεν πατριωτική έξαρση και δημιουργώντας ένα «κλίμα εμφυλιοπολεμικό», επικίνδυνο για τη χώρα.

Έρχεται μια τωρινή Αξιωματική Αντιπολίτευση, να δώσει δείγμα γραφής, αντίστοιχης πλήρως διαφορετικής υπευθυνότητας, απέναντι στα πράγματα.

Και αυτό, είναι κάτι που πρέπει να τονιστεί και να παρουσιαστεί, γιατί η Συμφωνία των Πρεσπών, είχε ακριβώς αυτούς τους δύο λελογισμένους και συνειδητούς συμβιβασμούς, αξιολογημένους, για τον στόχο τον οποίο επεδίωκε και ο οποίος ήταν υπέρτερος όλων των άλλων.

Η Συμφωνία με την Αίγυπτο ή με την Ιταλία, έχουν πολύ περισσότερους συμβιβασμούς. Αλλά δεν είναι το πρόβλημα στην πολιτική για τις διεθνείς σχέσεις, είναι η δυναμική που η κάθε Συμφωνία, μπορεί να αποκτήσει και εκεί είναι το μεγάλο έλλειμμα της Νέας Δημοκρατίας και της σημερινής Κυβέρνησης, που συγκροτείται στην κριτική που ασκούμε, αυτό που λέμε έλλειψη στρατηγικής.

 Η κυρία Μπακογιάννη επιχείρησε να απαντήσει σε αυτό, επιστρατεύοντας διάφορα επιχειρήματα. Δεν το κατάφερε, διότι η ζωή μιλάει μόνη της.

Την ίδια στιγμή που η Ελληνική Κυβέρνηση, δεν τολμά να ενημερώσει τον ελληνικό λαό και τα κόμματα του Κοινοβουλίου ότι έχει αρχίσει ήδη, με τη μεσολάβηση της Γερμανίας, διάλογο και διερευνητικές επαφές μέσω εκπροσώπων και από την τουρκική κυβέρνηση και από την Ελληνική και το κρατάει μυστικό και το μαθαίνει η παγκόσμια κοινότητα, αλλά ο ελληνικός λαός και τα ελληνικά πολιτικά κόμματα από την τουρκική πηγή και το κρύβει η Ελληνική Κυβέρνηση.

Την ίδια στιγμή, όμως, έχει προχωρήσει στα βήματα αυτού του διαλόγου, με αυτό τον αντιφατικό τρόπο, να ντρέπεται που το κάνει και να μην το ανακοινώνει, ενώ είναι μια πολιτική επιλογή. Την ίδια στιγμή σπεύδει σε αυτήν την εκκρεμότητα και δεν έλυσε ζητήματα, όπως αναφέρθηκε η σημερινή Κυβέρνηση, μέσα σε ένα χρόνο. Γιατί, αν το δεχθούμε αυτό, είναι σαν να δέχεται η Νέα Δημοκρατία ότι αγνοεί και αποκηρύσσει την ιστορία της παράταξής της και του συγκεκριμένου κόμματος επί τριάντα και σαράντα χρόνια. Εκκρεμούν αυτά τα ζητήματα και δεν τα έλυναν οι κυβερνήσεις της Νέας Δημοκρατίας, ούτε και του ΠΑΣΟΚ τότε.

Δεν τα έλυσε σε ένα χρόνο, τα έλυσε επειδή προηγήθηκε ο ΣΥΡΙΖΑ και δημιούργησε την κινητικότητα, αλλά και επειδή οι συνθήκες έχουν διαφοροποιηθεί έντονα και προχωρά σε αυτές τις κινήσεις, αλλά δεν έχει τις προϋποθέσεις, για να στηρίξει αυτές τις κινήσεις και να τις εντάξει σε μια πραγματική δυναμική και μια αξιόπιστη.

Εκτός από το επιχείρημα που επικαλέστηκα πριν, έρχομαι τώρα σε ένα άλλο πολύ χαρακτηριστικότερο επιχείρημα. Την ώρα που κάνει διάλογο με την Τουρκία, αυτόν τον οποίο δεν ανακοινώνει, προχωρά στη Συμφωνία με την Αίγυπτο, η οποία, όπως όλες οι Συμφωνίες για την οριοθέτηση της ΑΟΖ σε κάθε χώρα είναι Διμερείς Συμφωνίες αμοιβαίου συμφέροντος με διεθνείς επιπτώσεις.

Αυτή η Συμφωνία δεν πολλαπλασιάζει το διπλωματικό και πολιτικό κεφάλαιο της χώρας και της Κυβέρνησης. Δεν έγινε δεκτή από τη διεθνή κοινότητα με τον ίδιο τρόπο που έγινε δεκτή η Συμφωνία των Πρεσπών. Παρόλα αυτά προχωράει, το κάνει. Είναι μια κίνηση σε μία κατεύθυνση, που και εμείς είχαμε χαράξει δρόμο και τι κάνει;

Αντί να το παρουσιάσει, ακριβώς, με αυτό που διεκδικεί για να ανεβάσει και το πολιτικό και διπλωματικό κεφάλαιο, το διεθνές, δηλαδή ότι είναι μια Διμερής Συμφωνία, που διαμορφώνουν όρους σταθερότητας σε μια περιοχή και διαμορφώνουν όρους περαιτέρω αξιοποίησης και αναβάθμισης της χώρας μας και των διεκδικήσεων της ή των επιδιώξεων της, τι το παρουσιάζει; Ως κόλαφο για τον Ερντογάν, την ώρα που έχει αρχίσει συνομιλίες. Έτσι το παρουσίασε η Κυβέρνηση της Νέας Δημοκρατίας και τα προπαγανδιστικά φερέφωνα της ως κόλαφο για τον Ερντογάν. Για αυτό κάναμε τη Συμφωνία με την Αίγυπτο;

Καταλαβαίνω ότι το Σύμφωνο Τουρκίας – Λιβύης, το οποίο περιγράφεται ότι ακυρώνεται. Δεν ακυρώνεται, διεμβολίζεται, αλλά δεν ακυρώνεται σε καμία περίπτωση.

Ακόμα και αυτό, που είναι μια παράμετρος, που όλοι κατανοούμε τη σημασία της, για αυτό και μόνο έγινε η Συμφωνία Ελλάδας – Αιγύπτου; Αυτή ήταν η μόνη σκοπιμότητα; Τότε, γιατί είκοσι χρόνια το προσπαθούσαμε; Γιατί; Και είναι δυνατόν να παίξεις ρόλο στο διεθνή ανταγωνισμό που οδηγείται στην ένταση των εθνικισμών; Εκεί κολυμπάει σαν το ψάρι μέσα στο νερό Ερντογάν. Ο Ερντογάν της πρώτης περιόδου με τα διαπιστευτήρια του δημοκρατικού, του φιλελεύθερου και του φιλοευρωπαϊστή, κατάφερε την Τουρκία να την ανεβάσει.

Ο Ερντογάν του εθνικισμού γεννάει συνεχώς προβλήματα για τη χώρα του στο όνομα το ότι είναι πατριώτης ο Ερντογάν, ο εθνικιστής Ερντογάν, ο επικίνδυνος Ερντογάν, για τον οποίο, πράγματι, πρέπει να έχουμε αντιμετώπιση. Στο όνομα της ανάγκης, όμως, να συνυπάρξουν οι δύο γειτονικοί λαοί εν ειρήνη, γιατί εν ειρήνη είναι η ισχύς.

Και αυτό είναι το μεγάλο μήνυμα που πρέπει να δώσεις και από τη Συμφωνία με την Αίγυπτο, αν έχεις στρατηγική. Αν δεν έχεις, κολυμπάς ανάλογα με τις τακτικισμούς για το πώς θα ικανοποιήσεις σε ένα ακροδεξιό ακροατήριο από δω, ένα πιο φιλελεύθερο από εκεί και διάφορα άλλα. Αυτή η Κυβέρνηση δεν μπορεί να το κάνει. Και ό,τι θετικό μπορεί να έχει η Συμφωνία της Αιγύπτου, δεν μπορεί να το αξιοποιήσει αυτή η Κυβέρνηση.

Τουλάχιστον, οργανώστε τη συζήτηση στο Συμβούλιο των κομμάτων, στο Συμβούλιο Αρχηγών, μπας και βγει ένα πλαίσιο ικανό. Κάθε κίνηση που γίνεται, στις πολύ κρίσιμες και ευαίσθητες στιγμές, να μπορεί να έχει και επόμενο βήμα, την επόμενη μέρα. Αλλιώς, θα είμαστε ανάμεσα στη συζήτηση για το αν η ειρήνη προετοιμάζεται με πόλεμο ή το αν η ειρήνη προετοιμάζεται με ειρήνη. Και θα κοροϊδεύουμε τους εαυτούς μας και τον ελληνικό λαό.

Σε αυτήν την κατεύθυνση, λοιπόν, οφείλει η Κυβέρνηση να παραδεχθεί ότι δεν έχει στρατηγική και να αναζητήσει τις προτάσεις που της δίνει η Αξιωματική Αντιπολίτευση, ο ΣΥΡΙΖΑ, που έχει πολύ μεγαλύτερη –παρόλο που δεν έχει κυβερνήσει τη χώρα τόσα χρόνια- πολύ μεγαλύτερη τεχνογνωσία. Γιατί ακριβώς κάθισε και δούλεψε επί θεμάτων αρχών και όχι επί θεμάτων ικανοποίησης των ψηφοθηρικών επιδιώξεων της κάθε κυβέρνησης και του κάθε κόμματος.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε.

Το λόγο έχει ο Αντιπρόεδρο της Επιτροπής μας ο κ. Δημοσχάκης. Ορίστε.

 **ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, σήμερα είναι μία ιδιαίτερη και ξεχωριστή μέρα για την πατρίδα μας, αλλά και για την εκλογική μου περιφέρεια και πατρίδα μου, τον Έβρο. Επτά μήνες μετά την τελευταία συνάντηση του Πρωθυπουργού Κυριάκου Μητσοτάκη και του Βούλγαρου ομόλογού του Μπόϊκο Μπορίσοφ, στην πρωτεύουσα του Έβρου, όπου συναντήθηκαν και υποσχέθηκαν και αποδεικνύουν με τη σημερινή συνάντηση και υπογραφή, ότι, παρά τις υγειονομικές εξελίξεις, η Κυβέρνηση παραμένει πιστή στις δεσμεύσεις της.

Κύριε Υπουργέ, ιστορική και εθνικής σημασίας επένδυση στην περιοχή του Έβρου, την οποία και χαιρετίζουμε όλοι, γιατί μετατρέπει την Αλεξανδρούπολη, το ανατολικότερο λιμάνι της πατρίδας μας, σε ενεργειακό κόμβο παγκόσμιας εμβέλειας, συμβάλλοντας κατ’ αυτόν τον τρόπο στην ευημερία και στην ανάπτυξη της Περιφέρειας της Ανατολικής Μακεδονίας και Θράκης και ως εκ τούτου της χώρας στο σύνολό της.

Η σημερινή τελετή ανοίγει την Ελλάδα σε μία ενεργειακή πολιτική, αποτελώντας προπομπό για την περαιτέρω εμβάθυνση των σχέσεων συνεργασίας της Ελλάδας -και όχι μόνο- με τη Βουλγαρία, αλλά και με λοιπούς παίκτες της βαλκανικής σκακιέρας. Κυρίες και κύριοι συνάδελφοι, και τώρα στο θέμα μας.

Με τις Συμφωνίες, που συνυπέγραψε η χώρα μας με την Ιταλία και στη συνέχεια με την Αίγυπτο, με αντικείμενο την οριοθέτηση θαλάσσιων και Αποκλειστικών Οικονομικών Ζωνών, αποστέλλεται ένα ηχηρό μήνυμα αυτοπεποίθησης και αποφασιστικότητας με κύριο αποδέκτη τη γειτονική χώρα.

Η Κυβέρνηση αποδεικνύει εμπράκτως ότι εφαρμόζει, με σταθερά βήματα, μια στρατηγική εθνικής ολοκλήρωσης, κινούμενη στις ράγες του διεθνούς Δικαίου και του Δικαίου της θάλασσας. Δημιουργεί ένα ισχυρό νομικό κεκτημένο, με αποτέλεσμα μιας πολιτικής αρχών που στηρίζεται στη διεθνή νομιμότητα, καθιστώντας σαφές ότι δεν ενδίδει σε εκβιασμούς και απειλές.

Με την κύρωση των δύο Συμφωνιών, η Κυβέρνηση προβαίνει σε ένα τολμηρό και εθνικής σημασίας βήμα, αυξάνοντας το γεωπολιτικό της αποτύπωμα στη διεθνή σκακιέρα της Νοτιοανατολικής Μεσογείου. Αποτελεί ασφαλές πρότυπο και εξαιρετικό προηγούμενο, για ανάλογες διαπραγματεύσεις, κύριε Υπουργέ, και με άλλες γειτονικές χώρες.

 Ωστόσο αποδεικνύεται για άλλη μία φορά ότι ο γείτονάς μας εργαλειοποιεί τους κανόνες διεθνούς δικαίου, χρησιμοποιώντας τους κατά το δοκούν, όπως δεν δίστασε να εργαλειοποιήσει προ μηνών ανθρώπους σε ανάγκη, διεξάγοντας το τριήμερο των Αποκριών ιδιωτική πολιορκία στην εθνικά ευαίσθητη και νευραλγική περιοχή του Έβρου. Ενώ αποκορύφωμα στη σειρά των τουρκικών αυθαίρετων,αποτέλεσε η βεβήλωση του παγκόσμιου θρησκευτικού μνημείου της Αγίας Σοφίας, ήδη σχεδιάζει να μετατρέψει εμβληματικό ιερό ναό της Βασιλεύουσας σε τζαμί.

Η καθ΄ όλα νόμιμη, ισορροπημένη και δίκαιη Συμφωνία με την Αίγυπτο επιβεβαιώνει, κύριε Υπουργέ, πανηγυρικά για δεύτερη φορά την πάγια θέση της χώρας μας ότι τα νησιά έχουν κυριαρχικά δικαιώματα υφαλοκρηπίδας και ΑΟΖ.

Η Λιβύη πλέον βρίσκεται μεταξύ δύο απολύτως νόμιμων οριοθετήσεων, δηλαδή, Ελλάδας - Ιταλίας και Ελλάδας - Αιγύπτου. Η εν λόγω Συμφωνία συνιστά μία στρατηγική κίνηση, η οποία καταρρίπτει το παράνομο και νομικά αίολο τουρκολυβικό σύμφωνο, όπως το χαρακτηρίσαμε και πειρατικό, το οποίο ενταφιάζεται από τη διασταύρωση του με μία νόμιμη οριοθέτηση που στηρίζεται στο διεθνές δίκαιο, στέλνοντας κάτ.΄ αυτόν τον τρόπο το ξεκάθαρο μήνυμα προς πάσα κατεύθυνση, πως η Ελλάδα, δεν προβαίνει σε παράνομες συμφωνίες.

Η σφοδρή αντίδραση της γειτονικής χώρας και ο εκνευρισμός της ηγεσίας της αποτελούν σαφή απόδειξη της επιτυχίας της ελληνικής κυβέρνησης, ενώ ταυτόχρονα δείχνει, δυστυχώς, ότι ο γείτονάς μας, δεν μπορεί να συμφιλιωθεί με τις ευρωπαϊκές αρχές του 210ου αιώνα. Με τη Συμφωνία κατοχυρώνονται τα δικαιώματα της Ελλάδας και ενισχύεται η θέση της στη διπλωματική σκακιέρα, αναδεικνύοντας με απόλυτη σαφήνεια ότι οι τουρκικές αξιώσεις στην περιοχή είναι παράνομες και ανεδαφικές. Επίσης, επικαλύπτονται πλήρως οι περιοχές που η Τουρκία είχε παρανόμως παραχωρήσει στη γνωστή τουρκική κρατική εταιρεία έρευνας και παραγωγής υδρογονανθράκων για διεξαγωγή ερευνών.

Κρίσιμο στοιχείο για την Ελλάδα είναι ότι αναγνωρίζεται αποκλειστική οικονομική ζώνη και για τα πολύ μικρότερα νησιά, ενώ ανοίγει ο δρόμος, για την πλήρη εκμετάλλευση των πλουτοπαραγωγικών πόρων των θαλάσσιων ζωνών νότια της Κρήτης. Τερματίζεται πλέον μία πολυετής αποχή της Ελλάδας από την άσκηση δικαιωμάτων, που της εκχωρεί το δίκαιο της θάλασσας, ενώ ταυτόχρονα ολοκληρώνεται η περίοδος αδράνειας και δισταγμών που χαρακτήριζε, μέχρι πρότινος την ελληνική εξωτερική πολιτική και γι’ αυτό ανήκουν εύσημα στον παρόντα Υπουργό Εξωτερικών, καθώς και στον Πρωθυπουργό της χώρας, υπό την καθοδήγηση του οποίου τελεί σε ότι αφορά τα καθήκοντά του.

Επίσης, ταυτόχρονα ολοκληρώνεται η περίοδος αδράνειας αξιοποιώντας το θετικό μομέντουμ που δημιούργησαν οι δύο πρόσφατες θαλάσσιες οριοθετήσεις και είναι σημαντικό να προβεί η Ελλάδα άμεσα και στις υπόλοιπες αναγκαίες πρωτοβουλίες στο χώρο των θαλάσσιων δικαιωμάτων της, όπως η διασφάλιση της ενότητας και της συνοχής του ιστορικού Αρχιπελάγους του Αιγαίου. Από την ακριτική, κυρίες και κύριοι συνάδελφοι, Σαμοθράκη ως τα Κύθηρα, από την Κρήτη ως τη Ρόδο και το σύμπλεγμα του Καστελόριζου η Ελλάδα όντας μέλος της μεγάλης ευρωπαϊκής οικογένειας και αποτελώντας πυλώνα σταθερότητας στην Ανατολική Μεσόγειο θα συνεχίσει να προασπίζει την εθνική της κυριαρχία.

Ευχόμαστε και η γειτονική Τουρκία να εγκαταλείψει τις παρελκυστικές πολιτικές και να ξεκινήσει διάλογο, όπως επιτάσσουν οι κανόνες καλής γειτονίας και εσείς κυρίες και κύριοι συνάδελφοι της αντιπολίτευσης να το σκεφτείτε, μέχρι την Τετάρτη να υπερψηφίσετε αυτές τις δύο Συμφωνίες, διότι αυτό επιτάσσει το εθνικό μας συμφέρον. Σας ευχαριστώ πολύ.

**ΚΩΝΑΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον συνάδελφο, τον κ. Δημοσχάκη.

Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ :**  Δεν θα έπαιρνα το λόγο, τα περισσότερα έχουν ειπωθεί από τους Εισηγητές μας και από τους συναδέλφους που μίλησαν. Θα τοποθετηθώ στην Ολομέλεια. Κύριε Υπουργέ και κύριε Πρόεδρε, ευτυχώς σε αυτή την αίθουσα δεν επικρατεί το διθυραμβικό κλίμα, που υπάρχει από τα μέσα μαζικής ενημέρωσης περί κατάργησης του παράνομου τουρκολιβυκού συμφώνου κ.λπ.. Να τα βάλουμε τα πράγματα στη διάστασή τους και νομίζω ότι ο Υπουργός Εξωτερικών και οι ομιλητές τα έβαλαν. Διεμβολίζει πραγματικά το παράνομο τουρκολιβυκό σύμφωνο.

 Από την άλλη μεριά, κύριε Υπουργέ, δράττομαι της ευκαιρίας να σας πω ότι θα πρέπει να μας δώσετε διευκρινίσεις, για κάποια πράγματα τα οποία εδώ επικαλούμενος το εθνικό συμφέρον και την σοβαρότητα της τοποθέτησής σας ως Υπουργού Εξωτερικών δεν τα αναφέρετε στην ομιλία σας. Ωστόσο, η τοποθέτησή σας αυτή με πείθει ακόμα περισσότερο για την ορθότητα της θέσεως μας για το παρόν. Για παράδειγμα, δεν διευκρινίζετε με ποιους όρους έγινε, με ποιους κανόνες έγινε η οριοθέτηση στη Συμφωνία και μιλάω για τη Συμφωνία Ελλάδας-Αιγύπτου. Δεν μας αναφέρετε αν έγινε με τον κανόνα των ίσων αποστάσεων, την πλήρη επήρεια των νησιών;

Δεύτερον, στην τοποθέτησή σας δεν ξεκαθαρίσατε κάτι το οποίο θα πρέπει να γίνει ότι η Ελλάδα έχει τα κυριαρχικά της δικαιώματα και θα τα πάει στην επόμενη φάση για ανατολικά του 28ου μεσημβρινού.

Το τρίτο ότι οι τυχόν διαφωνίες που θα υπάρξουν ή διαφορές με την Αίγυπτο δεν μπορούν να πάνε πουθενά αλλού, ούτε στη Χάγη ούτε πουθενά, κάτι το οποίο δεν εξηγήσατε γιατί γίνεται στην Ιταλία και δεν γίνεται με την Αίγυπτο ή γιατί η Κύπρος το έχει αυτό με την Αίγυπτο και δεν το έχουμε εμείς;

 Και στην περίπτωση που η Αίγυπτος προχωρήσει - γιατί αλλάζουν οι καταστάσεις, οι πολιτικές καταστάσεις -με την Τουρκία, εκεί έχει το δικαίωμα να το κάνει χωρίς να αλλάζει το σημείο, αλλά από κει και μετά η σύμφωνη γνώμη από τη μεριά της Ελλάδος δεν υπάρχει, εκτός εάν υπάρχουν δεσμεύσεις άλλες από την Αίγυπτο και καλό αυτό είναι να ειπωθούν -δεν ξέρω αν μπορούν να ειπωθούν στην αίθουσα- σε κάποιο επίπεδο για να έχουμε διασφαλίσεις.

Κύριε Πρόεδρε, αυτά ήθελα να πω. Περίμενα από τον κύριο Υπουργό, είναι αλήθεια, κάποια πράγματα τα οποία έχουν τεθεί και στο δημόσιο διάλογο με αρθρογραφία έγκριτων και νομικών και πολιτικών αναλυτών και διεθνολόγων κ.λπ. να δοθούν εδώ και είναι καλό να λέγονται. Η αντίφαση η οποία υπήρξε όλο το προηγούμενο διάστημα στην εξωτερική πολιτική την οποία ακολούθησε η χώρα είναι αυτή που έφερε ίσως και τον Υπουργό Εξωτερικών να πει όταν σε δημόσιο λόγο σας, κύριε Υπουργέ που είπατε ότι «όταν πήγαινα στην Αίγυπτο δεν ήξερα ότι θα υπέγραφα». Τα περισσότερα στην Ολομέλεια.

Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Υπουργός.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):**Κύριε Πρόεδρε, κυρίες και κύριοι συνάδελφοι, δεν θα έπαιρνα τον λόγο και δεν θα μακρηγορήσω, αλλάακριβώς για το λόγο που τοποθετήθηκα, με τον τρόπο που τοποθετήθηκα, πρέπει να πω δύο πράγματα ακόμη.

Πρώτον, δεν απέκρυψα από την εθνική αντιπροσωπεία τη μέθοδο ευρέσεως της γραμμής. Η μέθοδος εύρεσης της γραμμής είναι η συνάντηση της βουλήσεως δύο κυριάρχων κρατών. Αυτή είναι. Εάν συνεπλήρωσα, εάν οποιοδήποτε κόμμα επιθυμεί οποιαδήποτε συζήτηση επί θεμάτων εξωτερικής πολιτικής ευρύτερα ή τη Συμφωνία συγκεκριμένα, υπήρξα, είμαι, παραμένω στην πλήρη διάθεση, όπως πάντοτε, όπως πάντοτε αυτό το χρόνο. Όμως, το επαναλαμβάνω για τα πρακτικά. Η εύρεση της μεθόδου της γραμμής αυτής δεν υποκρύπτει μέθοδο. Αποτελεί τη συνάντηση της βουλήσεως δύο κυριάρχων κρατών, βουλήσεως απολύτου όπως προβλέπεται.

Οφείλω να πω δε, κυρίες και κύριοι συνάδελφοι ότι ευρισκόμενος στο βήμα της Βουλής, αλλά και τοποθετούμενος δημοσίως δεν διεξάγω πανεπιστημιακό διάλογο περί της επιστήμης του Δικαίου ή του Διεθνούς Δικαίου. Η χώρα έχει επαρκέστατη νομική κάλυψη, νομίζω, κορυφαίους νομικούς παγκοσμίως. Δεν τίθεται εδώ θέμα νομικού φροντιστηρίου ούτε εδώ ούτε εκτός, τίθεται θέμα εθνικού συμφέροντος. Μου επιτρέπετε να λέω ότι μετράω και το «και» και μετράω και το «,».

Λέω δε και κάτι δεύτερο το οποίο ετέθη. Φαντάζομαι ετέθη ή καθ’ υπερβολήν ή εν πάση περιπτώσει ερωτηματικά για να το διευκρινίσω το δέχομαι υπό τη δεύτερη. Βεβαίως και απολύτως και σύμφωνα με το γράμμα, αλλά και με το πνεύμα της Συμφωνίας η χώρα διατηρεί απολύτως το δικαίωμα και την υποχρέωση αν θέλετε επί τη βάσει συγκεκριμένου άρθρου της Συμφωνίας με την Αίγυπτο, διαπραγμάτευσης για το υπόλοιπο, και ανατολικά του 27.59 μεσημβρινού, διότι δεν φτάνουμε στο 28.

Επειδή, είδα, από ορισμένους συναδέλφους φαντάζομαι από αντιπολιτευτικό οίστρο, που ειλικρινώς το αντιλαμβάνομαι, γιατί υπήρξα κι εγώ Βουλευτής αντιπολίτευσης πάρα πολλές φορές, κοινοβουλευτικός εκπρόσωπος, το καταλαβαίνω. Όμως, παρακαλώ, μην κατηγορείτε τη συμφωνία που σταμάτησε στον 27.59. Αναζητήστε, όσοι το εθέσατε, επί ποίας βάσης διαπραγματευόταν η δική σας κυβέρνηση, γιατί διαπραγματευόταν ακριβώς επ’ αυτής. Εγώ, δεν πρόκειται να έρθω εδώ και να αποχαρακτηρίζω απόρρητα κείμενα και έγγραφα και να τα πετώ στην εθνική αντιπροσωπεία, δεν επιτρέπεται να γίνει αυτό το πράγμα. Αλλά σας παρακαλώ να γίνει σαφές, ότι υπάρχει ενιαία εθνική θέση των ανθρώπων που προσλαμβάνουν τα πράγματα με ένα συγκεκριμένο τρόπο προάσπισης του εθνικού συμφέροντος, βεβαίως, μέσα στις συνθήκες και αναλόγως ενεργούμε όλοι, γι’ αυτό και η κατακλείδα περί εθνικής ομόνοιας.

Όμως, επειδή οφείλω πάντοτε να αναγνωρίσω, κατά τον τρόπο που εγώ τα προσλαμβάνω- προς θεού δεν είναι κριτής των πάντων- την πραγματικότητα που σήμερα βίωσε η εθνική αντιπροσωπεία, οφείλω και για άλλη μια φορά να πω ότι το πνεύμα το οποίο πρυτάνευσε, είναι πνεύμα αντίληψης της τεράστιας κρισιμότητας των στιγμών. Της τεράστιας κρισιμότητας των στιγμών. Αν δείτε τις ανακοινώσεις, που κατά τη διάρκεια της συζήτησής μας, προέβη ο εξ ανατολών γείτονας, νομίζω, θα καταλάβετε απολύτως, κυρίες και κύριοι συνάδελφοι, τι λέω και γιατί τοποθετούμαι έτσι.

Και πάλι, κύριε Πρόεδρε, μου επιτρέπετε να ευχαριστήσω και εσάς και την Επιτροπή για τον τρόπο διεξαγωγής της συζήτησης.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εμείς ευχαριστούμε, κύριε Υπουργέ.

Κυρίες και κύριοι συνάδελφοι, να θυμίσω ότι η συζήτηση μεταδίδεται δημόσια και εδώ ολοκληρώθηκε.

Απλώς, για να μη γίνει η οποιαδήποτε παρανόηση επαναλαμβάνω τις θέσεις των Εισηγητών των κομμάτων. Ο Εισηγητής Πλειοψηφίας, ασφαλώς, υπερψηφίζει τη Συμφωνία η Ν.Δ., οι Εισηγητές της Μειοψηφίας υπερψηφίζετε την Συμφωνία με την Ιταλία και δηλώσατε «παρών» στην Συμφωνία με την Αίγυπτο, στο Κίνημα Αλλαγής, κύριε Λοβέρδο, υπερψηφίζετε τις Συμφωνίες, το Κ.Κ.Ε. καταψηφίζει, η Ελληνική Λύση επιφυλάσσεται και η κυρία Σακοράφα, το ΜέΡΑ 25, καταψηφίζει τη Συμφωνία.

Επομένως, κυρίες και κύριοι συνάδελφοι, στο σημείο αυτό ολοκληρώθηκε η εξέταση των σχεδίων νόμων του Υπουργείου των Εξωτερικών. Όπως προκύπτει από τις θέσεις των Εισηγητών και των Ειδικών Αγορητών των κομμάτων, τα σχέδια νόμου: «Κύρωση της Συμφωνίας μεταξύ της Ελληνικής Δημοκρατίας και της Ιταλικής Δημοκρατίας για την οριοθέτηση των αντίστοιχων Θαλασσίων Ζωνών τους» και «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την οριοθέτηση της Αποκλειστικής Οικονομικής Ζώνης μεταξύ των δύο Κρατών», γίνονται δεκτά κατ’ αρχήν, κατ’ άρθρων και στο σύνολό τους κατά πλειοψηφία.

Την Τετάρτη, στις 11 η ώρα, συνεδριάζουμε στην Ολομέλεια για την Κύρωση των Συμφωνιών.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι κ.κ. Βουλευτές: Αναστασιάδης Σάββας, Μπουτσικάκης Χριστόφορος, Βασιλειάδης Βασίλειος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Καλαφάτης Σταύρος, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Σούκουλη - Βιλιάλη Μαρία Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Αμανατίδης Ιωάννης, Αναγνωστοπούλου Αθανασία (Σία), Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

 Τέλος και περί ώρα 21.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**